
Šanse i rizici religije 

Urednik 


U ovom našem vremenu kad se sve želi pretražiti, ustanoviti i izmjeriti, 
i religija — religiozni svijet i njegovo ponašanje* — sve češće dolazi pod 
leće i povećala, stručne analize i pretraživanja pojedinih znanstvenika i 
znanosti, osobito sociologije i psihologije. Primjenjuju se složeni obrasci 
i metode, vrše teoretski pristupi i eksperimentalni postupci, postavljaju 
čvrsti upiti i mješovita, unakrsna pitanja, kako bi se došlo do što toč- 
nijih podataka o religijsko-religioznoj slici suvremenog čovjeka, društva 
i svijeta — s raznih i različitih aspekata: od brojčano-prostornoga do, re- 
cimo, slojevitog, u neku ruku dubinskog pogleda u pojedinca i vertikal- 
nog prodora u razne društvene, dobne i profesionalne Skupine. 

Suočen s vlastitim nemirima i pitanjima u današnjem svijetu, u kojemu 
ni vjera nije pošteđena, čovjek se tako izvana, gotovo mehanički, stav- 
lja pred gotov čin, pred ispit — koji, sjetimo se, nikada nije ugodan — 
da na njemu otkrije svoj svijet, zapravo svoju svijest i njezino obzorje. 
No nema druge, to tako mora biti. U ©ii pozitivističkog pristupa stvarno- 
sti pozitivistički se pristupa i skrovitim prostorima. Znanstvenik se ko- 
risti svim oblicima ponašanja i životnim kontrastima da bi došao do što 
realnije slike o konkretnom društvu i čovjeku. A kad već to tako biva, 
onda, kao i svaka stvar, i sociološki pristup religioznom svijetu postaje 
obična, normalna pojava. Prihvaćaju je i provode i religiozni i nereli- 
giozni istraživači i ispitanici, pristupaju joj prije svega kao konkretnoj 
društvenoj stvarnosti. 

• 

* Ovdje je riječ općenito o religiji, religioznom fenomenu, bez posebnog osvrta 
na pojedine konfesije. 



Iako još uvijek ostaje problematično pitanje koliko se zapravo religija, 
da ne kažemo vjera, može mjeriti određenim društvenim standardima, 
programiranim obrascima i uopćenim iskustvenim metodama, držimo da 
je to nuždan i opravdan put u otkrivanju suvremenog religijsko-religioz- 
nog ponašanja i, u širem smislu, religije. 

Dakako, nije to počelo tek danas. Geografske religijske koordinate, pa 
donekle i njihove društvene, dobne i profesionalne krivulje, grafikoni i 
ideogrami odavno zanimanju čovjeka. Svi ti podaci, posebno ovi današ- 
nji — u što moramo ubrojiti i nekoliko socioloških analiza u našim sre- 
dinama (Zagreb, Split, Pula) i različitim društvenim kategorijama — do- 
prinose boljem upoznavanju religijsko-religioznog kretanja, i upućuju na 
sadašnje stanje i trendove sutrašnjeg ponašanja; (otkrivaju tako sliku ne 
samo religioznog nego općenito čovjekova svijeta, dotično određenog 
društva i njegovih važnih označnica. Stoga svako znanstveno, nepristra- 
no istraživanje i tumačenje možemo samo pozdraviti i, ako nema uplita- 
nja kojekakvih ideoloških brkanja i pomutnje, iskreno preporučiti. 

Nema sumnje, brojke su vrlo rječite; predstavljaju dragocjen prinos. No 
teško je kazati da je s njima sve jasno i đorečeno. Ako znamo da je 
religija složen fenomen, specifičan, osobno vrlo intiman i često dru- 
štveno ambivalentan, onda religiozno istraživanje ne samo što otežava 
posao svojih istražitelja nego unosi i stanovitu obzirnost prema njihovim 
rezultatima. No i unatoč tome što su statistike redovito samo približne, 
nemamo razloga da ih ne prihvatimo i, štoviše, da im u nekom smislu ne 
damo i širi značaj u pogledu religijsko-religioznog kretanja, i u drugim 
sličnim područjima d odgovarajućim društvenim slojevima. 

Sto se tiče nekih naših 'istraživanja, u našoj sredini, u ovom broju do- 
nosimo opširne osvrte. Mi ćemo se ovdje dotaknuti općenito same proble- 
matike, dotično složenosti suvremenog religijsko-religioznog ponašanja — 
religije u općem smislu d na taj način pokušati njeziine današnje i su- 
trašnje šanse i rizike smjestiti u nove, konkretne prilike i vrijeme. 

Vjerovali ili ne, presudnu ulogu u našem životu ima tzv. naš svijet. Psi- 
holozi kažu da ga vrlo rano stičemo i da s njim u načelu redovito pri- 
stupamo svijetu oko sebe. Iako taj »naš svijet«, kao vlastito obzorje i 
stanoviti filtar, ima prije svega zaštitnu ulogu pred vanjskim pritiscima 
i idejno-ideološkim manevriranjima, on se često pojavljuje i kao unu- 
trašnja težnja da se objekti vizir a i onda sve svede na svoju mjeru, ukus 
i kalup. Na sreću to nikome ne polazi za rukom. Stvarni povijesni svijet 
sa svojom složenošću i raznolikošću nije svediv na privatne kalupe i di- 
menzije, jednako kao što ni Čovjek, usprkos svim nivelacijama i susta- 
vima, nije svediv na neke tipizirane uzorke; ostaje uvijek svoj, svoja 
osobna opcija i sloboda. 

Ako želimo objektivno pristupiti šansama (i rizicima religije i religiozno- 
sti u ovom našem vremenu, ne smijemo smetnuti s uma i taj poznati 
psihički zakon. Osim toga danas valja računati i s čitavim nizom dru- 
štvenih i povijesnih kretanja, posebno raznim idejno-ideološkim struja- 
njima, zatim s još nekim čvrstim psihološkim i životnim zakonitostima 
suvremenog potrošačkog društva, koje se spontano odražavaju i na reli- 

gijsko-religiozmm područjima. Znamo također da u životu nema idealnih 
kretanja, postoje samo stvarna zbivanja, kojima je teško predvidjeti sve 
odrednice, ali im valja kao takvima prilaziti. 

Osnovno pitanje religije i religioznosti jest pitanje njezine povezanosti s 
čovjekom, njezine imanen tmasti, o čemu ćemo na drugom mjestu rasprav- 
ljati. Ovdje bismo u sklopu socioloških istraživanja, s kojih je sumnjivo 
prelaziti na filozofska, uopćena zaključivanja, mogli samo dodati da je 
u pristupu suvremenom religijskom ponašanju vrlo važno osnovno poi- 
manje religije. Tko je, na pr., smatra suvišnom, njega će svaka anketa 

0 vjeri razočarati; tko je drži jedino važnom u životu, njega ni maksi- 
malni postotak od 99°/o teista neće zadovoljiti. No i tu treba uočiti stvar 
što realnije. 

Mada su, iznosimo ovdje samo nekoliko misli, religiozna čuvstva i staja- 
lišta sveobuhvatna, ne može se podržati mišljenje koje gleda na religiju 

1 religioznu problematiku kao na jedino zanimanje, brigu i potrebu čo- 
vjeka. Koliko god je to pitanje središnje pitanje ljudske sudbine i povi- 
jesti, ono je konkretno samo dio ljudskih potreba i interesa. Čovjek je 
očito religiozno biće, ali nije samo religiozno biće. Religiozna dimenzija 
stoga, koliko god dakle bila presudna za njegovu sudbinu i kao sre- 
dišnja kategorija zadirala u sva područja njegova shvaćanja i djelova- 
nja, stvarno je samo jedna među drugim dimenzijama i označnicama čo- 
vjeka. Zbog toga nas zajposta vijanje religije kod jednog većeg ili manjeg 
broja ne mora iznenaditi. 


S druge strane, čini se da mnogi u religiji još uvijek gledaju samo onaj 
van jski, više-manj e društveno-povi jesni biljeg, posebno onaj kakav je 
imalo jednokonfesionalno društvo, koje se na mahove poistovjećivalo s 
religijom i njezinim izvanjskim obilježjima. U takvoj slici, naravno, reli- 
gija danas u očima takvih promatrača doživljava samo rizike i opasnosti, 
dotično razočaranja. — No to je smo izvanjski, popratni dio religije, vi- 
še njezino opterećenje i balast negoli njezina stvarnost. Danas bi među- 
tim, trebalo sve više uočavati unutrašnji faktor religije, religiju kao 
transcendentnu danost, religioznu svijest d vjeru, koja nije upućena na 
vanjsko, društveno ponašanje, nego izrašćuje iz racionalne određenosti, 
iz niza pitanja koja se nameću čovjeku kao razumnom biću; iz kontin- 
gentnosti svijeta i misterija svemira i čovjeka. Tu je srž i izvorište reli- 
gije, snaga religioznog iskustva i opredjeljenja, na koje, kako ćemo još 
vidjeti, izvanjske forme i društvena ponašanja, dotično opći razvoj i 
rast čovjeka mogu utjecati i u stanovitoj ih mjeri modificirati. 


Da bismo dakle realno prišli suvremenim religijsiko-religioznim proble- 
mima danas, moramo se u prvom redu okrenuti prema sadašnjem vre- 
menu i čovjeku. U tom smislu valja uočiti neke koordinate društvenog 
i religioznog kretanja, promjene i modifikacije koje na prvi mah, ako 
se religija promatra sa svoje tradicionalne točke gledišta, upućuju na- 
slabljenje religijskih veza i odnosa, opadanje teista i mijenjanje nekada- 
šnje slike vjernika, religioznog čovjeka. Tu su manje- više stvari poznate. 
Proizlaze djelomično iz fiksne slike svijeta i čovjeka, dotično kodifici- 
ranih religijskih stajališta i kretanje naše povijesti, koja pokazuje ten- 

denciju mijenjanja, ali ne negiranja. Zajedno sa suvremenim pristupima 
svijetu i čovjeku, dotično s novim životnim osmišljenjima i konkretnim 
filozofskim shvaćanjima i tumačenjima osnovnih pojmova i religija do- 
življava svoj hod. No pogrešno je iz toga zaključiti da je ona u svojoj 
biti prolazna kategorija. U stvari, to je sve skupa više kušnja za neke 
povijesne religijske forme nego za religiju kao takvu. 

Očiti su neki procesi i pomicanje od sakralnoga prema svjetovnom, kon- 
kretnom i ovozemaljskom. Sjetimo li se, na primjer, kako se iz monolit- 
nog kršćanskog svijeta — bez obzira na neka nova ideološka i mistifika- 
torska ponašanja potrošačkog društva — razvio pluralistički mentalitet, 
a od unif ormnog i kodificiranog vjernika novi samosvojni čovjek — 
shvatit ćemo da se i religija, gledana u njezinoj povijesnoj odredivosti, 
našla u sasvim novim prilikama i društvu. Pomak od religioznog prema 
sekulariziranom mentalitetu, koji je još uvijek u toku, predstavlja za re- 
ligiju velike rizike i kušnje. Posebno ako se ona izravno veže za društvo 
i njegove povijesne oblike. Društvo joj, redovito, gotovo više smeta nego 
koristi, pa je u tom smislu i samom vjerniku u neku ruku postala dru- 
štveno i životno (moralno) opterećenje. 

Sve je to skupa prouzrokovalo da se danas mijenja i slika religije i reli- 
gioznog čovjeka. Stoga, na što nas jasno upozoravaju suvremena religij- 
ska istraživanja, u novom svijetu pluralističkih shvaćanja, kad sve više 
dolazi do pomutnje u sustavima vrednovanja, nije čudno što je i religija 
doživjela nova preispitivanja i modifikacije. Prije svega valja se zauvi- 
jek odreći nekadašnjih mon o k on f esion alnih društava i njihova stopostot- 
nog prihvaćanja religije i njezine autoritativnosti. Religiju i religioznost 
prema tome moramo smjestiti u današnja društva i u toj perspektivi 
mjeriti njezine odrednice i praviti usporedbe. U tom smislu, po našem 
mišljenju, staro društvo, kad se službeno davala prednost sakralnom, ni- 
je uopće karakteristično za stvarna religiozna ponašanja kao što nisu ka- 
rakteristične ni one situacije kad se postupa obratno. Međutim, čini se 
da je, bar što se tiče religije kao takve, značajna činjenica da je ona u 
čitavu novom sklopu životnih i društvenih, misaonih i tehničkih pro- 
mjena, novih traženja i nemira potrošačkih apetita i ideoloških zatvara- 
nja — značajan životni faktor čovjeka, što joj pruža nove šanse i mo- 
gućnosti. Drugim riječima, danas je svakome jasno da u usporedbi s dru- 
štveno-političkim mehanizmima, kojekakvim makinacijama i ratnim po- 
tencijalima društva religija kao društveni faktor ostaje naoči krhka i ne- 
moćna da ovaj naš svijet »pretvori« u duhovno-religijsko podneblje. Ali 
s tom nikada nerealiziranom težnjom ne znači da je religija izgubila 
svoju ulogu i značaj u životu. Ako se, na pr., u jednoj slojevitoj anketi 
u našem vremenu i prostoru svega 12,3% ispitanika smatra ateistima, 
ako 8,3% među njima priznaju da su protivnici religije — što u njihov 
religiozni problem uvlači i neka izvanreligiozna pitanja i odnose — ako 
51,2% izjavljuju da su religiozni, a 20% u tome neodlučni, odnosno 
15,9°/o da nisu vjernici (što ne znači da nisu religiozni), onda — uza sve 
opasnosti i rizike koje religiji nanosi modemi svijet i njegov mentalitet 
— religijsko-religiozno obzorje predstavlja prema suvremenim statistika- 
ma životno opredjeljenje goleme većine, u čemu se bez sumnje naziru 
šanse i za budućnost. — Subjektivistička poimanja i težnja svođenja svi- 

jela na svoju mjeru svim tim — ni s jedne ni s druge strane — neće 
biti sigurno zadovoljni. No to ništa ne mijenja činjenicu da je realna sli- 
ka svijeta važnija od fiktivne d željene. 

Naravno, osim brojčanih odnosa suvremena istraživanja pokazuju i dru- 
gu strane medalje. S promjenom slike svijeta i mijenjanjima čovjeka 
mijenja se, kažu, i slika religije. Neki u tome vide temeljnu kušnju i 
opasnost po religiju, osobito za pojedinačne čvrsto kodificirane konfesi- 
je. U tom pogledu se često spominje praktično religiozno popuštanje, 
zatim problem koherentnosti nauke, dogmatska neodlučnost, stvaranje 
»podzemne religije«, svojevrsna subjektivna poimanja religioznoga i sve- 
toga, rušenje auktoriteta, slabljenje veza s institucionalnim vjerskim za- 
jednicama, iftd. Taj se proces, poznato je, odvija odavno, i još nije, čini 
se, došao do svojega kraja. Subjektivizam se tako spontano pojavljuje i 
u religijsko-religioznom području; očito više kao rizik nego kao šansa. 

Ne možemo ipak ovdje zaobići neka spomenuta pitanja i podatke reli- 
gioznih istraživanja kao suvremene religijsko-religiozne probleme, pove- 
zujući ih donekle s misaonim problemom koji se odavno nameće zapad- 
noj filozofiji, a Haidegger ga danas formulira kao problem bitka. To bi 
u ovom kontekstu značilo: problem jednosti i jedinstva. Dakle u reli- 
gijskom se smislu tu postavlja poznati zahtjev koherentnosti i istosti re- 
ligijskih kodeksa. Ne možemo to zanemariti. Međutim, ovdje bi se dalo 
jasno razlučiti pitanje religije kao pratioca čovjeka d društva od pita- 
nja čvrstih religioznih formacija. Naravno da se tu nameću problemi i 
traži posebna vještina u organskom rastu i razvoju i same religije kao 
takve ii pojedinih vjeroispovijesti. Tu su te problematične šanse i rizici, 
od kojih nije pošteđen ni čovjek u cjelini. 

Postaje sve očitije da se u nekim povijesnim faktorima kao imanentnim 
zakonima povijesnog rasta i razvoja krije ozbiljan razlog da se sve više 
u povijesti javlja šarolik mozaik misli i iskustva. Toj nemirnoj slici mi- 
kroprojekcija svojega vlastitog svijeta teško će se potpuno oduprijeti i 
religiozna svijest današnjeg čovjeka. Ne znači to da će se promijeniti 
religija kao takva ili pak bitni sadržaji vjere. U pitanju su najčešće po- 
vijesni aspekti. U svijetu u kojemu se tako brzo mijenjaju obrisi života, 
religiozna istraživanja jasno uočavaju da se i u pojedina religijska gle- 
dišta i strukturalne odnose unose neka osobna mišljenja, posebno kad se 
radi o pitanjima koja ni u religijskom i religioznom sustavu ne pred- 
stavljaju čvrste točke nego izvedene zaključke, savjete ili mišljenja. Čini 
se da su već danas i religije sve svjesnije te činjenice. Stoga, zbog svoje 
težnje za čvrstim jedinstvom u bitnim pitanjima, ne žele previdjeti ni 
konkretne potrebe čovjeka da uza sve jedinstvo i zajedništvo ostane svoj 
i osoban. Obrisi modernog pluralizma i dijaloga odražavaju se i unutar 
istih religioznih zajednica. 

Svi povijesni procesi života osjetili su se, znači, i na religioznom području. 
Vjerojatno će se i unaprijed, bar u jednom doglednom vremenu, osjećati 
ista zakonitost. I tu se ponovno postavlja pitanje daljnjih rizika i šansa 
i za čovjeka i za religiju. U takvim tokovima teško je očekivati da reli- 
giozni svijet ostane čvrsto povezan u tradicionalnom smislu. No nije is- 

ključena nova, naizgled labilni ja, ali duhovno i religiozno solidarnija, da 
ne kažemo solidni ja, veza i zajedništvo. Svijet boljih struktura i savjes- 
nijih odnosa mogao bi i religiji omogućiti takvu šansu. Teško je to još 
uvijek predvidjeti. No čini se da nas bar djelomično i nostalogija za 
monolitnim, makar formalnim jedinstvom i čvrstim društvenim struktu- 
rama religije ometa da i u jednom slobodnom, pluralističkom društvu — 
u kojemu će religija predstavljati samo transcendentno svjedočanstvo i 
imanentno duhovno oslobođenje čovjeka od interesne prizemnosti i po- 
trošačke materi jalnosti — vidimo i domislimo i nove šanse za religiju. 

Kad već govorimo o religiji općenito, treba kazati da je ne možemo do 
kraja odrediti ni njezinim vanjskim oblikom ni dorečenim sadržajem. 
U svojemu povijesnom hodu nije strogo vezana ni za kakve apsolutne 
forme. Odraz je religiozne dimenzije ljudskog bića; stoga je bliža čovje- 
ku nego društvu. Slobodna u svojemu iskazu, izražavanju i shvaćanju, 
ne iscrpljuje se u društvenim kodifikacijama, kao što ni kategorija mi- 
saonosti u određenim logičkim načelima. Više je svijest nego ponašanje, 
svojstvo nego vlastiti izbor. Povijesno je varijabilna, ali je ipak bitno 
označena unutrašnjom transcendencijom, koja joj daje temeljno obi- 
lježje i sadržaj. 

Prema tome uza sve povij esno-društvene i subjektivne opasnosti na koje 
nailazi religija kao društvena pojava, njezina budućnost nije u pitanju. 
I do nje stoji hoće li i kako će svoj povijesni hod shvatiti, jer i o tome 
ovise njezini rizici i šanse. Zanimljivo je u tom smislu napomenuti, što 
također potvrđuju razna istraživanja, da se već danas religija — govo- 
rimo, dakako, općenito — unatoč svim svojim opravdanim težnjama za 
religioznim jedinstvom ne prihvaća starih metoda i ne zatvara sva vrata 
pred povijesnim i subjektivnim elementima. Iz svojega najvećeg rizika 
i ona, dotično konfesionalne zajednice, pokušava izvući najpovoljniju 
šansu: uz ispovijedanje i potvrđivanje jasnih načela i vjerskih istina, 
sigurnih polazišta i sustava vrednovanja, prihvaća sve više novu sliku 
svijeta i religioznog čovjeka u kojemu, bar kako to pokazuju sociološka 
religiozna istraživanja, slabi onaj stari integralni sljedbenik, a pojavljuje 
se gorljiv svjedok i uvjereni teist, vjernik, koji prihvaća vjeru u cjelini 
kao iramscenđentnu poruku, bez posebnih naglasaka na pojedine elemen- 
te i pitanja. 

Sve to ukazuje da religija, unatoč drugačijem ponašanju svijeta, i u no- 
vim situacijama očituje svoju sustavnost i potrebnu vitalnost. Zbog toga 
iako u ljudskim očima ponešto praktično zaostaje za životnim probicima 
i konkretnim ciljevima, u biti još uvijek najviše zanima čovjeka. U tom 
smislu, očito, misu u pitanju buduće šanse religije, iako bi u jednom su- 
bjekti vističkom trendu mogle doći u pitanje čvrste religijske strukture i 
u tom pogledu tradicionalni oblici ustaljenih kodifikacija pojedinih re- 
ligija i religioznih zajednica. Jer osnovna jezgra religije, vjera, bliža je 
čovjeku nego njezino povijesno i društveno kodificiran je, svojstvenija 
nego izvanjsko ponašanje. Zato su šanse religije, pa i kršćanstva, mnogo 
više u čovjeku nego u vanjskim oblicima i društvenim faktorima. Zna- 
mo, dakako, da je religija kao društveni faktor (o čemu ćemo drugom 
zgodom govoriti) upućena na vanjsko, javno očitovanje i organizirano po- 

našanje. U tom smislu ne mislimo potcijeniti izvanjske religijske i reli- 
giozne oblike i ustanove; samo shodno suvremenim kretanjima vidimo da 
se s promjenama čovjeka i društva javljaju i neke modifikacije i druga- 
čiji odnosi. To nipošto ne znači da čovjek ili društvo mijenjaju i stvaraju 
i religiju kao takvu, kao što ni estetske razine i domašaji, dotično povi- 
jesna estetska kretanja nisu nikakav dokaz da je društvo stvorilo estets- 
ku dimenziju ljudskog bića. I jedna i druga, i religiozna i estetska, izraš- 
ćuju iz ljudskog bitka, onog intimnog gena po kojemu je čovjek, misaono 
i osjećajno biće; društva i kulture, svjetovi i navike samo ih potvrđuju i 
u najbolju ruku djelomično modificiraju. To upućuje da će i budući 
svjetovi i društva, makair uz vlastite dopune i modifikacije, ostati vjerni 
i estetici i religiji — kao imanentnim označnicama ljudskog bića. 

Sva ova naša slika današnjeg i sutrašnjeg religioznog čovjeka i svijeta, 
dotično rizika i šansa religije kao takve, pretpostavlja, naravno viziju hu- 
manog društva, društva koje neće religiji ustupati nikakve povlastice, ali 
joj neće postavljati ni nikakve smetnje i zapreke. U takvu svijetu koji 
pruža iste šanse i stavlja iste obveze i teistu i ateistu, tj. čovjeku kao 
čovjeku bez obzira na njegova teistička ili ateistička shvaćanja, re- 
ligija se unatoč daljnjim procesima sekularizacije i mogućim mijenjanji- 
ma povijesnih forma ne mora bojati za svoju budućnost. Jer ono što je 
veže s čovjekom i čovjeka s njom nije očito ni pitanje materijalnih odno- 
sa ni društveno-povijesni ili ideološki kodeks, nego unutrašnja svijest 
čovjeka koja u transcendenciji Vidi i doživljava svoju sudbinu. U tom 
smislu sav onaj povijesni mozaik i današnja opstojnost vjeroispovijesti 
samo je izvanjski odraz tog čvrstog izvira i sidrišta u kojemu se ponovno 
i ponovno potvrđuje izvorna religioznost kao potreba i stvarnost vječnog 
čovjeka. 

OBVEZE CRKVE U NAŠEM VREMENU 


Luka Markešić 


Obveza i aktualnost pomirenja 

Pojam pomirenje, uzet ovdje u širem smislu, spada u glavne biblijsko- 
-teološke izraze. 1 I ako bismo kritički tražili središte kršćanske vjere, 
bila bi to poruka pomirenja, tj. ostvarenje punoga zajedništva (koinonia) 
Boga s ljudima i ljudi međusobno (usp. Lk 4, 18 — 19; 2 Kor 5, 17 — 21; 
Rim 4, 10 si; 5, 1—11; 11, 15; Ef 1, 3—33; 2, 14—22; Kol 1, 15—23). Kr- 
šćanski misterij, kaže Krizostom, ima svoj vrhunac u pomirenju, koje 
ima svoj izvor u apsolutno nezasluženoj ljubavi Božjoj prema čovjeku, 
čiji se plod očituje u nastajanju novog čovječanstva, međusobno pomi- 
rene braće u svijetu. 2 Ova poruka »pomirenja« pretpostavlja činjenicu 
duboke rascijepljenosti, razdora i neprijateljstva u ljudskoj zajednici 
kao izraza sveprisutnosti prvoga pada s dubokim individualnim i dru- 
štveno-povi jesnim posljedicama (Post 3 — 4; Rim 1, 18 — 32; 5, 12 — -21). 

Obnova i pomirenje sa svojom biblijskom porukom 3 i danas su aktualni, 
jer i nakon dužeg vremena prisutnosti Kristova evanđelja u svijetu i iz- 
gradnje Crkve kao »sakramenta ili znaka i oruđa najtješnjeg sjedinjenja 
s Bogom i jedinstva cijeloga ljudskog roda« 4 svijetom vladaju razdor i 
neprijateljstvo. Zbog toga je tema pomirenja neiscrpljiva. Mi ćemo se 
ovdje zadržati samo na nekim, po našem mišljenju religiozno i društveno 
važnim aspektima pomirenja. 

Pomirenje među institucijom i zajednicom u Crkvi 

U pojmu Crkve kao »institucije« podrazumijevamo stalne i čvrsto obli- 
kovane forme crkvenog života koje se pojedincu nameću već »unaprijed« 
i »odozgor« kao već određene točke. Pri tome treba jasno razlikovati one 
institucionalne elemente crkvenoga života koji potječu od samoga Isusa 
Krista (riječ evanđelja, sakramenti i crkvene službe kao takve) od onih 
institucionalnih elemenata koji su nastali tijekom povijesti Crkve (ku- 
rija, kaptol, župa itd.). Uz to opet valja razlikovati »hijerarhiju slojeva« 
tog institucionalnoga života Crkve: riječi evanđelja i sakramenti prve su 
i normativne institucije, ci'kvene službe su određene za »služenje« iz- 
gradnji Crkve na tim temeljima (conditio sine qua non); druge pak, po- 
vijesne institucije bile su potrebne kao čvrste forme crkvenog života sa- 
mo za određene povijesne situacije u Crkvi. 5 No, povij esno-situacijske 
oblike poprimile su također i riječi evanđelja, sakramenti i osobito crkve- 
• 

1 Usp. Chr. Duquoc, Reale und sakramentale Versohnung, u Concilium 1 
(1971) 11; J. — M. Tillard, Das Brot und der Kelch der Versohnung , u Conci- 
lium 1 (1971) 18. 

2 Usp. Ivan Krizostom, In Epist. II. ad Cor, hom. XI, 2 — 3. 

3 Usp. Pavao VI, Apostolorum limina (23. V. 1974). 

1 Dogm. kost. Svjetlo naroda , I, 1 (unaprijed skraćeno: SN). 

r ' Usp. J. Hatzinger, Das neue Volk Gottes, Dusseldorf, 1970, 118 — 120. 


104 



ne službe — tako da je često teško razlikovati »bitno« od »nebitnoga« u 
tim institucijama. Zapravo ono »bitno« se događa i ostvaruje upravo kroz 
»nebitno«, kao što se spasenje Božje kao takvo objavljuje upravo kroz 
povijest . 6 I u tom je šansa i opasnost ovih institucionalnih elemenata u 
povijesnom tijeku — šansa da izgrađuju povijest, opasnost da ih ta povi- 
jest apsorbira i uništi. 

Općenito je prihvaćeno mišljenje o grešnosti pojedinca u Crkvi. Ta se 
grešnost gleda pojednostavnjeno individualistički kao što se najčešće 
gleda i samo spasenje od grijeha. Naprotiv, govoriti o prisutnosti grijeha 
u institucionalnim (povijesnim) oblicima crkvenog života bilo je skanda- 
lozno. A ipak je to istina, makar i gorka, da se grijeh javlja također i u 
institucionalnim oblicima. Riječ evanđelja i sakramenti ostaju, istina, po 
sebi imuni od grijeha, ali oni povijesni oblici u kojima se oni nalaze i 
prenose nisu imuni. Crkvene službe koje su povijesno oblikovane prema 
svojim nosiocima mogu biti stvarno obilježene grijehom čije se poslje- 
dice izražavaju u raznim oblicima i mogu imati velike utjecaje na širu 
crkvenu zajednicu. Zbog toga se može govoriti ne samo o grešnicima kao 
pojedincima u »svetoj Crkvi«, nego i o »Crkvi grešnika« odnosno »greš- 
noj Crkvi «. 7 I zato je opravdano govoriti o potrebi pomirenja u institu- 
cionalnom životu Crkve, a ne samo o potrebi »pomirenja« pojedinaca u 
Crkvi. Štoviše, moramo biti realni i priznati: da nema pravog pomirenja 
u pojedincu bez pomirenja u instituciji, i da i ovdje vlada zakon inter- 
akcije. Zbog toga, istodobno s mijenjanjem pojedinaca treba mijenjati i 
strukture, odnosno institucije Crkve koje su također prožete stvarnošću 
grijeha . 8 

Mogućnost i potreba mijenjanja oblika crkvenih institucija — a kod čisto 
povijesnih crkvenih institucija mogućnost i potreba njihovog ukidanja, 
odnosno stvaranja novih — proizlazi iz same unutrašnje naravi kršćan- 
stva kao »religije apsolutne budućnosti «. 9 Odatle proizlazi zahtjev za 
demitologiziranjem onih institucionalnih oblika u kojima se grešnom 
težnjom došlo do apsolutiziranja konačnoga, što je dovelo do sablažnji- 
vog pobožanstvenjenja samih ustanova. U stvari, vremensko je i kultur- 
no oblikovanje nepromjenjive praporuke Crkve nužno promjenjivo, i to 
paralelno i u povezanosti s ljudskom duhovnom poviješću . 10 

Ne smiju se nipošto zatvoriti oči pred jednom očitom činjenicom »distan- 
cirane crkvenosti« (T. Renđtorf ) 11 i »kritičke distancije« prema Crkvi 12 
kod mnogih današnjih kršćana, osobito omladine, upravo zbog neprihvat- 

• 

6 Usp. H. Kiing, Die Kirche, Freiburg, 1967, 37 — 43. 

7 Usp. SN I, 8. 

* Usp. SN IV, 36. 

9 Usp. K. Rahner, Marxistische Ut&pie und christliche Zukunft des Menschen , 
u Zur Theologie der Zukunft, Mtinchen, 1971, 149 — 159. 

10 Usp. G. Baum, Die Prasenz der Kirche in der Gesellschaft von morgen , u 
Concilium-Kongress 1970 (Die Zukunft der Kirche), 98; A. Rosenberg, Das 
Experiment Christentum, Mtinchen, 1969, 51. 

11 Usp. M. Sievernich, Wann ist man kirchlich? , u Diakonia 3 (1975) 150 — 511; 
H. Schilling, Kritische Thesen zur »Gemeindekirche«, u Diakonia 2 (1975) 92. 

12 Usp. R. Bleistein, Die Kirche von gestern und die Jugend von heute? , 
Wurzburg, 1972, 30. 

ljivosti nekih oblika crkvene institucije, koji za njih nemaju nikakvu 
ulogu u izgradnji vjere, nego je naprotiv priječe . 13 

Međutim, kritiziranje postojećih crkvenih ustanova ne smije voditi od- 
bacivanju institucije kao takve, jer bi se tada Crkva prepustila slučaju 
i samovolji pojedinaca i naivnom povjerenju u snagu spontanosti, te bi 
se time omalovažila važnost organizacije u izgradnji Crkve. Moderna so- 
ciologija potvrđuje institucije i organizacije u društvenom životu (A. 
Gehlen, H. Schelsky): institucije u društvu »rasterećuju od pritiska pri 
odluci«, stabiliziraju čovjekovo vladanje, čuvaju ga od samoubilačkog 
subjektivizma i oslobađaju za pravu slobodu . 14 »Kritička sloboda« ne 
smije zato voditi uništavanju nego oblikovanju takvih institucija koje 
omogućuju pravu slobodu čovjeka. Neki pak smatraju da se i sama »kri- 
tička sloboda« treba institucionalizirati »ako želi dobiti maksimalnu ob- 
vezatnost i efikasnost za svoju društveno-kritičku zadaću «. 15 I zato insti- 
tucija može biti nositelj kritički odgovornog djelovanja, a ne samo anti- 
pod kritičkom mišljenju pojedinca i predmet kritičke pažnje i protesta 
slobode odraslog čovjeka. 

Obnova prijašnjih crkvenih institucionalnih oblika života i stvaranje no- 
vih tradicija danas se pokušavaju ostvariti formiranjem Crkve putem 
manjih (baznih) ili većih (mjesnih) zajednica . 16 U pojmu Crkve kao za- 
jednice glavni je naglasak na temeljnoj jednakosti i jednakom dostojan- 
stvu svih članova, na izgradnji osobne vjere, ljubavi i nade u Isusa Kri- 
sta i Božje kraljevstvo. To zapravo znači izgradnju Crkve »odozdol«, 
»demokratizirane« Crkve. Ovdje više nije glavni naglasak na klerikal- 
nom sloju Crkve, na službeničkoj Crkvi, koja je u prošlosti bila »crkva 
u Crkvi« s posebnim privilegijima tako da je cijela Crkva imala »kleri- 
kalno« obilježje. S izgradnjom Crkve kao zajednice nameće se zadaća 
»deklerikalizacije« Crkve. O takvoj izgradnji kaže Rahner: »Crkva bu- 
dućnosti bit će Crkva koja se izgrađuje odozdol slobodnom samoinicija- 
tivom i udruženjem baznih zajednica . . . Crkva više neće opstojati tako 
jednostavno kao prije zahvaljujući svojoj službi, svojim društveno čvr- 
stim strukturama i svijesti svoje samorazumljivosti u javnom mnijenju. 
Ona više neće na ovoj bazi dobivati za sebe nove članove da djeca pre- 
uzimaju i nastavljaju životni stil svojih roditelja, a Crkva ih samo krsti 
i indoktrinira. Crkva će opstojati samo postajući uvijek nova slobodnom 
odlukom vjere i stvaranjem zajednice od pojedinaca usred profanoga 
društva koje nije unaprijed obilježeno kršćanski .« 17 Dosadašnja izgrad- 
nja Crkve išla je uvijek' »odozgor« sve do najmanjih stanica-župa, koje 
su bile »teritorijski« uređene u stilu administrativnih područja kao up- 
ravna područja službeničke Crkve. Kao takve one se ne mogu smatrati 

• 

13 Usp. R. Bleistein, nav. đj., 31. 

14 Usp. R. Bleistein, nav. dj., 127 — 128. 

15 J. B. Metz, Zur Theologie der Welt , Mainz, 1968, 125. 

16 Usp. F. Klostermann, Prinzip Gemeinde, Wien, 1965; isti, AUgemeine Pa - 
storaltheologie der Gemeinde , u Handbuch der Pastoraltheologie , III, Freiburg, 
1972, 17 — 58; K. Rahner, Strukturu) andel der Kirche als Aufgabe und Chance, 
Freiburg, 1972, 115 — 126; N. Greinacher, Die Gemeindekirche als Sozialform 
der Zukunft, u Kirche in der Stadt, I, 73. 

17 K. Rahner, Strukturu) andel, 115. 

baznim zajednicama u gornjem smislu. Bazne se zajednice formiraju 
slobodno »odozdol«, ne na teritorijalnom principu, a Crkva ih »priznaje« 
ako ispunjuju kriterije koje mora imati jedna »kršćanska« zajednica: tj. 
da kao zajednica može biti u službi Kristova poslanja spasenja i oslobo- 
đenja čovjeka, u službi »Isusove stvari« u svijetu, odnosno da može vr- 
šiti bitne funkcije Crkve (organizirano propovijedanje evanđelja, dije- 
ljenje sakramenata, ostvarivanje kršćanske ljubavi) i biti mjesto stalnog 
i normalnog slavljenja euharistije kao trajnog izvora (hic et nunc) odgo- 
vornog sjećanja osobe i poslanja Isusa Krista . 18 To je uvijek »opasno 
sjećanje« jer je kritički provokativno za svaki društveni i individualni 
oblik života u ovoj povijesti svijeta . 19 

Te bazne zajednice ipak ne sadržavaju u sebi svu crkvenost, one su os- 
novne stanice velike, opće Crkve. Stoga u sebi ne smiju razvijati nika- 
kvu sektašku i heretičku vlastitost; to nisu zajednice romantičarskih, 
rigorističkih, elitarnih i militantnih osobina, ni zajednice koje zbog da- 
našnje nepovoljne crkvene sadašnjosti žele pobjeći izgubljenom podri- 
jetlu ili utopijskoj budućnosti, nego zajednice koje žive i razvijaju se u 
općoj Crkvi i koje su spremne u ime općeg dobra i poslanja Crkve na 
određena ograničenja, odreknuća i žrtve . 20 

Iako sadašnji oblik župa ne odgovara pojmu crkvenih (baznih) zajednica, 
Karl Rahner smatra da se u sadašnjoj »situaciji prelaza« od narodne 
Crkve prema Crkvi kao zajednici vjernika — koji osobno, slobodno i od- 
govorno žive svoju odluku vjere u suvremenom društvu — takve zajed- 
nice mogu izgrađivati »preoblikovanjem dosadašnjih župa «. 21 Time bi se 
najnormalnije izvršio prijelaz s prijašnjeg na suvremeni tip izgradnje 
Crkve. Pomirenje u Crkvi među institucijom i zajednicom neće proći bez 
napetosti i konfliktnih situacija, ali bez toga pomirenja neće biti mira ni 
sloge, dotično plodnog duhovnog života, duha i slobode. 

Pomirenje Crkve sa suvremenom kulturom svijeta 

Glavno obilježje i znak suvremenog svijeta jest — sekularizacija. U ovoj 
situaciji Crkva se nalazi u dvostrukoj opasnosti: sekularizma i sektaštva. 
Prva opasnost znači potpuno svođenje Crkve na svijet, druga pak »emi- 
graciju Crkve iz društva« (J. Matthes). O teološko-trascendentno-vertikal- 
noj dimenziji Crkve govorit ćemo u slijedećem odjeljku (protiv sekula- 
rizma), ovdje ćemo raspraviti o povij esno-svjetskoj i đruštveno-horizon- 
talnoj dimenziji Crkve (protiv sektaštva). 

Što znači »sekularizirani svijet«? Odgovor na to moramo početi vraćajući 
se na program prosvjetiteljstva , koji se sastoji u izgradnji čovjeka i dru- 
štva u ovome svijetu u duhu racionalizma i potpune autonomije. Ono što 
je postignuto u dosadašnjoj dijalektici prosvjetiteljstva jest ovaj naš 

• 

18 Usp. K. Rahner, n. d., 119. 

19 Usp. J. B. Metz, Zur Prasenz der Kirche in der Gesellschaft, u Concilium’- 
- Kongress 1970, 87. 

20 Usp. H. Schilling, Kritische Thesen, 81—82 (votum za »reformiranu narodnu 
Crkvu«). 

21 Usp. K. Rahner, Strukturivandel , 123. 

današnji svijet i ovaj razvoj, i pored određenih neuspjeha i padova, ne- 
ma alternative ni danas ni u buduće. 22 Plod tog procesa možemo ukratko 
ovako izraziti: 

To je svijet čovjeka i društva koji su postali svjesni sebe kao autonomne 
i vlastite cjeline, svijet društveno-političkog razvoja na principima povi- 
jesnih, društvenih, antropoloških i egzaktno-prirodnih znanosti. To je 
svijet u kojem se na prvo mjesto stavlja sloboda čovjeka i njegova jed- 
nakost u društvu, a auktoritet je samo kao nešto funkcionalno u izgrad- 
nji tih vrednota. Čovjek je u ovome svijetu, štoviše, postao objektom svo- 
je vlastite vizije i djela: on se više ne shvaća kao nešto gotovo, nego kao bi- 
će u kojemu se i po kojemu se svijet dalje razvija i ide prema skrivenoj 
utopiji. U izgradnji čovjeka osobito mjesto imaju dubinska psihologija i 
sociologija, koje žele ovladati čovjekom pomoću prirodno-znanstvenog 
postupka, prema shvaćanju njegova biološkog i društvenog podrijetla i 
cilja. To je svijet u kojemu su predodžbeni modeli, kojima shvaća i iz- 
ražava svoju bit, postali tako pluralni i mobilni da ne postoji nijedan 
općeprihvaćeni model izražavanja i mišljenja. 23 

Stvarna prisutnost Crkve u tom svijetu duboki je zahtjev njezine biti i 
poslanja: ona mora biti stvarni znak spasenja Božjega u tom svijetu, 
znak onoga Boga koji svijet stvara, koji se u njemu utjelovljuje, koji ga 
spašava-oslobađa od grijeha (opravdava) i nanovo stvara, jednom riječju: 
stvarni znak Božje imanencije (ne samo transcendencije) u svijetu. Kako 
u jednom takvom sekulariziranom svijetu učiniti evanđelje i Crkvu si- 
lom koja spašava čovjeka (usp. Rim 1, 16.), ako postoji opasnost da ona 
postane »rubnim fenomenom« (Th. Luckmann) suvremenog društva, koji 
više izražava kulturnu epohu koja izumire negoli snagu koja današnjem 
svijetu donosi dinamiku Božjeg spasenja i oslobođenja? — A ta opasnost 
shizme između svijeta i Crkve stvarno postoji. 24 

Postoji opasnost da Crkva postane samo nešto »na rubu« društva i da 
živi životom emigracije izvan društveno-političkog života, jer ona nije 
takva institucionalna snaga koju bi društvo prihvaćalo kao ozbiljnog 
faktora u svojoj izgradnji. Postoji opasnost da Crkva živi izvan tokova 
traženja znanstvene istine, područja koje upravlja silnim energijama i 
predstavlja jedan od najmoćnijih interesa današnjeg čovječanstva. 

Isto tako, postoji opasnost da Crkva ostane na rubu etičkog područja. 
Etičke osovine suvremenog svijeta jesu sloboda i pravednost u jedna- 
kosti; Crkva je pak imala stanovito sektaško i konzervativno stajalište 
prema tim etičkim vrednotama. U vezi s ovim je i problem odnosa etike 
i užitka. A. Vergote smatra da u Crkvi treba rehabilitirati pravo čovjeka 
na užitak (radost) kao sastavni dio etike, opravdavajući to teološki tako- 
đer neraskidivom povezanošću između Božjih djela stvaranja, inkarna- 
cije i opravdanja u Kristu. »Usko pak shvaćeni kristocentrizam izolira 

• 

22 Usp. J. B. Metz — J. Moltmann — W. Oelmiiller, Kirche im Prozess der 
Aufklarung, Munchen-Mainz, 1970, 9. 

22 Usp. K. Rahner, Strukturvoandel, 23 — 24. 

24 Usp. A. Vergote, Die Prasenz der Kirche in der Gesellschaft von morgen , 
u Concilium-Kongress 1970, 129. 

nas od čovječanstva i razara dinamički sadržaj stvaranja kao prasa- 
veza .« 25 Današnja se kultura protivi moralu dužnosti bez užitka, a ni 
teološki nije to održivo, ako gledamo povezano Kristovo djelo i djelo 
stvaranja. 

S pravom se također može prigovoriti »nosiocima etičkog formiranja«, 
uključujući ovdje i Crkvu, da su izdali i ostavili svijet tehnike, jer šute 
kad bi trebalo pokazati smisao tehnike u današnjoj povijesnoj situaciji 
koju određuje upravo tehnički razvoj . 26 

Ako se Crkva sama isključi ili se dade od drugih isključiti iz suvremenog 
procesa povijesti svijeta, onda joj ne preostaje ništa drugo nego da pri- 
hvati sudbinu života sekte u tom svijetu. P. L. Berger definira sociološki 
sektu da je to »jedna religijska grupa koja je relativno mala, stoji u na- 
petosti s većim društvom i prema njemu je zatvorena (može se reći po- 
sve začepljena), što uvjetuje vrlo stroge zahtjeve lojalnosti i solidarnosti 
njezinih članova «. 27 Za teološku definiciju sekte nije toliko važan mino- 
ritet grupe koliko njezin sektaški mentalitet, kaže J. B. Metz . 28 Taj se 
mentalitet očituje u traženju svoga identiteta u samoj sebi zatvarajući 
se u se i ograđujući se strogo od »drugoga«, od svijeta. J. B. Metz na- 
vodi nekoliko simptoma takvog mentaliteta u današnjoj Crkvi: 

Kao prvi znak ističe »zamjenjivanje nesuvremenosti kršćanskih oblika 
života s nepodesnošću (neprimjerenošću) kršćanske poruke, ili drugačije 
rečeno: svjesno ostajanje u nesuvremenoj svijesti pozivajući se na nepri- 
mjerenost sadržaja kršćanske vjere« (kršćanska mudrost križa kao »lu- 
dost svijetu «). 29 

Drugi je simptom sektaškog mentaliteta »rastuća nesposobnost, odn. ne- 
htijenje da se prave nova iskustva i da se ona uzimaju u obzir pri kriti- 
čkoj asimilaciji u shvaćanju vjere, Crkve i teologije« (ostajanje samo u 
tradiciji ). 30 

Treći se simptom odražava »u pokušaju da se nemir kritičke slobode u 
Crkvi tumači samo sociološkim i vjersko-psihološkim razlozima i da se 
time ponovno izbjegne konfrontacija Crkve s poviješću slobode« (Crkva 
bez zrele slobode ). 31 

Simptomi sektaškog mentaliteta su također »postuliranje neke ’ čiste teo- 
logije’ u obliku neke nove elitarne gnoze« i isto tako »prihvaćanje i do- 
puštan je skandala razdvojenosti novovjekovnog kršćanstva «. 32 

Međutim, prava Kristova Crkva mora biti zajednica onih koji stvarno 
žive u tokovima povijesti svijeta, čiji je specifikum upravo određenost 

• 

25 A. Vergote, n. m., 112. 

26 Usp. H. Sachse, Technik und Verantwortung, Freiburg 1972; usp. još Her- 
der-Korrespondenz 3 (1974) 148. 

27 P. L. Berger, Humor o/ Angels , New York, 1967, 23; isti, Zur Soziologie 
kognitiver Minderheiten, u Internationale Dialog-Zeitschrift 2 (1969) 127 — 132. 

28 Usp. J. B. Metz, Kirchliche Autoritat im Anspruch der Freiheitsgeschichte, 
u Kirche im Prozess der Aufklarung , 80, 89. 

29 J. B. Metz, n. m., 84. 

30 J. B. Metz, n. m., 85. 

31 J. B. Metz, n. m., 86. 

32 J. B. Metz, n. m., 87. 

»za drugoga«, »za tuđe«, za svijet. Crkva koja bi živjela samo od repro- 
duciran] a svojih starih tradicija, a ne bi stvarala nove u susretu s kon- 
kretnim zahtjevima povijesti — izgubila bi zapravo svoj identitet. Zato 
je sektaški mentalitet za nju isto tako opasan kao i mentalitet sekula- 
rizma. I zato Crkva mora »govoriti o Bogu Isusa Krista, tražeći da učini 
vidljivom vezu kršćanske poruke sa suvremenim svijetom i da izrazi 
svoju tradiciju u ovom svijetu kao neprolazno i opasno sjećanje «, 33 ona 
mora biti javni svjedok i nosilac opasnog sjećanja na Isusa Krista i nje- 
govu poruku u našoj povij esno-društvenoj situaciji protiv svakog kulta 
koji zarobljava čovjeka, bio to kult ličnosti, kult društvenih ili ideolo- 
gijskih sustava, pa bio on i katoličke provenijencije. 

Crkva u funkciji pomirenja čovjeka s Bogom 

Čovjek ne može ostvariti svoje pomirenje samo unutar Crkve (eklezio- 
logizam), niti samo unutar svijeta (sekularizam), nego tek izgradnjom 
svoga pomirenja s Bogom putem Crkve i svijeta. Prvotna je zadaća 
Crkve u svijetu navješćivati ovu istinu čovjeku: pitanje Boga jest glavna 
tema i sadržaj njezine evangelizacije. Iako govor o Bogu ima nužno go- 
leme posljedice za cjelokupni zemaljski život čovjeka, te su posljedice 
tek drugotnog reda u evangelizaciji Crkve . 34 

Put čovjekovog pomirenja s Bogom pretpostavlja apsolutno Božju inici- 
jativu. Ta se inicijativa pokazuje u Božjem djelu stvaranja i opravdanja 
po Isusu Kristu kao sigurna činjenica. O ovom Božjem činu ovdje ne že- 
lim govoriti, nego o čovjekovu činu kao odgovoru na tu Božju inicijativu. 
Da li čovjek danas za tim teži i kako to izražava? 

Može se s pravom kazati da i suvremeni čovjek teži za Bogom, barem u 
vidu težnje za transcendencijom (apsolutnom) sebe i svoga svijeta. Soci- 
olog P. L. Berger traži »od teologa da u empirijski danoj situaciji čov- 
jeka potraže nešto što bi se moglo nazvati znakom transcendencije«. On 
smatra da »teološka metoda pridonosi ponovnom otkrivanju ekstaze i 
metafizike kao dimenzije čovjeka i na taj način povraća mišljenju i is- 
kustvu izgubljena kraljevstva«. Ekstaza za nj ne znači nešto mistično, 
nego »onu otvorenost prema numinoznom (božanskom) koje nas obuhva- 
ća sa svih strana «. 35 Tu težnju čovjeka za transcendencijom (apsolutnom) 
nalazimo i u drugih mislilaca novoga vijeka. Čovjek je biće koje nadilazi 
samoga sebe (B. Pascal), on je »eks-sistentno« biće koje izrasta iznad 
sebe i »eks-centrično biće« koje je centrirano izvan sebe (H. Plessner), 
čovjek je biće koje živi u »metafizičkoj situaciji« (D. von Hildebrand). 
Odatle u njemu stanje egzistencijalnog nemira, odn. egzistencijalne nesi- 
gurnosti (P. Wust) i neka iskonska težnja za mirom i sigurnošću (zahtjev 
cijelog čovječanstva danas). U protivnom čovjek doživljava egzistenci- 
jalni strah i tjeskobu (S. Kierkegaard), egzistencijalni očaj nad samim 
sobom (mladi Heidegger), gađenje nad bitkom (J. P. Srtre) ili postavlja 
• 

33 J. B. Metz, Zur Prasenz der Kirche in der Gesellschaft, 87. 

3/1 Usp. Izjava sinodalnih otaca rimske sinode, 1974, u Herder-Korrespondenz 
12 (1974) 622 — 624. 

35 Navod kod R. Bleistein, n. d., 76. 

zahtjev za revolucionarnim prevratom svih vrijednosti (F. Nietzsche). 
Izgrađujući odnos prema transcendenciji, čovjek tako izgrađuje i samoga 
sebe u onome što je specifično za njega, tj. u svojoj transcendentnoj di- 
menziji, i time se spašava od »egzistencijalne frustracije« (V. Frankl). 
Na sinodi biskupa 1974. godine, govoreći o sekularizaciji kao znaku na- 
šega svijeta, J. Dopfner je upozorio na činjenicu da se, i pored daljnjeg 
nastavljanja toga procesa, osjeća također neki preokret: da čovjek u tom 
svijetu počinje doživljavati granicu svoga rasta i stvaranja što može biti 
znakom početka nove religioznosti. 36 U tom je smislu značajan i tezarij 
18-torice istaknutih ličnosti u SAD koncem siječnja 1975. godine (Hart- 
ford Statement — 13 teza), u kojemu se ustaje »protiv pritajenog huma- 
nizma u Crkvama«, koji bi se htio zatvoriti u se sama, a Boga kao trans- 
cendentnu stvarnost svesti potpuno na funkciju čovjeka i svijeta. 37 

Opravdano se dakle može reći da suvremeni čovjek opet počinje doživ- 
ljavati potrebu i želju za Bogom. Pitanje Boga oživljava ponovno kao 
najvažnije pitanje teologa i Crkve, nakon kraćeg perioda »teologije Bož- 
je smrti« koja je djelomično to pitanje upravo i pokrenula svojim provo- 
kativnim upitima i govorom. Međutim, kako je čovjeku moguće izraziti 
svoje iskustvo transcendencije i Boga u našem sekulariziranom svijetu 
gdje se Bog nigdje ne pojavljuje? Agnostici i ateisti će reći jednostavno — 
da je to nemoguće. Lakovjerni će vjernici kazati olako — da je to mo- 
guće. Obje struje međutim polaze od »umišljene predrasude« (Hegel) i 
oba su stava lakša od stvarnog traženja Boga kroz teškoće koje taj put 
ima. »Da čovjek uopće treba govoriti o Bogu koji je prema izrazima ob- 
jave kao i prema iskustvima najdubljih religioznih duhova čovječanstva 
upravo ne-izrecivi, ne-predmetni, ne-objektivni, znači prije svega za- 
pravo jednu nemoguću zadaću« — kaže L. Scheffczjdc. 38 Međutim, čovjek 
ne može tu svoju egzistencijalnu potrebu i težnju nadvladati šutnjom, 
iako neki mislioci preporučuju šutnju o Bogu, barem neko vrijeme, kao 
terapeutsku mjeru protiv devalvacije »brbljanja« o Bogu (M. Buber). 
Iako naime u kršćanskoj tradiciji ostaje vrijednim stalno augustinovsko 
načelo »da se Bog više spoznaje i priznaje po ne-znanju negoli smionim 
ljudskim htijenjima za znanjem, koje može voditi samo k nekoj ljudskoj 
tvorevini Boga«, 39 kršćanstvo je ipak uvijek smatralo da se Bog može 
spoznati, iskusiti, i da se tim putem čovjek može s njim pomiriti, odnosno 
od njega primiti dar pomirenja (u navedenim ograničenjima). 

Tu potrebu i želju za Bogom, spoznaju i iskustvo Boga i pomirenje s 
njim, suvremeni čovjek može doživljavati samo kroz svoj svijet, čija je 
posebna značajka (kako rekosmo) sekularizacija. Stoga neki teolozi sma- 
traju da se danas ne može tražiti iskustvo Boga prijašnjim iskustvima 
svijeta i čovjeka. 40 Tražiti Boga danas po kozmološko-ontološkom isku- 
stvu svijeta, koje je bilo moguće u doba kada je čovjek gledao svijet kao 
nešto trajno i odraz božanskoga — znači promašaj koji završava neus- 
• 

36 Usp. Herder-Korrespondenz 12 (1974) 651. 

37 Usp. Herder-Korrespondenz 4 (1975) 166 — 168. 

38 L. Scheffczyk, Gott, u Herder Theologisches Taschenlexikon 3 (1972) 152. 

39 L. Scheffczyk, n. m., 157. 

40 Usp. W. Kasper, Glaube im Wandel der Geschichte, Mainz, 1970, 144. 

pjehom. U novome vremenu čovjek je doživio slom kozmičkog reda. Ota- 
da je čovjek počeo izgrađivati iskustvo stvarnosti na sebi samu kao je- 
dino čvrstoj točki u svijetu (R. Descartes). Idući tim putem, čovjek je 
antropološko-transcendentalnom metodom tražio iskustvo Boga kroz sebe 
sama. No, i ovaj je put doživio oštre kritike (L. Feuerbach). U tom se 
iskustvu Bog morao shvatiti samo kao šifra za vlastitu beskonačnost 
čovjeka (homo absconditus). Stoga se danas Čini prihvatljiviji put tra- 
ženja novog iskustva Boga putem povijesti . 41 Čovjek naime danas doživ- 
ljava svijet kao procesualno postaj an je u kojemu je čovjek slobodni su- 
bjekt koji ne samo otkriva, nego i slobodno stvara tijek povijesti. Tako 
svijet kao povijest postaje dio čovjeka, dimenzijom njegova stvaralačkog 
subjekta. Mi danas živimo u povij esno-civilizatorskom sekundarnom i 
tercijarnom svijetu zahvaljujući upravo čovjeku i njegovu tehničko- 
-znanst venom napretku. U takvom svijetu dolazi do izražaja prvotno 
čovjek i njegove težnje, Bog se u njemu ne vidi i nema mjesta. S takvim 
iskustvom sebe i svoga svijeta kao povijesti teško je čovjeku doživjeti 
Boga kao onoga koji rješava njegove potrebe ili ispunjava njegove ne- 
mogućnosti i praznine, jer to on čini sad sam. U takvoj situaciji čovjek 
traži iskustvo Boga kroz iskustvo svoje slobode, sposobnosti, moći i tež- 
nje za daljnjim slobodno-stvaralačkim radom na izgradnji svoje planski 
zacrtane povijesti. Traženjem svojega smisla u tom procesu i smisla ci- 
jele stvarnosti, čovjek može otkriti Boga kao smisao i cilj čovjekove slo- 
bode i rada kao i cijele povijesti. I tu se onda Bog otkriva i doživljava 
također kao subjekt, kao apsolutni subjekt slobode s apsolutnim proce- 
som u samom sebi, kao povijesni Bog, a čovjek i njegov svijet povijesti 
samo kao njegov vanjski izraz i slobodno-stvaralačko-povijesno djelo. 

Taj put iskustva Boga kroz povijest čovjeka i svijeta vrlo je blizak bib- 
lijskoj objavi Boga u St. i N. zavjetu , 42 koji se pokazuje upravo kao po- 
vijesni Bog, i to ne samo u smislu Početka (Stvoritelja) povijesti nego i 
u smislu stalno Prisutnoga subjekta u njoj i apsolutno Novoga (apsolutna 
budućnost), koji stvara uvijek novi red stvari i novu povijest. To izra- 
žava i starozavjetno ime Jahve i novozavjetna objava Boga po Isusu Kri- 
stu (izraženo crkveno-teološki pojmom Trojstva), čim se zapravo izra- 
žava shvaćanje Boga kao »Bitka u postajanju«, za razliku od postajućeg 
bitka (E. Jungel). Povijest kao svijet u postajanju jest upravo u unutraš- 
nj oj povezanosti s »Božjim bitkom u postajanju«; stoga je povijest kao 
proces postaj anj a, u kojemu čovjek ima odlučnu ulogu i odgovornost, 
znak onoga Boga koji se u Jahvi javlja kao tvorac izraelske povijesti i 
u Isusu Kristu kao tvorac nove povijesti čovječanstva uopće. Taj je Bog 
radikalna protivnost svijetu prirode kao nečem stalnom i nepromjenji- 
vom u sebi. Zbog toga je Pavlovo navještenje evanđelja kao nečega no- 
vog u svijetu bilo neprihvatljivo za grčki mentalitet koji nije prihvaćao 
mogućnost bilo kakve novosti pod nebom. 

Kod tih različitih mogućnosti iskustva Boga ne radi se ipak o suprotno- 
stima, nego više o različitim modelima koji na svoj način odgovaraju raz- 
ličitim povijesnim situacijama. Ipak mi se čini da iskustvo Boga kroz naš 

• 

41 Usp. W. Kasper, n. d., 145—150. 

42 Usp. J. C. Murray, Problem Boga u Bibliji, u Svesci 10 (1968) 27 — 35. 

sekularizirani svijet ima neke prednosti nad prijašnjim modelima: prvo, 
zato što nam ono pomaže da odbacimo sva lažna shvaćanja Boga; drugo, 
zato što nam lakše negoli prijašnja iskustva omogućuje prihvaćanje Boga 
koji se objavio nama u Isusu Kristu kao »razapeti Bog«, tj. kao radikalna 
protivnost svijetu zatvorene prirode statusa quo i kao radikalni zahtjev 
stvaranju novoga svijeta povijesnog procesa. 43 »Mudrost križa« jest »lu- 
dost svijetu«, ali ne (možda) »ludost povijesti«, nego upravo »mudrost 
povijesti«, tj. ishodište stvaranja takvog svijeta koji će biti »znak« no- 
voga neba i nove zemlje, koje je obećao povijesni Bog objave (Iz 65, 17; 
66, 22; Otkr 21, 1). 

Crkva u današnjem svijetu može biti »znak« Boga i transcendencije, 
može služiti izgradnji čovjekove metafizičko-transcendentne dimenzije 
samo onda ako bude u svijetu »znak« takvog shvaćanja Boga objave. U 
tome je danas i njezina šansa i njezina teškoća. Pomirenje s Bogom 
(conversio Deo) ne može se ostvariti bijegom iz stvarnosti svijeta aversio 
a creatura), nego preko povijesti svijeta (conversio creaturae). Samo, ta 
conversio creaturae ne smije značiti »aversio a Deo«, kao isključivo i ap- 
solutno prianjanje uz stvorenje, nego kao put čovjeka i njegove povijesti 
k Bogu. Ako Crkva u svijetu bude »znak« ovoga Boga, ona će biti stvar- 
no sredstvo i oruđe (sakramenat) spasenja i oslobođenja čovjeka od gri- 
jeha bezvjerja i odbacivanja Boga, što posebno danas napastno prožima i 
ugrožava čovjeka i njegovu povijest. 


# 

43 Usp. J. Moltmann, Der gekreuzigte Gott , Miinchen, 1972, 66 — 77, 293 si. 

MOŽE LI ŽENA BITI SVEĆENIK? 

Živan Bezić 


Upravo smo proslavili »godinu žene«. Sto li nije u njoj bilo sve rečeno 

0 ženama i njihovim pravima? Naravno, najčešća je tema bila ravno- 
pravnost s muškarcima. Jedna od niti u toj potki jest i diskriminacija 
prema ženama u Crkvi. 

Premda je žena revnija vjernica od muškarca, još u Crkvi nije postigla 
potpunu jednakost s muškarcima. Jedan od dokaza: odbija joj se sveće- 
ničko ređenje. Dok se od nje primaju sve — i najteže — usluge, uskra- 
ćuje joj se javno priznanje i hijerarhijska čast. Zar to nije diskriminacija 

1 nepravda? U ovom XX. st., kad je žena zaista na pragu potpune rav- 
nopravnosti s muškima, Crkva se još uvijek drži svojih zastarjelih pat- 
rijarhalnih nazora i uskraćuje svojim kćerima najvažnije crkvene službe. 
Ipak su neke od kršćanskih konfesija uvidjele da je kucnuo čas potpune 
ravnopravnosti i počele su ženama dijeliti ređenje. Broj tih »ređenja« 
svakim danom raste, a i među katolicima se sve češće čuju glasovi: pri- 
znajmo i ženama pravo na svećeništvo! Je li to opravdano i kako, zapra- 
vo, stvari stoje? Uočimo najprije činjenice. 

Činjenice 

Poznato je da su od davnine neki poganski narodi imali svoje svećenice 
(npr. rimske vestalke). Kršćani, naprotiv, oslanjajući se na židovsku tra- 
ciju (koja u hramu i sinagogama ne priznaje ženi pravo riječi), 1 nikada 
u svojoj povijesti nisu imali ženski kler. Doduše, u IV. i V. st. su se bile 
pojavile «dijakonise« (one iz ranijih stoljeća nisu primale polaganje ru- 
ku), ali nisu nikada služile kod oltara, već su samo pomagale kod kršte- 
nja žena i vršile karitativne službe među vjernicima. Uostalom, brzo su 

1 nestale. Srednjovjekovne opatice nisu bile nikada zaređene, nego samo 
»posvećene«. 2 

Međutim, u prošlom stoljeću su neke protestanske zajednice pogazile 
tisućljetnu tradiciju i počele »zaređivati« žene. 3 Tako je poslije dugih 
peripetija (nije to išlo lako) g. 1853. u SAD u crkvi kongregacionalista 
bila »zaređena« prva žena Antoinette Brown. 4 Polako su slijedila i druga 
ženska ređenja. God. 1919. već su pastorice mogle formirati svoje prvo 
• 

J Nedavno se među američkim Židovima dogodio prvi »skandal«: neka libe- 
ralna židovska općina postavila je prvu ženu za rabina ( Christ in der Ge- 
genvoart , br, 37, g. 1975, str. 292). 

2 O tome se često pišu pretjeranosti. Npr. u knjizi »The lady was a bishop « 
od Joan Morris (Mcmillan, New York 1973). 

3 Premda protestanti ne znaju za sakramenat svećeničkog reda, oni svojim 
pastorima ipak podjeljuju službu preko obreda koji nazivaju ređenje (ordi- 
nation). Tako zaređeni ljudi nisu, dakako, pravi svećenici. Stoga protestanti 
past. rad nazivaju »služba« (the ministry, das Amt), a njezine nosioce »mi- 
nistri«. 

4 E. Gibson, Femmes et ministeres dans VEglise, Casterman , Pariš 1971, str. 57. 

udruženje. Poslije II. svjet. rata u Sjevernoj Americi ima više od 500 
ženskih pastora. 

U Evropu je ređenje žena prodrlo tek poslije II. svjet. rata. God. 1947. 
u Danskoj je zaređena prva pastorica. 5 Zatim je slijedila Ćehoslovačka 
(1953) i skandinavske zemlje (Švedska 1960, Norveška 1961). U Švedskoj 
danas ima 161 zaređena pastorica. U Francuskoj su reformirani prote- 
stanti zaredili prvu ženu g. 1961., a luteranci tek 1974. 6 

Po ređenju žena prednjače SAD (osobito države New York, Ohio, Pen- 
sylvania, Vermont), a od protestantskih zajednica: Ujedinjena Kristova 
crkva, metodisti, prezbiteri] anci, kongregacionalisti, baptisti, učenici 
Kristovi i unitarijnci. Zaređene žene uglavnom vrše službe pastora, po- 
moćnica pastora, vjeroučitelj ica, misionarki i raznih specijaliziranih zva- 
nja. Većina ih se redi u djevojačkoj dobi, neke u zrelijoj (kao udovice), 
a neke čak i u starijoj dobi. Najveći dio njih su udane, i to najviše za 
pastore, pa onda za profesore, liječnike, činovnike i poslovne ljude. Na 
žalost, ima i rastavljenih pastorica (i pastora). 

Od 239 članica Svjetskog savjeta crkava (World Council of Churches), 
u kojem su učlanjene gotovo sve kršćanske zajednice osim Katol. crkve, 
72 prakticiraju ređenje žena. 7 Broj ređenja je u porastu (kongregaciona- 
listi imaju već preko 300 pastorica), tako da se u nekim denominacijama 
i gubi prava razlika između ređenih i nezaređenih. 

IV. skupština Svjetskog savjeta crkava (Uppsala 1968) potiče trend žen- 
skih ređenja. Sastanak komisije Faith and Order (Louvain 1971) smatra 
da su iskustva s ređenjem žena pozitivna. Američki metodisti su u svo- 
jem statutu od 1900 g. zanijekali ženama pravo na ređenje, ali su to opo- 
zvali već 1920. Od 1955. godine prezbiteri janci rede žene bez ikakva 
ograničenja, a naročito to čine neke male sekte. Luteranci su među pro- 
testantima u tome najkonservativniji i tek nedavno su dali zeleno svjetlo 
za rukopolaganje žena. 

I anglikanska grana kršćanstva se sporo, ali konstantno, orijentira na 
ređenje žena. God. 1920. je Lambeth Conference priznala pravo ženama 
na đakonat. Usred II. svjet. rata (1944) anglikanski je biskup u Hong- 
-Kongu na svoju ruku zaredio prvu anglikansku pastoricu, a g. 1948. 
Lambeth Conterence izjavljuje da to nije u skladu s tradicijom. Među- 
tim kasnije (1968) priznaje da protiv ređenja žena nema dogmatskih pri- 
mjedbi. Kad je 1971. Anglican Consultative Council u Limuri (Kenva) 
odobrio ređenje žena u Hong-Kongu, iste je godine tamošnji biskup za- 
redio još dvije žene. 

Anglikanci u Kanadi su u tom pitanju najliberalniji. Tamo je na jednoj 
sinodi za ređenje žena glasovalo 71% svećenstva, 75% biskupa i 98% 
laika. Ipak postoji bojazan da bi moglo 30% vjernika »iz baze« odbiti 
pastorice ili se odvojiti od anglikanske crkve. 8 Rascjep se je ustvari zbio 

• 

'■ Journal of Ecumenical Studies, br. 2, g. 1975, str. 184. 

6 Christ in der Gegenwart , br. 52, g. 1957, str. 410. 

7 Journal of Ecumenical Studies , ib. 192. 

8 Informations catholiques internationales , 15 dec. 1975, str. 40. 

u episkopalnoj crkvi, koja pripada anglikanskoj zajednici. 29. lipnja 1974. 
četiri penzionirana anglikanska biskupa zaredili su 11 žena. Tu akciju 
je dva dana kasnije osudio zbor episkopalnih biskupa, a isto tako i nji- 
hov kler iz Engleske. 9 Za anglikance se ukratko može reći: oni u teoriji 
nisu protiv ređenja žena, ali u praksi oklijevaju, najviše iz ekumenskih 
razloga. 10 

Što se tiče samih žena, one sve više najavljuju svoju želju, pa i zahtjev, 
za ređenjem. 11 Ističu da već i u Katoličkoj crkvi postoje »pastorice«, 
premda nezaređene. Misle na neke (osobito u Južnoj Americi) vrijedne 
vjernice, najviše redovnice, koje je Crkva postavila za upraviteljice župa 
koje su ostale bez prezbitera. Ove vrše veliki dio župskih poslova, osim 
čisto svećeničke službe. 

Argumenti 

Pitanje ženskog svećeništva je danas vrlo diskutirano i diskutabilno. 12 
Zagovornici ređenja žena obično danas u prilog svojoj tezi iznose sli- 
jedeće razloge: 

Kao što smo svi ravnopravni u redu stvaranja (naravi), tako smo jednaki 
i u redu otkupljenja (nadnaravi). U Crkvi među spolovima ne smije biti 
ama baš nikakve diskriminacije. Ono što Biblija govori o gospodstvu 
muškaraca nad ženom i ona sama smatra posljedicom grijeha (Gen 3, 18). 

I muško i žensko su jednako vrijedni pred Bogom, svi su djeca Božja, 
oboje stvoreni na Njegovu sliku (Gen 1, 27). Prema tome nije samo muš- 
karac slika Božja niti samo on njegov liturgijski predstavnik. 13 

Kako sve krštene i krizmane žene sudjeluju u općem i zajedničkom sve- 
ćeništvu vjernika (sacerdotium commune), tako imaju pravo participirati 
i na posebnom svećeništvu (sacerdotium ministeriale). Svi smo naime 
jednakopravni udovi istoga Tijela. Pred Bogom nema ni »Zidova ni Grka, 
ni roba ni slobodna, ni muško ni žensko« (Gal 3, 28). I sami mizogin Pa- 
vao priznaje ženi pravo da može u crkvi »prorokovati« (doduše »velato 
capite«, I Kor 11, 5). Isus je pak bio okružen ne samo muškarcima, nego 
i mnogim dobrim ženama. Njima se je prvima pokazao nakon uskrsnuća 
i poslao da budu njegovi prvi svjedoci. 

• 

9 Journal of Ecumenical Studies , br. 2, g. 1975, str. 190. 

10 Christ in der Gegenvoart, br. 30, g. 1975, str. 237. 

II K. Bliss, The Service and Status of Women in the Churches , London 1952. 
— M. Daly, Le 2 e sexe conteste , Ed. Mame, Pariš 1969. — E. Gibson, Femmes 
et ministeres dans VEglise, Casterman, Pariš 1971. — M. Bruce, Why not? 
Priesthood and the Ministry of Women, Abingdon Berkshire 1972. — E. C. 
Hewwitt, Women priests: yes or no? Seabury Press, New York 1973. 

12 O. d’Ursel, Vers un ministdre presbyteral feminin? Louvain 1968. — P. Gal- 
lay, Des femmes Pretres? Ed. Bordas, Pariš 1973. — I. Raming, Der Ausschuss 
der Frau vom priesterlichen Amt , Koln 1973. — S. Rowbotham, Fćmminisme 
ct Revolution, Payot, Pariš 1973. — E. Morin, ha femme majeure, Ed. Seuil, 
Pariš 1973. — H. Rollet, La condition de la femme dans l'Eglise, Fayard, Pa- 
riš 1974. — R. J. Heyer, ed., Women and orders, Paulist Press, Paramus 1974. 
~ ■ H. Holstiege, Priester und Frau , Kaffke Verlag, Bergen 1975. — J. M. 
Aubert, La femme, antifemminisme et christianisme, Cerf-Desclee, Pariš 1975. 

13 P. K. Jewett, Man as male and female, Eerđmans, Grand Rapids 1975. 



Već u prvim vjekovima su postojale u Crkvi dijakonise. Zašto se ne bi 
mogao obnoviti ženski đakonat kao što se je oživio i muški? Premda je 
sv. Pavao naredio da žene u crkvi šute, drugi Pavao je kao namjesnik 
Kristov proglasio dvije žene crkvenim učiteljima (Katarinu Sijensku i 
Tereziju Avilsku). A učiteljska služba pripada svećeništvu. Zar nije ludo, 
u. današnjoj oskudici svećeničkih zvanja, odbijati usluge tolikih vrijednih 
Žena koje su spremne potpuno se staviti u službe Crkve? 

Napokon su za ređenje žena i »znakovi vremena«. Ta nije li emancipa- 
cija žena u svjetovnom društvu pri svom završetku? Hoće li Crkva ostati 
posljednji bastion patrijarhalnosti i diskriminacije? Zar nije njezin stav 
prema svećeništvu žena očita nepravda? Crkva od žena dobiva toliku 
podršku (i pasivnu, kao revne posjetiteljice bogoslužja, i aktivnu, kao 
nenadoknadive djelatnice na mnogim područjima vjerskog života), a kao 
priznaje im nudi samo »pokornost« i »službu«. 

Protivnici ženskog ređenja odgovaraju: 

Sv. Pismo Starog zavjeta uopće ne zna za ženske službe u hramu. U No- 
vom savezu Pavao izričito zabranjuje ženama govoriti u crkvi: »Kao i u 
svim crkvama svetih žene neka na sastancima šute« (I Kor 14, 34). I po 
drugi put: »Neka žena šuti i pokorno prima pouku. Ženi ne dopuštam da 
poučava« (I Tim 2, 11). Tako govori onaj isti Pavao koji ne pozna raz- 
like između muškog i ženskog. On ne misli da je time ugrožena jedna- 
kost u spasenju obojeg spola. Ako postoji jednakost u općem svećeništvu, 
ne znači da mora postojati i u ministarijalnom. Prava jednakost se ne 
sastoji u obavljanju istog posla (Yves Congar). Sto se tiče analogije iz- 
među naravi i nadnaravi, ona ne mora biti u svemu doslovna. 14 

Istina je da je Isus bio okružen mnogim dobrim ženama i primao nji- 
hove usluge. Ali, uza sve to, ni jednu od njih nije pozvao u apostolski 
zbor. Zar to nije najbolji dokaz da im tamo i nije mjesto? Pače ni svoju 
majku — najbolju od svih žena i »kraljicu svećenika« — nije učinio 
svećenicom. Sam Krist, Veliki Svećenik, bio je muškarac i prvim sve- 
ćenicima je učinio samo muškarce. 

Premda Biblija ne pruža nekih značajnih argumenata protiv ređenja 
žena, protiv njega je sva tradicija Crkve 15 (a tradicija je najbolji tumač 
Evanđelja). Predaja je uostalom izvor Objave. Ona ne zna za kakvo 
žensko svećenstvo. Prve dijakonise izgleda da uopće nisu bile ređene, 
a one zaređene su se pojavile tek u kasnijim stoljećima. Ako je pak 
Pavao VI. proglasio učiteljicama vjere dvije žene (samo dvije!), istom 
zgodom je i naglasio da žena u Crkvi ne može uživati hijerarhijsku 
čast. 16 
• 

14 »Eine Identifizierung der profanen Ordnung mit der Heilsordnung in allen 
ist weder gefordert noch auch moglich . . . Eine radikale Identifizierung kame 
einer Naturalisierung der Heilsordnung gleich«. (L. Scheffczyk, u Christ in 
der Gegenwart f br. 43, g. 1970, str. 342). 

15 R. Gryson, Le ministere des femmes dans l’Eglise Ancienne. Ed. Duculot, 
Gembloux 1972. — G. H. Tavard, Woman in Christian Tradition, Univ. Notre 
Dame, Indiana 1973. 

16 La Documentation catholique f br. 1572, 18. X. 1970. 

Zar nestašica muškog klera ipak ne opravdava ženska ređenja? Po 
mišljenju protivnika svećenica to bi bio samo kvantitativni dobitak, a 
ne i kvalitativni. Mnoge bi žene navalile u svećenički stalež da tamo 
traže afirmaciju i socijalnu promociju. A poznato je da su žene daleko 
više od muškaraca prožete svojim spolom. To ih čini ranjivima (»slabi 
spol«) i nestalnima (postoji poslovica: »Ne pitaj ženu koje je vjere dok 
se ne uda «). 17 Često se događa među protestantkinjama da one mijenjaju 
vjeru (konfesiju) samo zato da bi došle do ređenja ! 18 A kako bi izdržale 
emocionalne potrese, progone i premještaje? Protivnici ženskog ređenja 
stalno ističu biblijsku činjenicu da je Eva bila druga u redu stvaranja, 
ali prva u redu griješenja. 

S ređenjem žena bi se ponovo zaoštrilo pitanje celibata. Težak je mno- 
gim muškarcima, a ženama će biti pogotovo, jer one teško podnose 
samoću. A kako ga prihvaćaju katoličke redovnice? One nisu prepuštene 
samoći, žive u zajednicama i stoga im je lakše. Ako se pak odustane 
od celibata, onda tek nastaju pravi problemi: svećenice-udavače, udaja 
za nevjerca, krivovjerca ili bezvjerca? Odnos muža prema njezinoj 
službi? Domaćinstvo i odgoj djece? A što ako dođe do rastave (među 
protestantskim pastorima i pastoricama to nije rijedak slučaj )? 19 

Neki se teolozi pitaju: kad već žena uživa majčinsku funkciju, čemu 
će joj još i svećeništvo? Ta majčinstvo je po sebi neka vrsta sveće- 
ništva: »Motherhood then becomes a kimd of priesthood«, veli biskup 
Fulton Sheen. I nastavlja: »Ona privodi Boga čovjeku pripravljajući 
tijelo u kojem će se nastaniti duša, ona vodi čovjeka Bogu darivajući 
svoje čedo njegovu Stvoritelju «. 20 Protestantski teolog R. Turner piše: 
»Poziv žene na svećeništvo mije u tome da bude prezbiter, biskup, 
jedna od sedamdesetorice ili apostol — već da bude žena, majka, uči- 
teljica i tješiteljaca. Te uloge su na koncu isto tako važne i zahtjevne 
kao i one što je vrše muškarci .« 21 

Nisu samo psihološki i antropološki razlozi protiv ređenja žena. Po 
srijedi su i sociološke poteškoće i predrasude. Puk općenito još nije 
zreo za usvajanje ženskoga klera . 22 Dobar dio muškaraca bi odbio pri- 
sutnost svećenica u crkvi. Možda bi isto, kako se čini prema raznim 
anketama, učinila i većina žena. To važi ne samo za katoličke, nego 
isto tako i za protestantske vjernike koji su već prilično priučeni žen- 
# 

17 Ivan Owen donosi i ovaj epigram: »Orpheus uxorem raptam repetivit ab 
Orco, duxit ab inferno femina nulla virum« (Johannis Oweni Epigramatum 
iiber). 

18 Elsie Gibson (pastorica i žena pastora), op. cit. 73. 

19 E. Gibson, ib. 24. 

20 F. Sheen, Life is worth living, New York 1953, str. 54. 

21 R. Turner, Woman and the priesthood , Deseret Co. Salt Lake City 1972. 

22 U anketi obavljenoj u Njemačkoj g. 1970., na pitanje tko treba voditi spro- 
vod, katolici su odgovorili: to može učiniti i laik 20%, to može učiniti i žena 
samo 10% ( Communio , br. 6, g. 1975, str. 510). To je rezultat mišljenja tipične 
katoličke sredine. Čitaoci franc. časopisa »Temoignage chretien« (usmjeren 
lijevo i napredno) misle drugačije: 1/3 ih se nije opredijelila, a od opredijelje- 
nih je 80,6% za svećenice, 19,4% protiv. Žene su više protivne nego muškarci 
(Temoignage chretien, 22. I 1976, str. 21). 

skom pastoratu. 23 Gotovo sve evangeličke pastorice se tuže kako ih 
(barem na početku) vjerni puk teško prihvaća. Nedavno je jedna angli- 
kanska župa u SAD kompletno prešla na pravoslavlje iz protesta protiv 
ređenja žena. A čuli smo kako je 30°/o episkopalnih vjernika u bazi 
protivno ređenju žena. 

Ne smijemo zanemariti ni razloge ekumenista protiv ordinacije žena. 
To je nedavno istaknuo i sam predsjednik Sekretarijata za ujedinjenje 
kršćana kard. Willebrands. 24 Dok nas ređenje žena s jedne strane pri- 
bližava malim i skorojevićkim sektama, udaljuje nas od starih, časnih 
i velikih kršćanskih zajednica, kao što su to pravoslavni, luteranci, 
anglikanci, episkopalij anci, starokatolici i drugi. Vidjeli smo, doduše, 
da anglikanci i luteranci nisu tako odlučni protivnici svećenica, ali 
su u tome pravoslavci nepokolebivi. 25 

Među pravoslavcima uopće nema zagovornika ženskog ređenja. Kao 
primjer navest ću samo jednog biskupa i jednog bogoslova. Pravoslavni 
londonski arhiepiskop Athenagora je svojim vjernicima uputio posebno 
pismo s molbom da se ne dadu zavesti protestantskim pokušajima ređe- 
nja žena. Ta »moda« se protivi evanđelju i tradiciji te škodi Crkvi. 26 
Profesor prav. teologije Alexandar Schmemann se čudi Zapadu kako 
ne shvaća važnost ređenja. Za pravoslavne, veli on, ređenje žena je 
»casus irrealis«, a ako ga Zapad prihvati, postat će i »actus irrepara- 
bilis« za ekumenizam. 27 Carigradski partrijarha Demetrios je početkom 
godine izjavio da među pravoslavnima nema ni spomena o kakvom žen- 
skom svećeništvu. 28 

Nikako ne prakticiraju ređenje žena: katolici, pravoslavni, anglikanci 
(Hong-Kong je iznimka), starokatolici i pentekostalisti. Ostali kršćani 
nisu jedinstveni niti unutar svoje vlastite denominacije. Tako od refor- 
miranih 23 zajednice rede žene, a 20 ne; luteranci 10 da, 20 ne; metodisti 
8 da, 20 ne; kongregacionalisti 8 da, 20 ne; baptisti 5 da, 8 ne. 29 

Stav Katoličke crkve 

A kako se prema ređenju žena odnosi Katolička crkva? 

Prije svega moramo reći da naša Crkva o tom pitanju nije nikada doni- 
jela kakvu dogmatsku definiciju. Prema tome pitanje ostaje teološki 
otvoreno. Ipak je svoj službeni stav, na temelju neprekidne tradicije, 
izrazila u svom Zakoniku: »Sacram ordinationem valide recipit solus 
vir baptizatus« (c. 968). 

Stari teolozi su bili jedinstveni u svom mišljenju da svećeništvo nije 
za žene. Međutim, kod novih teologa sve više raste broj onih koji sma- 
traju da je stvar još teološki neispitana, a ima i onih koji protiv ređenja 
žena ne postavljaju prigovora. Tako npr. H. Kiing misli da je to čisto 

• 

23 E. Gibson, op. cit., str. 147, 163. 

24 Inf. cath. intern., 15 dec. 1975, str. 40. 

25 P. Evdokimov, La femme et le salut du monde, Casterman, Pariš 1958. 

26 Christ in der Gegenvoart , br. 37, g. 1975, str. 291. 

27 Orthodoxe Stimmen, Miinchen 1975, Heft 1. 

28 Christ in d. G ., br. 6, g. 1976, str. 42. 

20 E. Gibson, op. cit. 14. 

socio-kulturni problem, a ne teološki. 30 Isusovac Jozef van Beeck je obja- 
vio »23 teze o ređenju žena«, u kojima dopušta žensko ređenje, ali nije 
zato da mu se dade »ideološku« boju. 3 * Njegov subrat Haye van der 
Meer je o tome kod Rahnera napisao i svoju doktorsku radnju (»Sve- 
ćeništvo žene« 32 ), u kojoj pitanje ređenja stručno i potanko analizira s 
rezultatom: nema ozbiljnih dogmatskih argumenata protiv ređenja žena. 
Na sastanku u Morristownu (USA) 14. V. 1970. katolički, reformirani i 
prezbiteri jalni bogoslovi su zaključili da nema biblijske ni dogmatske 
zapreke za svećeništvo žena. 33 Teološki kongres u Parizu (1974) nije 
protiv ređenja žena i otvoreno podržava ženski đakonat. 34 Neki katolički 
kateheta u SAD je demonstrativno »koncelebrirao« s jednom od zare- 
đenih episkopalnih svećenica, što je smjesta osudio njegov biskup. 35 

Među biskupima se rijetko koji nađe da zastupa prezbiterat žena. Tako 
npr. pomoćni biskup u Speyeru Gutting je izjavio da je prije bio pro- 
tivnik ženskog ređenja, a danas to nije. 36 Pok. nadbiskup Hallinan (At- 
lanta, USA) bio je sklon ređenju žena, te je to otvoreno natuknuo i na 
samom II. vatik. saboru. 37 Kard. Suenens nije u načelu protiv, ali smatra 
da pitanje treba temeljito istražiti. 38 Holandska pastoralna sinoda je 
također naklona ređenju žena. Austrijska, 39 švicarska 40 i njemačka 41 si- 
noda su po prilici zauzele iste stavove: ženama treba dijeliti đakonat, 
a pitanje prezbiterata treba još dalje proučavati. 

Episkopati Sjeverne Amerike nisu u tom pitanju složni. Dok su kato- 
lički biskupi Kanade blagonaklono prihvatili (64 glasa od 65) preporuke 
katoličkog udruženja žena Kanade o punoj jednakosti muških i ženskih 
u crkvenim službama i prenijeli ih rimskoj biskupskoj sinodi (1971), 
dotle su biskupi USA zauzeli obratno stajalište. Na usta svog predsjed- 
nika msgra Bernardina odbili su takvo rješenje. 42 

A što kažu same katoličke žene? 

Kako izgleda, većina ih nije zainteresirana za pitanje svog ređenja. Ipak 
su se i u njihovim redovima počeli javljati sve češći glasovi (više ili 
manje otvoreni) u prilog ređenja, osobito otkada je Švicarka Gertruda 
Heinzelmann napisala knjigu s naslovom: »Mi ne ćemo dalje šutjeti«. 43 
Irena Willig (Mainz, Njemačka) traži da sve crkvene službe budu do- 
stupne i ženama. 44 Terezija Hauser, opunomoćenica za žensko dušobriž- 
ništvo u Miinchenu, misli isto tako. 45 Glasovita obraćenica i mučenica 
» 

30 Cit. po E. Gibson, ib. 77 — 78. 

31 Christ in d. G. br. 37, g. 1975, 291. 

32 H. van der Meer, Priestertum der Frau? Herder, Freiburg 1969. 

33 Journal of Ecumenical Studies, br. 3, g. 1970, str. 689. 

34 Christ in d. Geg . br. 18, g. 1974, str. 138. 

35 Inform. cath. intern. od 15. dec. 1975, 40. 

30 Christin d. Geg. br. 37, g. 1975, 292. 

37 The Christian Century , br. 37, 14. sept. 1966. 
ha Croix , 10. III. 1971. 

39 Christ in d. G. br. 23, g. 1971, 183. 

40 Herder Korrespondenz , br. 1, g. 1976, 37. 

41 Ib. br. 6, g. 1975, 291. 

42 Osservatore Romano, 28 i 28 ott. 1975. 

43 G. Heinzelmann, Wir schvoeigen nicht langer, Zurich 1964. 

44 Signum, 3/73, 68. 

45 AKSA 7. XI 1975. 

Edith Stein drži da nema pravih razloga protiv ređenja žena, ali sumnja 
u njegovu oportunost. 46 Njem. katol. organizacija za suodgovornost žena 
u Crkvi AFK traži sve crkvene službe za ženu. 47 Na skupštini društva 
Alliance Internationale St. Jeanne d’Arc (1964) dana je izjava da se 
»vjeruje da će Crkva u svojoj mudrosti i u zgodno vrijeme proširiti 
svećeničku čast i na žene, a one to ne samo žele, već su i nestrpljive 
u očekivanju tog poziva«. 48 Ništa manje su nestrpljive i američke redov- 
nice (koje su poznate po svojoj naprednosti) te i one traže đakonat i 
prezbiterat 49 

Dakako, postoji i veliki broj žena koje su spremne pomagati Crkvi ne 
tražeći za to hijerarhijske časti. 50 

Da li je i papa progovorio o našoj temi? Jest, i to ostajući na liniji 
predaje. U pismu kardinalu Alfrinku (24. XII. 1969) usprotivio se je re- 
đenju žena, što ga je sugerirala nizozemska sinoda. 51 Opet je prigodom 
proglašenja sv. Katarine i Terezi je za crkvene naučitelje naglasio da 
žena u Crkvi ne može biti hijerarh. 52 Da li je time ovo pitanje konačno 
riješeno? Nije, jer papa svojoj izjavi nije dao značenje nepogrešivosti, 
te se ovdje ne može primijeniti pravilo: Roma locuta — causa finita. 
Prema tome smijemo zaključiti da problem ređenja žena još nije defi- 
nitivno riješen. U međuvremenu ga treba pomnjivo proučavati, moliti 
i pustiti da polako sazrijeva uz nadahnuće Duha Svetoga. 

Za sada možemo reći: nema stringentnog dogmatskog argumenta koji 
bi isključivao žene iz svećeničke službe. Biblija, doduše, nigdje ne zago- 
vara žensko svećeništvo, ali ipak ne brani da žena u crkvi »prorokuje« 
(I Kor 11, 5). Svoju famoznu zabranu govora ženi u crkvi Pavao motivira 
sociološkim razlogom, ne vjerskim (»jer ne dolikuje ženi da govori na 
sastanku«, ib. 4, 35). Ona druga zabrana (I Tim 2, 2) ima osobnu notu, 
a ne doktrinarnu. 

Najveća zapreka ređenju žena je naša katolička tradicija. Po njoj sve- 
ćenik može biti samo muškarac, jer je i Krist bio muškarac te za apo- 
stole izabrao samo muškarce. 53 Yves Congar primjećuje da je svećenik 
predstavnik Božji, a njega zamišljamo muškim bićem. Na to drugi teolozi 
upozoravaju da u Bogu ne postoji spolna diferencijacija, a neki u njemu 
• 

46 Christ i. d. G. 41/75, 326. 

47 Christ i . đ. G. br. 1, g. 1971, 8. 

8/5 Cit. po E. Gibson, op. cit. 76. 

49 Concilium , br. 1, g. 1976, str. 57. 

50 O. Mosshamer, Priester und Frau. Herder, Freiburg 1958. — B. Albrecht, 
Priester und Frau. Seelsorge V., Freiburg 1966. — F. Danniel i đr., Berufung 
zum Frausein. Seelsorge V. Freib. 1970. 

51 AAS, 62, 1970, 67. 

52 Crkva u svijetu, br. 2, g. 1975, 168. 

53 »Ostajući čvrsto na muškom svećeništvu Crkva želi dokazati kako se osjeća 
vezana, potpuno vjerna i puna strahopočitanja, na izvorni način božanske 
ustanove otkupljenja«. (L. Scheffczyk, u Christ i. d. G. 43/70, 342). 

Josef Bommer, naprotiv, misli drugačije: »Da je Krist došao na svijet kao 
muškarac ,to je činjenica, ali sporedna činjenica. Nije nas on otkupio kao 
muškarac (als Mann), nego po tome što je bio čovjek (Mensch). Njegovo čo- 
vještvo (Menschsein), a ne njegova muškost (Mannsein), donijelo nam je spas« 
(Diakonia, br. 2, g. 1976, str. 98). 

pronalaze čak i ženske kvalitete . 54 Po svoj prilici imaju pravo oni koji 
smatraju da je izbor muškaraca u apostolski zbor u prvom redu bio 
motiviran društvenim razlozima, tj. neuglednim položajem žena u ondaš- 
njem društvu i vremenu. 

Protestantima se je bilo lako odlučiti za »ređenje« žena, jer drže da 
ono i nije sakramenat. Quaqueri npr. vjeruju da nekoga redi sam Bog, 
a Crkva to na vanjski način označuje jednim obredom. Za katolike je 
pitanje ređenja daleko važnije, jer se radi o valjanosti sakramenta. Me- 
đutim, krivo je mišljenje da bi žena dobila na vrijednosti primajući sv. 
redove, jer svećeništvo nije ni afirmacija ni promocija, već samo služba 
Bogu i zajednici. Uostalom, treba razlikovati osobne darove i karizme 
od javne službe u Crkvi. Ne mora svaka karizma (ni muška ni ženska) 
odmah biti i institucionalizirana. Osim prezbiterata tu su i druge brojne 
crkvene službe u kojima žena može razviti svoje sposobnosti. 

Kako smo vidjeli, mnogi teolozi i crkveni forumi predlažu udjeljivan je 
đakonata ženama . 55 Protiv toga nije ni Jean Galot, ali sumnja je li potre- 
bito . 56 Ženski đakonat vuče dosljedno za sobom i drugi korak — prez- 
bitera!, pa onda i episkopat. U Danskoj su protestanti već ponudili jednoj 
pastorici biskupsku službu (ali ju je ona odbila). 

Meni se čini da bi, uz poštivanje tradicije, zasad bila glavna poteškoća 
za ređenje žena psihološko-praktične naravi. Ostajući uvijek i svuda 
ravnopravni, ipak muškarac i žena nisu jednaki, ni jednako sposobni za 
svaku službu . 57 Nisu bez značenja ni oni prigovori o emocionalnosti i 
labilnosti ženske prirode. Jesu li kandidatice za svećeništvo toliko du- 
ševno zrele da bi mogle odgovoriti teškim zadacima svećeničke službe? 
A je li i naš vjernički puk pripravan na tu promjenu i novost? 

Rediti ili ne rediti žene — to nije životni problem za Crkvu (kao »biti 
ili ne biti«), ali je ipak neugodan 58 i još daleko od rješenja. Stoga bih 
na pitanje »može li žena biti svećenik« odgovorio s malo humora: ne 
može, jer bi onda morala biti muškarac. Žena može biti samo svećenica! 
A je li to oportuno? 

Zaključak prepuštam jednoj učenoj, mudroj i svetoj ženi: »Čini mi se da 
dogmatski nema zapreke koja bi Crkvi branila uvesti tu do sada neču- 
venu novost. Da li je to i praktički preporučljivo — tu ima dosta razloga 
i za i protiv «. 59 

A možda bi katoličkim ženama i u ovome mogla služiti za uzor Marija, 
majka Isusova. Ona se cijelim životom pridružila otkupitelj skom djelu 
svoga Sina, a nije ni željela ni tražila svećeništvo. 

» 

M E. Bruns, God as Woman, Woman as God, Paulist Press, New York 1973. — 
E. H. Lantero, Femine aspects of divinity, Pendle Publ., Wallingford 1973. — 
M. Daly, Beyond God the Father. Beacon Press, Boston 1973. 

55 Y. Congar, u La Maison-Dieu, 103/70, 116. P. Gallay, op. cit. 

56 J. Galot, u La civilta cattolica , br. 2926, g. 1972, str. 236. 

57 Studijska komisija Ujed. metod. crkve došla je do zaključka: »In effect 
women have not been considered as likely prospects for the ministry, espe- 
cially the parish ministry« ( Journal of Ecum. Studies, 2/75, 195). 

58 U jednoj tvornici u Hannoveru stoji plakat za radnice: Tragen Sie keine 
zu weiten Pullover- wegen der Maschinen, und keine zu engen — wegen der 
Maschinisten! 

m E. Stein, Frauenbildung und Frauenberufe, III Aufl. 1956, str. 170. 

DVA ASPEKTA SUVREMENOG EGZISTENCIJALIZMA 


Kako Jean-Paul Sartre i Gabriel Marcel gledaju na temeljne probleme 
ljudske egzistencije ? 

Ante Kusić 


Egzistencijalizam je suvremeni filozofski smjer čija je osnovna postavka 
da na svijet, život i čovjeka treba gledati iz perspektive individualnoga 
Ja, a ne nikakvih vječnih i općenito vrijednih istina. Egzistencijalizam 
znači de valorizaciju općenitoga u korist individualnoga, apstraktnoga u 
korist konkretnoga, racionalnoga u korist iracionalnoga. Ukratko: deva- 
lorizaciju esencije, u smislu nečeg općenitoga, u korist egzistencije, kao 
nečega individualno osobnog. Iz takve temeljne postavke proizlaze dale- 
kosežne filozofske implikacije: agnostički subjektivizam, etički indivi- 
dualizam, solipsizam, pesimizam, angažiranje po slobodnom izboru. Sve 
zbog toga jer: nema nikakvih općenito vrijednih istina i (načela. 

Egzistencijalizam je nastao kao protest protiv tendencija tipiziran ja, 
izjednačivanja, omasovljavanja, centraliziran ja, koje se na različitim 
područjima i strukturama (škole, uredi, tvornice, državni režimi, crkveni 
svjetonazori) uvlače u život čovjeka. U tom kontekstu egzistencijalizam 
želi naglasiti prvenstveno vrijednost ljudske slobode, pa — uz ostalo — 
i nasuprot Freudu, Adleru i sličnim ističe kako ne postoji nikakva opća 
shema za tumačenje Pojedinca kao izvorne osobnosti. 

Egzistencijalizam je oprečan esencijalizmu koji u svim svojim oblicima 
(platonovskom, augustinskom, aristotelovskom, tomističkom, scijentistič- 
kom, fenomenološkom) postavlja neka ograničenja slobodi Pojedinca, 
kojega egzistencijalizam — u smislu Jastva koje je različno od svake 
druge stvari i svakog drugog Ja — ne dopušta svoditi na bilo koji 
oblik »općenitoga«. Prihvaćajući prvenstvo esencije ili »naravi« nad poje- 
dinačnom egzistencijom, esencijalizam zastupa općenitu vrijednost i oba- 
veznost nekih istina i načela. Egzistencijalizam je, protivno tome, usmje- 
ren na »moju« istinu, tj. istinu u kojoj Pojedinac, kao ni na što drugo 
nesvediva »egzistencija«, pronalazi svoj životni smisao. Riječ »egzistirati« 
znači kod egzistencijalista slobodno i smiono izabrati ”svoju” bit, jer 
— nikakva »istina« nije objektivna ni općenito vrijedna za ljude. 

Treba priznati da egzistencijalizam, sasvim opravdano, naglašava vri- 
jednost ljudske osobnosti i slobode. Problematičnom, međutim, ostaje 
njegova postavka o apsolutiziranoj ili ničim neuvjetovanoj slobodi Poje- 
dinca: jer je »summa libertas — nulla libertas«; »summum jus — 
summa injuria«. Sloboda shvaćena bez konkretnoga Ja s njegovim 
»objektivnim« zakonitostima pretvara se u »ništa«, poništava se, te ne 
može biti postavljena kao apsolutna norma u smislu pozitivne odrednice 
za konkretnost čovječjeg djelovanja i ponašanja. 

Budući da ovdje ne kanimo potanko raspravljati o pojedinim pred- 
stavnicima egzistencijalizma, povući ćemo paralelu u učenju dvojice 

glavni j ih predstavnika ateističkog i teističkog egzistencijalizma, Jeana- 
-Paula Sartrea i Gabriela Marcela. 

Isto polazište, a dedukcije različite 

Sartre uči da je temeljno čuvstvo čovjeka »mučnina«. Ta mučnina 
otkriva kako čovjek nije nikakva dovršena bit ili dogotovljena narav. 
Upravo stoga: čovjek sam, kao Pojedinac, stvara svoju bit, određujući 
autonomno svoje životne ciljeve. Posjedujući svijest, čovjek, »etre pour 
soi«, postoji kao čista »sloboda«, t. j. kao skup mogućnosti, dok su sve 
druge stvari u svijetu, kao bića u sebi, »etre en soi«, bez slobode, dakle 
determinirane. Sartre je ateist i materijalist. U zadnjim konsekvenci- 
jama, njegova filozofija uključuje etički nihilizam. 

Marcel također polazi od osjećaja mučnine, tjeskobe, nezaštićenosti, uba- 
čenosti u svijet. Marcel, međutim, prihvaća kršćanski pogled na svijet 
i život. On to Čini doista s teoretsko-racionalnom nesigurnošću o pravom 
značenju vjerskih istina, ali ujedno s raspoloženjem svojevoljnog živ- 
ljenja po kršćanskoj nauci. Tu je prisutno načelo: vjeruj, usudi se 
vjerovati, ne istražuj razumski. U svojoj analizi čovječjeg osjećanja 
mučnine, Marcel dolazi do otkrivanja nekih novih pozicija u prihva- 
ćanju vjerskih i moralnih vrednota spiritualističke usmjerenosti, kao 
na pr. do otkrića teocentričnosti u čuvstvima nade, ljubavi, vjernosti, 
nezaštićenosti, nesigurnosti. U tome je pak prvotna razumsko-teodicej- 
ska argumentacija o Bogu zamijenjena čuvstvenom usmjerenošću prema 
Apsolutno Nespoznatljivom, prema onom Transcendentnome pod svim 
čovjeku dohvatnim aspektima. Bog nije nikakva logička konsekvencija 
iz određenih premisa, Bog je nešto više od toga — apriorna i neophodna 
Nazočnost; ne smije se zanemariti, jer: »Ako se ubije Bog, ubija se 
i čovjek; prisustvovali bismo progresivnom raspadanju spiritualnih vred- 
nota u individualizam, atomizam, hedonizam, utilitarizam .« 1 

Kad se dolazi od Sartrea k Marcelu, i usprkos istom polazištu »muč- 
nine« u smislu unutrašnje nezadovoljivosti Pojedinca, upadaju u oči 
goleme razlike među njima. Slikovito rečeno, njihova se učenja odnose 
kao: nevjera i vjera, tjeskobnost i nada, rivalstvo i ljubav, osami jenost 
i altrocentrizam, ništavilo i bitak, pesimizam i optimizam. 


Nevjera i vjera 


Sartre drži da nema Boga i da ga ne može biti, jer je »ideja Boga 
protuslovna «. 2 Priznati Boga značilo bi, kaže Sartre, degradirati se na 
razinu predmeta, a to bi ugrozilo slobodu čovjeka kao Pojedinca. Prava 
istina nije u priznavanju Boga, nego u tome da je »čovjek osuđen na 
slobodu «. 3 

+ 

1 Morando, Saggi su VEsistenzialismo Teologico , Morcelliana, Brescia 1949 

str. 12 si. ' 

2 J-P. Sartre, L’fitre et le Neant, str. 708. 

J.-P. Sartre, L*Existentialisme est un humanisme, str. 37. 

Marcel, u vezi s pitanjem o Božjoj opstojnosti, smatra da Boga ne 
možemo dokazati kao posljednji uzrok svijeta, u znanstvenom smislu 
riječi »uzrok«. On drži da u Boga treba vjerovati, odlučivši se slobodno 
i osobno za vjeru. Problem Boga, u filozofskom smislu, uopće ne postoji: 
Bog je vjerovana i svemu anticipativna Apsolutna Nazočnost. Zbog toga 
je i sam izraz »problem Boga« nešto »protuslovno i stoga svetogrdno «. 4 
Priznati Boga znači: predati se Njemu i otvoriti se prema Njemu, a ne 
— razumski ga shvatiti. Vjerodostojnost vjere ne temelji se na razum- 
skom opravdanju, nego na osobnom doživljavanju vjere, nade i ljubavi 
prema »Apsolutnome Ti«, koje je već unaprijed nazočni Izvor snage 
za mogućnost doživljavanja bezuvjetnosti u činima ljubavi i vjernosti 
među ljudima. Čak i ateist koji se bezuvjetno zalaže za svoje ideale, 
makar i nesvijesno — doživljava odsjev božanske Apsolutne Nazočnosti . 5 


Tjeskobnost i nada 

Sartre posebno ističe da je čovjek — tjeskoba. Njegova je budućnost 
neizvjesna, a čitavi mu je život besmislen. Razlog takve tjeskobe jest 
što se čovjek nalazi pred slobodnim odlukama kao potpuno odgovoran, 
a nedostaje mu bilo kakvo orijentaciono uporište. Ta je tjeskoba trajno 
unutrašnje stanje, jer čovjek mora trajno provjeravati vrijednost svoje 
slobode, i to uz stalni osjećaj beznađa i praznine. To rađa »mučninom«, 
očajanjem. »Sve je bezrazložno: ovaj vrt, ovaj grad i ja sam. Kad se 
o tome sebi položi račun, nekome se prevrne želudac i sve se počinje 
njihati... Eto mučnine !« 6 Sartre kao moderni Vergil vodi čitaoca kroz 
svoj pakao: ljubav, seks, mazohizam, sadizam, mržnja, ravnodušnost 
samo su pokušaji prevladavanja trajnog stanja tjeskobe. 

Marcel, međutim, na sve to gleda iz drugog kuta. I sama smrt jest početak 
jedne nove budućnosti, kaže on. Smrt znači svršetak materijalnog bivo- 
vanja, ali i oslobođenje izvorne osobnosti. Smrt mora biti promatrana 
kao »odskočna daska apsolutnosti nade «. 7 Samo gdje se doživljava smrtni 
očaj, tu može nada razviti svoju silu. Nada, kao nešto apsolutno potrebno 
za čovjeka, ne može se rastaviti od vjerovanja. Nada je doživljajni od- 
govor stvorenja na poziv Beskonačnog Bića. Duša živi samo od nade: 
»Gdje nema nade, suši se duša i ostaje bez snage .« 8 Budući da je »nada« 
moguća samo na razini »Mi«, to nas ona stavlja u toplinu zajedništva s 
drugim ljudima i s Beskonačnim Bićem. — Marcelove drame s karakte- 
rističnim naslovima Srce za druge , Božji čovjek , Prema drugome carstvu 
poziv su na življenje u nadi. U tim dramama prikazan je čovjek dana- 
šnjice. Taj je čovjek osamljen, ali je pun čežnje za zajednicom; očajan 
je, ali i spreman prihvatiti duh ljubavi. Sukobljavanje s bližnjim tu 
predstavlja ujedno sukobe sa samim sobom. 

• 

'* G. Marcel, Etre et avoir, str. 176. 

5 F. Sawicki, Lebensanschauungen moderner Denker , Paderborn 1952, usp. 
poglavlje o G. Marcelu. 

6 J.-P. Sartre, La Nausee, str. 171. 

7 G. Marcel, Etre et avoir , str. 135. 
s G. Marcel, Homo viator, str. 10. 

Rivalstvo i ljubav 

Za Sartrea je praodnos čovjeka prema čovjeku selekcionirajući rivalitet, 
preventivni antagonizam. Kroz »pogled« (regard) drugoga, koji mene 
pogodi — jer o njemu moram voditi računa — ja postajem predmetom 
za drugoga, postajem njegov rob, rob »obzira«, lišen »svoje« slobode. 
Bezbrojno mnoštvo pogleda, koji su na mene upereni, jest ono sartreovsko 
»se«: »Mene se gleda«. Na te poglede mi reagiramo strahom, stidom, ili 
ponosom, kao i služenjem. Svim mogućim oružjima vode ljudi rivalsku 
borbu jedni protiv drugih, da drugoga učine svojim predmetom. Ta su 
oružja: bježanje, izoliranje, šutnja, laži, laskanje, licemjerstvo, srdačnost, 
itd. »Stid« je priznanje da sam ja doista takav »predmet« kakvim me 
»drugi« hoće učiniti. U drami Iza zatvorenih vrata dezerter Garcin sa- 
žimlje tu tematiku riječima: »Ne treba nikakve vatre; pakao, to su 
bližnji !« 9 

Za Marcela se, nasuprot tome, samo u čistoj ljubavi, vjernosti i nadi 
razvija posebno unutrašnje duhovno susretanje, osjećaj zbližavanja, kroz 
koji se dvije osobe u slobodnoj vezi nađu u zajedništvu humanizira- 
jućega »Mi«. Biti otvoren za Ti — znači: drugome biti predan. Takva 
predanost pripada osobnosti kao bitna značajka. Biti nepredan znači: 
biti pun sama sebe, a to prouzrokuje »tjeskobu vremenitosti«, iz koje 
se razvija beznađe i očaj. Tek u ljubavi smo sposobni shvatiti čovjeka 
kakav je, a ne u razumskim sudovima što ih o mekome stvaramo. Upravo 
u tome se i sastoji dubina kršćanske etike kad zabranjuje suditi i osu- 
đivati bližnjega. Odnos »Ja — bližnji« nije odnos znanosti, nego osobnog 
poziva, uspostavljen na temelju šarma koji okružuje osobnost, a ne na 
temelju zajedničkih ciljeva i mišljenja. Upravo stoga imaju djeca i žene 
veći šarm nego ljudi znanosti, koji su izgubili koprenu »onoga što je 
uhvatljivo samo kao slutnja «. 10 Dakle, ne rivalitet, nego zajedništvo! 
»Ima samo jedna muka, naime: biti sam«, kaže Marcel. Najpredanija 
duša je i najsvetija; ona zna da ne pripada samoj sebi, pa je time 
zaštićena od očajanja i samoubojstva . 11 

Osamljenost i altrocentrizam 

S obzirom na sociološko usmjeravanje čovjeka, Sartre drži da se u svemu 
mora polaziti od subjektiviteta. »Nema nikakva drugog Univerzuma 
osim . . . univerzuma ljudskog subjektiviteta«, kaže on . 12 Sama istina, na 
taj način, postaje »skroz naskroz ljudska «, 13 tako da pojedinac sam apso- 
lutno slobodno određuje svoju narav, stvara svoj svijet, određuje svoje 
vrednote, pa i samoga Boga podređuje sebi. »Subjektivitet individuuma 
jest u stvari naša polazišna točka«, naglašava Sartre u knjizi Egzisten- 
cijalizam je humanizam , 14 To znači: egzistencija prethodi esenciji, živ- 
ljenje naravi, nesputanost bilo kakvim determinantama. 

* 

l> J.-P. Sartre, Huis clos, u zadnjem prizioru. 

10 Usp. M. Reding, Die Existenzphilosophie , Diisseldorf 1949, str. 116. 

11 Usp. G. Marcel, Das Ontologische Geheimnis, str. 487. 

J.-P. Sartre, L’Existentialisme est un humanisme, str. 93. 

J.-P. Sartre, L’Etre et le Neant , str. 270. 

K * J.-P. Sartre, UExistentialisme est un humanisme , str. 63. 


126 



I ovdje se Marcel razilazi od Sartrea. Vjernost samome sebi, kako nagla- 
šava Marcel, vodila bi egoizmu. Tko je drugome nevjeran, tko zataji 
drugoga, zatajuje i samoga sebe, rušeći time i svoje vlastito biće. Drugi 
je meni potreban za realizaciju moje vlastite osobnosti. Bitak je pri- 
marno Mi-bitak. Tragedija današnjeg čovjeka jest u tome što on, kao 
pojedinac, gleda na samoga sebe i na druge kao na obični svežanj 
vegetativnih, psihičkih i socijalnih »funkcija«. Što je na pr. službenik 
drugo nego stroj koji »funkcionira«, koji je od liječnika »kontroliran«, 
smrću »otpisan«, kao »šteta« uknjižen? Potrebno je razbuditi čovjeka 
iz te bezličnosti na autentični život, odgojivši ga za slobodno odlučivanje. 
Vjernost i ljubav prema drugima neophodne su za ostvarivanje indi- 
vidualne osobnosti. Prava individualna osobnost ostvaruje se samo u 
komunikaciji s drugima. Samo altrocentrička vjernost i ljubav mogu raz- 
buditi ljude na autentični život . 15 

Ništavilo i bitak 

Poznato je da prema Sartreu nema nikakva višeg poretka, višeg život- 
nog cilja, ili općeg pravila koje bi pokazivalo put; ni na nebu ni na 
zemlji nema nekog znaka za orijentaciju. Sloboda zahtijeva da se čovjek 
mora konačno sam odlučiti. Nitko mu ne može ništa auktoritativno od- 
ređivati. Budući da je sve skupa besmisleno, beskorisno, nestalno, nevri- 
jedno — sav je život besmislen, tama, sveponištavajuće Ništa. Temelj 
takve koncepcije nalazi se u Sartreovu oštrom razdvajanju već spomenutih 
»bića u sebi« i »bića za sebe«. Ono prvo jest svijet »stvari«, opredme- 
ćenih bića. Ovo drugo, »biće za sebe« (etre pour soi), jest svijest, shva- 
ćena u značenju čistog nastajanja, takvog da ne dopušta opredmećenost. 
Bitnost se čovjeka sastoji u tome da je on svijest ili »biće za sebe«. To 
palk znači da čovjek uvijek samo »postaje« i da nikad ne smije biti 
opredmećen. Svijest ili »biće za sebe« u stvari znači: ja sam onaj koji 
poništavam prošlost kao opredmećenost, ja sam sadašnjost koja razrje- 
šava svoju prošlost, ja sam svoj vlastiti projekt koji gradim budućnost. 
Svijest se dakle pruža u tri dimenzije, u svojoj sveponištavajućoj aktiv- 
nosti nije više ono što je bila, još nije ono što će biti, ni ono što jest. 
Biće za sebe »nije«, ono uvijek »postaje«, stalno se oblikuje, ono je čista 
»vremenitost «. 16 To »biće za sebe« nije nikakva samostojna supstancija, 
nego samo časoviti vremenski odraz »bića u sebi« — i to u smislu da 
ga poništava: »Biće-za-sebe stvarno nije ništa drugo nego čisto poništa- 
vanje bića-u-sebi «. 17 Svijest ili »biće-za-sebe« ustanovljuje u svakom 
»biću-u-sebi« neki manjak i nepotpunost, pa na taj način u svijet bića 
unosi pojam ne-bića. Pod tim vidikom u svijesti bivaju spojeni biće i 
ne-biće. Poništavajući ono »biće-u-sebi«, svijest ili »biće-za-sebe« poka- 
zuje kako je čovjek u svojoj srži sloboda, t. j. skup mogućnosti koje može 
ostvariti. Čovjek je, dakle, naposljetku ono što on sam od sebe učini. Njego- 
va djela imaju svoj praizvor u njegovoj slobodi, a ne u nikakvim zakonima 
ili odredbama »odozgor«: »Stvarnost postoji samo u djelovanju . . . Čovjek 

15 Usp. M. Reding, nav. dj. str. 116. 

16 J.-P. Sartre, L’&tre et le Neant , str. 636. 

17 J.-P. Sartre, nav. dj. str. 711. 

nije ništa drugo nego svoj vlastiti projekt«, kaže Sartre u djelu Egzisten- 
cijalizam je humanizam , 18 Orest, glavni junak Muha izjednačuje se u 
svojoj slobodi sa samim Jupiterom: »Ja nisam, Jupitere, ni gospodar ni 
sluga. Ja sam svoja sloboda.« U prkosu protiv Boga, Orest hladnokrvno i 
bez kajanja ubija Egista, učinivši to kao »svoje« djelo, da bi pokazao 
ljudima kako su slobodni. 

Kod Marcela nalazimo sasvim drugu usmjerenost življenja: življenje 
čovjeka ne smije se nikada zaustaviti na određenom stupnju onoga 
»sum« (jesam što jesam!), nego ono mora biti upravljeno na trajni »sur- 
sum« (uvijek više, prema Uzvišenome!). Taj »sursum« jest kod Marcela 
stvaranje vlastite osobnosti kroz čine ljubavi, vjernosti, obavezanosti 
prema drugim osobama, prema slobodnom Ti svakog čovjeka i prema 
Apsolutnome Ti osobnog Boga, koji jedini može biti Temeljem za obvezu 
korektnog odnošenja prema osobnostima drugih ljudi. Čovjek ne ide pre- 
ma smrti kao sveponištavajućemu Ništa, nego kao prijelazu — koji je 
otvoren za subivstvovanje s Apsolutnim Bitkom. Život povezan s Apso- 
lutnim Bitkom kroz neuvjetovanu odn. bezuvjetnu ljubav, nadu i vjer- 
nost stvara pravu radost duše i donosi unutrašnje smirenje. U takvom 
je životu prevladan pesimizam, kao i svaka tjeskoba i nemir. Marcelov 
poziv na trajni »sursum« temelji se na razlikovanju između čovječjeg 
»biti« i »imati«. O tome je Marcel napisao knjigu. »Imati« odnosi se na 
stvari koje su izvan mene, s kojima ja mogu raspolagati. Svakom »ima- 
ti« pripada neko »što«, koje je posjed određenoga »tko«. Mi se privezu- 
jemo uz »što«, nastojimo se izjednačiti s njime, ali uzalud; to nikako ne 
ide. »Što« postaje razlog naše tjeskobe. Granični slučaj onoga »imati« 
jest moj odnos prema tijelu; ono me tiranizira prema tome koliko sam 
mu privržen. Nije Descartesov »cogito«, nego »utjelovljenost« polazište 
Marcelove metafizike. Odnos prema tijelu, međutim, ipak nije pravo 
»imati«, jer ja ne mogu učiniti svoje tijelo »predmetom« kao neki drugi 
izrezak iz stvarnosti. Samom spoznajom ne dohvaćam tijelo kao »moje«, 
nego samo kao »ovo tijelo«. Kao »moje tijelo« doživljujem ga samo kroz 
čuvstvo. Tu je izvor Marcelova iracionalizma: povezanost mog Ja i mog 
tijela racionalno nikako ne mogu rastaviti. Ne smijem reći: ja sam moje 
tijelo, jer to bi bio materijalizam. Ne smijem reći ni da nisam istovjetan 
sa svojim tijelom, jer onda moje tijelo ne bi moglo ići skupa s mojim Ja. 
Problem »duša-tijelo« po Marcelu je posve izvan kompetencije razuma. 
— Čovječje »imati« nije njegovo »biti«; »biti« je njegova prava Egzi- 
stencija: ona nije predmet koji bi mogao biti spoznat. Egzistencija se mo- 
že samo doživjeti. Smisao je našeg života da od onoga što »imamo« uvi- 
jek sve više preuzimamo za svoje »biti«, za svoju pravu Egzistenciju. 
To se događa pomoću »usvajanja«, od baratanja čekićem do najvećih 
stupnjeva u sticanju znanja. U progresivnom »usvajanju« sastoji se po- 
stojanje čovjeka Čovjekom. Konkretiziranje samoga »biti« temelji se u 
raznolikosti realnih »bića«. 

Suvremeni agnosticizam odbacuje istraživanje samoga »bića«, a suvre- 
meni idealizam proglašuje nastojanja u tome smjeru zastarjelom dogma- 
tizmom. Za suvremenu filozofiju stoga nema nikakva trajnog »Esse«, 

* 

18 J.-P. Sartre, L > Existentialisme est un humanisme , str. 55. 

ona priznaje samo Časovito »Fieri«. Marcel ne priznaje ni agnosticizam 
ni idealizam. »Biće« je za Marcela »misterij«, i kao takvo — ono je iz- 
van kompentencije razuma. Da bih mogao postaviti pitanje o »biću« kao 
filozofskom ili razumskom problemu, ja bih morao stajati izvan tog bića. 
To pak nije moguće, jer »biće« nosi u sebi i sami čin moje spoznaje, te 
ono ne može biti objektivirano kao drugi predmeti spoznaje. Pitati o 
»biću« znači pitati o onome »Ja jesam«, gdje je »biće« i »ja« nerazdvo- 
jivo spojeno. Stoga ni Egzistencija, tj. ono najizvornije Jastvo, ne može 
postati objektivirana ni u kakvim pojmovnim određenjima: nema odgo- 
varajuće ideje za Egzistenciju. Egzistencija je neuhvatljiva »apsolutna 
sadašnjost «, 19 kaže Marcel. Ona međutim ipak postoji, i mi je osjećamo 
u činima ljubavi, vjernosti i nade. No budući da postoji na način koji ne 
spada pod kompetenciju razuma, ona ne spada ni u red filozofskih »proble- 
ma«; ona spada u red »misterija«, kao i sloboda. »Problem« je kod Marcela 
nešto »preda mnom«. »Misterij« je kod njega ono nešto što »ne stoji po- 
sve preda mnom«, nego »u čemu se i ja sam — kao zatvoren — nala- 
zim «. 20 Kod problema se može govoriti o napredovanju u spoznaji, kod 
misterija to nije moguće: problemi se odnose na predmete, misteriji na 
ono što nije moguće objektivirati. Za iskustveni doživljaj Egzistencije, 
kao misterija, nužno se je otvoriti prema drugim Egzistencijama. Ako bi 
se netko zatvorio prema drugim osobnostima, on ne bi mogao naći ni 
samoga sebe. Egzistencija zasvijetli samo u dijalogu: u dijalogu sa sa- 
mim sobom kroz pamćenje; u dijalogu s drugima kroz komuniciranje u 
ljubavi; u dijalogu s Bogom kroz molitvu. Prema susretu s egzistenci- 
jalnim Ti vodi nas »nada«, koja je za dušu ono što je disanje za tijelo; 
zatim »ljubav«, koja nas povezuje s bližnjim, i »vjernost«, koja — kao 
pravo »mjesto bića« — djeluje stvaralački. 

Samo »biće« kao takvo nikako ne može biti neki općenito vrijedni pred- 
met spoznaje; ono ne može biti zamišljeno ni kao statičko ni kao dina- 
mičko, ni kao prirodna nužnost ni kao sloboda, ni kao njihov spoj. »Biće« 
jc iznad svih tih razlika, ono ih prekoračuje, ono im je transcendentno. 
»Biće« nije misao, ono je živa nazočnost . Spoznavanje »bića« ide uspored 
sa stupnjem susretanja sa živim osobnostima: tek u doživljavanju živoga 
Ti otvara se biće kao takvo. Ali, u tom slučaju, preda mnom više nije 
nikakav predmet ni predodžba, nego živa osoba s kojom sam ja u zajed- 
ništvu, i koja nikako ne može biti iscrpljena u svojim dubinama. Upravo 
na »vjernosti« kao »mjestu bića« trebalo bi izgraditi novu ontologiju, tj. 
ontologiju »bez sumnjive kategorije supstancije «, 21 kaže Marcel — dovo- 
deći u pitanje dosadašnja polazišta u filozofiji religije. Svakako, kod 
Marcela je »Biće« protivno Sartreovu »Ništa«, u svemu nazočno, pa ma- 
kar je razumski nedostupno. 

Pesimizam i optimizam 

Po Sarterovu se shvaćanju »biće-za-sebe« i »biće-u-sebi« izmjenično po- 
ništavaju. Stoga je ljudska stvarnost »u svojoj biti tužna«, »bez mogu- 

• 

J9 G. Marcel, Journal Metaphysique , str. 321. 

20 G. Marcel, Btre et avoir, str. 145. 

21 G. Marcel, Existentialisme chretien, str. 318. 

ćnosti da iziđe iz stanja nesretnosti «, 22 govori Sartre u djelu Biće i Ništa. 
»Čovjek je beskorisna strastvenost «, 23 posve slobodni stvaralac svojih 
vrednota. Čovjek »nikada ne može izabrati zlo: što mi izaberemo, uvijek 
je dobro «. 24 Mi ljudi apsolutno slobodno stvaramo u moralu kao i u um- 
jetnosti, tako da ne postoji »apsolutno ništa« što mene »opravdava ... da 
prihvatim ovaj ili onaj red vrednota «. 25 Ljudska sloboda nije dakle ogra- 
ničena nikakvim stalnim redom istina i vrednota, koje bi se kao nešto 
vječno vrijedno i obavezno ponudile našem pristanku. — No unatoč sve- 
mu, budući da nema višega smisla, i čovjek pred tragikom smrti gubi 
svoj smisao. Bez »ikakva apriornog smisla« i čvrsta određenja i život 
gubi svoju draž i ljepotu. Stoga u Sartreovoj koncepciji svijeta najjače 
se ističu pesimistične riječi: apsurdnost, mučnina, nestalnost, tjeskoba . . . 

Marcel, naprotiv, prihvaća život kao pozitivnu vrednotu, u kojoj su 
vjernost, nada i ljubav graditelji onoga »sursum« — o kojemu se govori 
u djelu Homo viator. Nada, ljubav i vjernost nemaju nikakav objektivi- 
stički temelj opravdanja; one ga po svojoj naravi transcendiraju. No 
budući da transcendiraju objektivirani fakticitet, čovjek se preko njih 
stavlja u direktni odnos s Apsolutnim Ti božanske Nazočnosti. »Život je 
raj«, a ne sartreovski »pakao«, rekao bi Marcel, samo pod uvjetom da 
se živi u ljubavi. Ljubav spasava od pesimizma. Život nije drama koja 
sc uzbiljuje da se poništi: ne živi čovjek zato da umre. Marcel smatra, 
kao i Sokrat u Fedonu da čovjek mora biti spreman umrijeti; ali smrt 
nije uništenje nego prijelaz u bistvovanje u Apsolutnom Biću. Iz toga se 
vidi da Marcel, unatoč kriteriju slobodnog odlučivanja Egzistencije, od- 
bacuje radikalnu prizemljenu usvijetnost Sartrea i još ranije Nietzschea. 
Njihovo odbacivanje svake onostranosti i transcendentnog Temelja isku- 
stvenog svijeta Marcel smatra »luciferskim odricanjem «. 26 (Poslije osude 
egzistencijalizma u encikl. Humani generis Pija XII. Marcel ne dopušta 
da se njegovo učenje naziva kršćanskim egzistencijalizmom). 

Kad je govor o »vrednotama«, Gabriel Marcel stavlja glavni naglasak 
na njihovu konkretizaciju, pledira za »opus operantis«: »Bitnost vrednote 
jest u tome da ona poduzima stanovitu aktivnost u odnosu na život i do- 
nekle mu utisne svoj pečat .« 27 Vrednota uključuje djelotvornu svijest; 
vrednota nije nešto apstraktno, nego sobom nosi snagu za žrtvu i neu- 
strašivost, nosi individualne »naročitosti konkretne pustolovine, koja je 
samo Pojedincu dana da je doživi, njemu samome i nikom drugome «. 28 
Vrednota je moja »individualne sudbina« (destinee). Nije li to ipak, u 
zadnjim konsekvencijama, potpuno subjektiviranje vrednota? Marcel se 
spašava od takva subjektiviranja prizivom na »Božanski poziv« Poje- 
dincu. Ali kako razlikovati idol od ideala, bogove od Boga — ne upavši 

» 

22 J.-P. Sartre, L’Etre et le Neant, str. 134. 

23 J.-P. Sartre, nav. dj. str. 708. 

24 J.-P. Sartre, UExistentialisme est un humanisme , str. 25 s. 

25 J.-P. Sartre, L’Etre et le Nčant, str. 76. 

26 G. Marcel, Homo viator, str. 255. 

27 G. Marcel, nav. dj. str. 197. 

28 G. Marcel, nav. dj. str. 191. 

ni u solispsistički ni u kolektivistički subjektivizam?! Marcel se tu. u 
nemogućnosti da izbjegne alternativu, utječe kao neoborivim normama 
»vrednoti istine i vrednoti pravde «. 29 Svaki korak protiv tih vrednota 
nije korak naprijed, nego nazad — smatra Marcel. 

Ukratko: razriješivši se iznutra od vezanosti uz objekte, probleme i ob- 
like onoga »Imati«, čovjek pronalazi svoje istinsko »Biti«, koje je otvo- 
reno prema svijetu, prema bližnjima i prema Bogu. Bog je onaj koji 
mene kao Pojedinca poziva na to otvaranje, i koji mi je u tom cilju do- 
značio određeno mjesto u svijetu i vremenu. Božja me je Ljubav pozvala, 
i ja odgovaram tom pozivu kroz bezuvjetnost vjernosti i nade kao ozra- 
čja u međuljudskom ponašanju . 30 — Na taj se način kod Marcela javlja 
mentalitet vedrine i optimizma nasuprot sartreovskom pesimizmu zbog 
sveopće besmislenosti . 31 


G. Marcel. nav. dj. str. 34. 

Usp. G. Marcel, Journal M6taphysique, str. 228. 

31 Usp. J. Lenz, Der moderne deutsche und franzdsische Existenzialismus, II 
i 2 d. Trier 1951, pogl. o Sartreu i o Marcelu. 

TEOLOŠKI I POVIJESNI POJAM ANTIKRISTA 

Ivan Mužić 


Bog je u ljudskom rodu izabrao jedan narod, židovski, koji je inače bio 
i ostao što i svaki drugi narod i u kojem se ogleda tipična ljudska, dakle 
židovska i bilo koja naša povijest i uopće sva povijest. U njemu je sim- 
boliziran čovjek (adam), koji u cijelom svojem postojanju, stalno potican 
na zlo od Sotone, raskida zajedništvo s Bogom, jer sam želi postati kao 
Bog, koji razlučuje dobro i zlo. Bog je sklopio savez s Izraelom i nazvao 
izraelski narod svojim narodom, pa mu za vjernost darovao zemlju Ka- 
naan. Svaki put, kad se taj narod odvrati od pravoga Boga i raskine 
sklopljeni savez, započinje iznova jedna u nizu njegovih povijesnih dra- 
ma, u kojima tada kulminira progonstvo iz zemlje. Bog, koji tako ka- 
žnjava svoj narod iz ljubavi, da ga očisti, odredio je, da Izrael usprkos 
svim progonima opstane i da postoji do svršetka vremena kao posebni 
izabrani narod i kao simbol svakog pojedinog naroda, čovjeka i čovje- 
čanstva uopće. Istodobno postojanje Židova kao posebnog naroda usprkos 
najstrašnijim progonima ostaje očiti znak Božje nazočnosti u svijetu. 
Pravi Bog je tome narodu darovao jednu, kanaansku zemlju i kada taj 
narod za kaznu bude raspršen među druge narode. 1 

Židovi su smisao života shvatili kao služenje Bogu tako da su njihovi 
proroci sve patnje svoga naroda doživljavali kao kaznu Božju za poči- 
njene grijehe. Židovska masa, slična masi u svakom drugom narodu, bila 
je sklona čudesno izbavljenje iz egipatskog sužanjstva ili osvojenje 
zemlje Kanaan pripisati samo svojemu naporu. Izvorno židovsko očeki- 
vanje osobnog Mesije, koji će donijeti pravdu na zemlju, pretvorilo se 
nakon nekoliko židovskih povijesnih tragedija i u želju za ostvarenje 
židovske zemaljske slave i prevlasti u svijetu. 

Pojam Boga u Židova uključuje spasenje svih ljudi, koji preko Izraela 
treba da upoznaju pravoga Boga. Židovsko očekivanje Mesije bilo je 
osobito intenzivno u vrijeme Kristova dolaska, dakle u vrijeme rimskog 
gospodstva nad Židovima. 

U židovskoj masi, koja je raspela Krista, očitovana je sva masa povijesti, 
koja je uvijek protiv raspetog Mesije i koja neprestano žudi za kraljev- 
stvom sreće na zemlji. Krist nije mogao odbaciti židovsku gomilu, koja 
čini većinu židovskog naroda, jer bi time istodobno odbacio svaku go- 
milu, dotično svaki narod. Pavao uči, da Bog nije od sebe odbacio svoj 
narod, koji je unaprijed izabrao (Rim, 11, 2). Sto Izrael nastoji steći, to 
nije postigao, ali izabranici to postigoše, dok ostali otvrdnuše kao što je 
i pisano (Rim 11, 7 — 8). Posrtajem Židova došlo je spasenje poganima, da 
se Židovi potaknu na natjecanje, tako da taj posrtaj Židova znači bo- 
gatstvo za svijet (Rim 11, 11 — 12). Pavao osuđuje Židove, koji su ubili 
» 

1 Usp. Martin Buber, Israel und Palastina , Deutscher Taschenbuch Verlag, 
Munchen, 1968, str. 30, 42, 56, 92. i Jacques Maritain, II mistero di Israele e 
altri saggi, Morcelliana, Brescia, 1964, s. 176. 

Isusa i koji progone kršćane kao neprijatelje svim ljudima (1 Sol 2, 
15 — 16), ali on je svjestan posebnosti i trajnosti židovskog naroda u po- 
vijesti spasenja. Otvrdnuće jednog dijela Izraela traje, dok pogani ne 
uđu u potpunom broju, a tada će se sav Izrael spasiti (Rim 11, 25 — 26). 
Iz tih Pavlovih riječi nedvojbeno proizlazi, da će Židovi kroz svu povi- 
jest ostati očuvani kao poseban narod, a to također znači, da neće biti 
uništeni ni od jednog drugog naroda. Pavao dalje dodaje, da su Židovi 
s obzirom na Radosnu vijest doduše neprijatelji radi »nas« drugih, ali 
s obzirom na izbor oni su ljubimci zbog otaca, jer su Božji darovi ne- 
opozivi kao i poziv (Rim 11, 28 — 29). Kad je Ivan pisao, riječ Židov nije 
bila više narodnosna oznaka, nego povijesno utemeljen teološki naziv, 
i kad je riječ o Zidovima, koji su raspeli Isusa, u dubljem smislu je riječ 

1 o svim nevjernicima, jer je Ivan sklon Židova učiniti tipom nevjer- 
nika. 2 Auktor Apokalipse zove Židove, koji su protiv Krista, »sinagogom 
Sotone«, a to je oznaka, koja vrijedi za sve neprijatelje Kristove. 

Kad su Židovi nakon Kristova raspeća, god. 70, bili poraženi od Rimlja- 
na i prognani, u njima je ostala neizbrisiva nada u povratak u Obećanu 
zemlju. Sam je Krist, prorokujući opustošenje Jeruzalema, naveo kako 
će Židovi padati od oštrice mača, kako će ih odvoditi kao zarobljenike 
među sve narode i kako će Jeruzalem gaziti neznabošci (oni, koji ne 
vjeruju u pravoga Boga), »dok se ne ispune vremena neznabožaca« (Lk 
21, 20 — 24). Dakle, iz smisla Kristovih riječi može se zaključiti, da će 
Jeruzalem, dotično Izrael, jednoga dana prestati biti gažen. 

Evanđeoska poruka o posljednjim vremenima posebno je zanimljiva u 
odnosu na Zidove. Krist, prema Mateju, ističe, kako će prije njegova 
drugog dolaska doći mnogi pod njegovim imenom govoreći, da su Me- 
sije, i mnoge zavesti, kako će biti ratova naroda protiv naroda i kra- 
ljevstva protiv kraljevstva, gladi i potresa, kako će tada nastati progon 
kršćana, dok će se Radosna vijest propovijedati po svem svijetu, svim 
narodima za svjedočanstvo. Krist opominje vjerne da, kad vide »grozu 
pustoši«, o kojoj govori Danijel, gdje stoji na »svetom mjestu«, neka 
tada oni, koji budu u Judeji bježe u gore (Mt 24, 4 — 31). Marko jednako 
interpretira Kristove riječi s neznatnim dopunama, a također donosi 
opomenu, da bježe u gore oni, koji budu u Judeji (Mk 13, 5 — 37). Iz opi- 
sa posljednjih vremena u Mateja i Marka očito je, da će posebno sredi- 
šte tih događaja biti u Palestini. 

U svezi s kazivanjem o posljednjim vremenima posebno je zanimljivo 
gledanje na ulogu Antikrista (anti-Mesije) u njima. Novozavjetni pojam 
o Antikristu kao neprijatelju Božjem u posljednjim događajima na- 
dahnut je slikama i idejama iz židovskog Starog zavjeta. U židovstvu je 
mnogo prije Danijela bilo prošireno očekivanje velikog, sveopćeg otpa- 
da od Boga u posljednjim vremenima. 3 Stara židovska literatura ne 
zna za pojavu jednog osobnog Antikrista. 4 Ipak, u kasnom židovstvu 
• 

2 Vocabulaire de theologie biblique, u redakciji Xaviera Leon-Dufoura, Les 
editions du cerf, Pariš, 1966, s. 513. 

3 M. Friedlander, Der Antichrist in den vorchristlichen jiidischen Quellen, 
Gottingen, 1901, s. 128. 

5 Enciclopedia cattolica , I, 1949, s. 1434. 

očekivao se posljednji napad Bogu neprijateljske moći protiv Izraela 
koja će se utjeloviti u jednom bezbožnom vladaru. 5 

Iz novozavjetnih tekstova da se zaključiti, kako su pojedinci suprotsta- 
vljeni Kristu antikristi i kako je duh svijeta antikristovski duh. Ne mo- 
že se isključiti mogućnost, da se u nekima od tih tekstova misli na po- 
sebnog Antikrista, koji bi se pojavio u posljednjim događajima i koje- 
mu bi svi prijašnji antikristi bili samo preteče. Čini se, da Krist misli na 
takvog Antikrista, kad govori Židovima, da je došao u ime Oca svojega 
i da ga ne primaju, a da će, dođe li tko drugi u svoje ime, njega primiti 
(Iv 5, 42—43). 

Pavao, koji ne sumnja, da tajna bezakonja već djeluje, uči (2 Sol 2, 
3 — 12), kako će prije drugog Kristova dolaska doći do velikog otpada 
od vjere i da će se tada pojaviti Čovjek grijeha, Sin propasti, Bezbo- 
žnik, čiji će dolazak uz pomoć Sotone biti popraćen silom, čudesima i 
zavođenjem onih, koji propadaju kao kazna zato, što nisu prihvatili lju- 
bavi prema istini, da bi se spasili. Bog im šalje djelovanje zablude da 
povjeruju laži, da budu osuđeni svi, koji nisu vjerovali u istinu, nego 
su pristali uz nepravednost. Gospodin će Bezakonika pogubiti dahom 
svojih usta i uništiti sjajem svoga dolaska. Iz Pavlovih riječi, da će se 
taj Božji protivnik uzdignuti protiv svega, što ljudi zovu Bogom ili drže 
za sveto, tako da »zasjedne i u Božji hram«, pokazujući sebe da je Bog, 
može se zaključiti, da će se on posebno pojaviti u Jeruzalemu, a iz toga 
opet slijedi, da će u tom gradu biti i uništen. Očito je, da Pavao govo- 
reći o Bezbožniku misli na Antikrista. 

Iz navedenih novozavjetnih tekstova slijedi, da će pred dolazak Anti- 
krista porasti zlo, i to konkretno u otpadu od vjere. To se može zaklju- 
čiti i iz slijedećih Kristovih riječi: »Ali, hoće li Sin čovječji, kad dođe, 
naći vjere na zemlji?« (Lk 18, 8). 

Ivan je jedini, koji u Novom zavjetu spominje riječ Antikrist (1 Iv 2, 
18 — 22). Iz njegovih riječi može se zaključiti, kako on misli, da Antikrist 
prethodi posljednjim vremenima. Ivan spominje i mnoge antikriste, jer 
je to svaki lažac, koji niječe da je Isus Krist, koji niječe Oca i Sina, 
a takvih je uvijek bilo, i to su u stvari antikristi prethodnici velikog 
Antikrista. Ivan nastavlja da svaki duh, koji ne priznaje da je Isus Krist 
došao u tijelu nije od Boga, da je to duh Antikrista. »O kojemu ste čuli 
da dolazi, a već je sada u svijetu« (1 Iv 4, 2 — 3). Ivan upozorava, da su 
se u svijetu pojavili mnogi zavodnici, koji ne priznaju, da Isus dolazi 
kao utjelovljeni Mesija pa dodaje da je svaki takav Antikrist (2 Iv 7). 
Ivan iz činjenice da je mnogo antikrista zaključuje, da je blizu poslje- 
dnje vrijeme, tako da se i iz toga vidi posebno shvaćanje vremena u 
Novom zavjetu. Središte se vremena za vjernike ne nalazi u budućnosti, 
ono je u prošlosti i samo kraj još mora doći, tako da je sadašnje vrije- 
me sve vrijeme između uskrsnuća i povratka Kristova. 6 

• 

5 Lexikon fiir Theologie und Kirche, I. sv., Herder Verlag, Freiburg, 1957, 
s. 634. 

6 Oscar Cullmann, Cristo e ii tempo, Mulino, Bologna, 1965, s. 91 — 131. 

Međutim, neposredno očekivanje drugog Kristova dolaska od prvih 
kršćana već je Pavao ispravljao (2 Sol 2, 3 — 8). 

Osjećajem takve sadašnjosti nadahnut je i eshatološki smisao Apoka- 
lipse. U njoj antikristovska politička vlast uz pomoć lažnog učenja (pse- 
udoreligije) nastoji zavladati mišlju i djelima ljudi na zemlji. Iza ovih 
»zvijeri«, koje se suprotstavljaju nebeskim snagama, koje predvodi ar- 
kanđeo Mihovil — zaštitnik Izraela, stoji Sotona. Predznaci su konačnog 
svjetskog sukoba nevolje univerzalnih dimenzija. Autor Otkrivenja , koji 
nevjerne Židove naziva »sinagogom Sotone«, nadahnut je starozavjetnim 
židovskim simbolima, tako da je i ženu, koja simbolizira novi Izrael 
kao vjersku zajednicu Židova kršćana i nežiđova kršćana ukrasio mje- 
secom od dvanaest zvijezda, koje označuju dvanaest izraelskih plemena. 
Središte posljednjih događaja prorok stavlja u Jeruzalem (Ap 11, 1 — 13). 
Tako se u Palestini, u kojoj se rodio Krist, završava ljudska povijest. 

U zemlji prvog Kristova dolaska i Božjeg raspinjanja događa se drugi, 
posljednji Kristov dolazak u slavi vidljive pobjede na svim demonskim 
snagama. Apokalipsa je sva nadahnuta simbolikom i jezikom židovskog 
Starog zavjeta, kao i mišlju, da je Izrael u središtu povijesti spasenja 
i da je sudbina drugih naroda povezana sa sudbinom Izraela. Prorok 
nastavlja »proricati o mnogim pucima, narodima, jezicima i kraljevima« 
(Ap 10, 11), i to u jedinstvenoj svjetskoj povijesti (Ap 13, 7 — 14, 6). 

Iz Apokalipse se također očituje pojava velikog otpada. Demonske sna- 
ge, koje inače djeluju kroz svu ljudsku povijest, u ovim događajima 
toliko su angažirane, da se s malo dobre volje mogu prepoznati. Ljudi 
ipak ostaju zaslijepljeni, čak većina njih pristupa silama tame. Tako na 
strani đavla narodi Goga i Magoga hoće da unište Izrael, dotično narod 
Božji uopće. Te snage zla toliko su jake, da je ostatak vjernih prema 
njima nemoćan, i taj ostatak spasava direktna Božja intervencija, koja 
se pokazuje nužna za uništenje poraslog zla u posljednjim vremenima. 
U Otkrivenju (13, 4 — 18) u zvijeri — Kristovu neprijatelju, koji se poja- 
vljuje u Jeruzalemu, gleda se Antikrist. Bilo da se radi o jednom Anti- 
kristu kao osobi, koja utjelovljuje i simbolizira đavolsko zlo na svršetku 
vremena, bilo da se radi o mnogo antikrista u povijesti, jasna je konačna 
pobjeda Božja. Antikristovska politička vlast i duhovna moć bivaju uni- 
šteni zauvijek. Krist uništava Sotonu dahom svojih ustiju. Ovo je ned- 
vojbena poruka Apokalipse , a ona je jedino i važna, dok su druge kon- 
kretnosti nebitne. 

U apokaliptičkim događajima katastrofa dolazi kao kazna ljudima za 
njihove grijehe. Ovu židovsku ideju prihvatilo je kršćanstvo, tako da se 
u proročanstvima, u kojima se predviđaju grozote, one predviđaju uvi- 
jek pod uvjetom, da se grešnici ne pokaju. 7 

» 

7 Strahota kazne nije samo u kazni, nego i u misteriju, da stradavaju u doba 
rata, kuge i glada s grešnima i nedužni. To je možda neizbježivo, jer kad bi 
Bog vidljivo štitio nevine (koje inače očekuje nagrada u vječnosti!) u takvim 
prigodama, to bi bio svakome vidljivi čudesni znak njegove opstojnosti, a 
tada bi vjera izgubila svoj smisao. Uostalom, i Krist se dao nevin raspeti, 
da iskupi grijehe svijeta. 

Kad je Krist bio raspet, veliki dio Židova živio je izvan Palestine (J. Isaac). 
Prvi kršćani su bili Židovi i upravo zahvaljujući njima, dakle Židovima 
kršćanstvo se počelo posvuda širiti. Nova, kršćanska zajednica vjernika, 
Židova i nežidova, preuzima kao »novi Izrael« mesijansku misiju u po- 
vijesti spasenja. Već u ovoj mladoj zajednici nastajao je antisemitizam, 
koji se zatim nastavio na Zapadu. Neki »kršćani« bili su to samo imenom 
i oni su progonili Židove zbog grijeha, u kojima su prepoznavali svoj 
vlastiti otpad, sebičnost i oholost. U samoj kršćanskoj misli jasno se 
osjeća, da Zidove Bog kažnjava, ali da ih i voli i da neće dopustiti nji- 
hovo uništenje, jer samo njemu pripada konačna osuda. Očito je u toj 
misli, da je židovski narod svojom tragičnom povijesnom sudbinom svje- 
dok Kristove metafizičke istinitosti. 

Postoji shvaćanje Antikrista kao kolektivnog pojma zla. U općoj predaji 
Crkve prevladava misao, da je Antikrist pojedinac, ljudsko biće. Kršćan- 
ska tradicija prije svršetka prvog stoljeća vjerojatno pod utjecajem Pav- 
love II. poslanice Solunjanima zamišljala je nastojanje apostazije prije 
pojave Antikrista. 8 

Na temelju Starog i Novog zavjeta nastali su od ranih patrističkih spi- 
sa preko proročanstava do danas mnogi tekstovi o Antikristu, u kojima 
ima mnogo zajedničkog i u kojima se život Antikrista shvaća često kao 
antiteza — imitacija života Kristova. 9 

Antikrist, nadahnut zlim duhom, po shvaćanju većine zavest će ljude i 
narode lažnom naukom i podložiti ih svojoj kratkotrajnoj (tri i po go- 
dine) i univerzalnoj tiraniji. On će ljude pridobijati čudima, davanjem 
kruha i darivanjem moći, a za uzvrat će tražiti za sebe božanske počasti. 
Protiv kršćana poduzet će nezapamćene progone. Antikrist će biti od 
židovske krvi. Židovi će ga primiti i priznati svojim Mesijom i on će 
Jeruzalem proglasiti svojim glavnim gradom. 

Mnogi su, kao sveti oci Irenej i Hipolit, navodili, da će Antikrist biti Ži- 
dov iz plemena Dan. On će uvjeriti Židove, da je obećani Mesija, a nje- 
gova se nauka neće mnogo razlikovati naizgled od židovstva i kršćanstva 
i on će donijeti svijetu samo zlo. Židovi će otkriti, da je Antikrist lažni 
Mesija, i suprotstavit će mu se, dotično čut će Ilijin glas i obratiti se, dok 
će Arhanđeo Mihovil ubiti Antikrista na Maslinskoj gori. 

U srednjem vijeku vjerovanje u Antikrista bilo je posebno živo. Mare 
Bloch u svojoj knjizi La societe feodale (1949) ističe kako se tada vjer- 
nik osjećao na zemlji kao hodočasnik, kojemu je cilj bio posve naravno 
mnogo važniji od zgoda na prolasku, tako da po njemu vjera nije nikad 
s potpunijim pravom nosila svoje ime, pa zaključuje, da su pobožne duše 
u svakom lošem vladaru vjerovale da naziru pandže Antikrista, jer je 
njegovo užasno vladanje trebalo da prethodi Božjem kraljevstvu. 10 
» 

8 Beda Rigaux, L’Antechrist et l’Opposition au Royaume Messianique dans 
l’Ancien et le Nouveau Testament , Gembloux, J. Duculot — J. Gabalda et 
fils, Pariš, 1932, s. 268. 

9 Usp. Gerald Culleton, The Reign of Antichrist, Tan Books and Publishers, 
Ine. Rockforđ, Illinois, 1974, s. 224. 

10 Usp. Mare Bloch, Feudalno društvo, Naprijed, Zagreb, 1958, s. 106 — 112. 

Kad su počela arapska osvajnja Europe u VII. stoljeću, kršćanski je svi- 
jet shvatio Muhameda kao Antikrista, a njegovo učenje, koje je nastalo 
iz židovsko-kršćanske baštine, i to preko apokrifnih izvora, i u kojem se 
ne priznaje božanstvo Kristovo, u kojem se niječe slobodna volja i os- 
jeća panteizam, ocijenili su kao lažnu nauku pogotovo kad su se osvje- 
dočili da islam pretendira da postane svjetska religija. 

U tekstovima o svršetku svijeta često se spominje Antikrist, pa se pone- 
kad navodi i godina njegova pojavljivanja, a također se ističe povratak 
Židova u Obećanu zemlju i njihovo obraćenje. 11 Masakri Židova uoči go- 
dine 1000. događali su se u vrijeme, kada masa snažno vjeruje, da će se 
Antikrist roditi u krilu židovskog naroda. 12 Na Zapadu je nastala prava 
»dijabolizacija Židova« (Leon Poliakov). U fantaziji puka srednjeg vijeka 
ta živa svijest o Antikristu bila je poticana osobito dramskim izvedbama 
(Ludus de Antichristo u XII. stoljeću) i slikovnim izrazom. Kult Antikri- 
sta osjećao se u raznim dualističkim sektama, u kojima se Sotona zamiš- 
ljao kao ravan Bogu, pa je razumljiva reakcija srednjovjekovnog, vjer- 
skog mentaliteta protiv nositelja ovih hereza. 

Pojam Antikrista počeo se upotrebljavati i u profesionalnoj polemici, 
osobito protiv papinstva, tako da se pape označuju kao antikristi (Wicliff, 
Hus, Luther). Katolička crkva zabranila je biskupijskom i redovničkom 
kleru na V. lateranskom koncilu god. 1516. pod prijetnjom ekskomunika- 
cije propovijedanje o vremenu dolaska Antikrista. 13 

Michel Nostradamus (1503 — 1546), potomak židovskog proročkog plemena 
Isahar, inače rođen kao katolik, posebno je zapažen i u profetističkoj 
literaturi o Antikristu. On tada gleda u islamu i »snagama Azije« egzi- 
stencijalno ugrožavanje budućnosti Zapada, ali pojavu Antikrista opisuje 
kao osoban, a ne kao kolektivan pojam. 

Misao o Antikristu intenzivno se osjećala i u Rusiji. Zinaida Hipius piše 
u tekstu pod naslovom Prava snaga carizma kako sve što sadrži u sebi 
užas posljednje savršene laži, izaziva u Rusiji predosjećaj u smislu da 
se odmah čuje tajanstveno ime Antikrista. Po njoj je legenda o Antikri- 
stu nastala pod utjecajem carizma, koji je u svojem skrajnjem razvitku 
carstva Antikrista potpuno ostvarenje zadnje laži, koji ideal nije mogao 
potpuno realizirati Petar Veliki, ali narod Petra Velikog kao prvog ce- 
zara prvosvećenika ipak nije bez razloga nazvao Antikristom. 14 

U raskolu g. 1666. i 1667. od službene Ruske pravoslavne crkve odvojili 
su se pristaše starih obreda (starovjerci), i veći je dio njih proglasio da 
je prava Crkva od 1666. g. posve nestala sa svijeta i da se od tada živi 
pod duhovnom vladom Antikrista, koji stoluje u Petrogradu, iz čega se 


11 Usp. Paul Vulliauđ, La fin du monde, Payot, Pariš, 1952, s. 225. 

12 Norman Cohn, Les Fanatiques de l’Apocalypse, Julliard, Pariš, 1962*, s. 72. 

13 Egon von Petersdorff, Daemonologie, II. svezak: Daemonen am Werk, Ver- 
lag fiir Kultur und Geschichte, Munchen, 1957, s. 415. 

14 Dimitrij Merežkovski-Zinaida Hipius-Dimitrij Filozofov, Car i revolucija , 
izdanje I. Đ. Đurđevića, Beograd-Sarajevo, 1919, s. 215 — 218. 

razvila nauka, da se ruska monarhija i Pravoslavna crkva nalaze pod 
apsolutnom vlašću Antikrista . 15 

U katolicizmu se sačuvala misao, da su nam priopćeni predznaci ponov- 
nog Kristova dolaska, i da su to: naviještanje evanđelja u cijelom svijetu, 
obraćenje židovskog naroda, nastajanje velikog otpada, pojava Antikri- 
sta i kaotično stanje u svijetu . 16 


(Poglavlje iz veće cjeline) 

crkva u svijetu 

POGLEDI 


JESU LI MLADE REDOVNICE I REDOVNICI 
MLADEŽ SVOJE GENERACIJE? 

Gabrijel Stokalo 


1972. izvršena je anketa . . . 

Kongregacija za redovnike i svjetovne institute u Rimu imala je bez 
sumnje pri ruci dovoljno stručnjaka za redovničku duhovnost i ona ih 
je konzultirala pri planiranju obnove redovničkog života u smislu smjer- 
nica II. vatikanskog sabora, 1 posebno što se tiče odgoja redovničkih pri- 
pravnika i mladih redovnika i redovnica. 2 Međutim, odgovorni ljudi u 
svetoj Kongregaciji nisu nikako smatrali da je to dovoljno, nego su oci- 
jenili potrebnim da se što točnije ispita stanje među redovničkim aspiran- 
tima, da se tako pored teoretskog, pa i praktičnog znanja o duhovnosti 
i evanđeoskim savjetima, dođe i do što točnijeg poznavanja motiva i na- 
čina ponašanja mladih ljudi obaju spolova, koji namjeravaju prihvatiti 
redovnički način i stil života. 

Unija vrhovnih redovničkih poglavara (odsad UVP) i Međunarodna unija 
vrhovnih redovničkih poglavarica (MUVP), obje sa sjedištem u Rimu, 
prihvatile su sugestiju sv. Kongregacije i organizirale široku anketu o 
mišljenju i ponašanju mladih redovnika i redovnica s osobitom pažnjom 
na načine njihova odgoja. Ukupno je odgovaralo 473 odgojitelja i 1.261 
odgojiteljica, dakle svega 1.734 osobe koje rade na odgoju redovničkog 
pomlatka. Oni zapravo nisu odgovarali o sebi i o svojim mišljenjima 
nego o tome što mladi misle i žele. Zato su se konsultirali sa svojim od- 
gajanicima. Ukupno je konsultirano 4.875 mladih redovnika i ređovni- 

• 

1 Dekret o prilagođenoj obnovi redovničkog života Perfectae caritatis (PC) 

1 VI. glava dogmatske konstitucije o Crkvi Lumen gentium, br. 43 — 47. 

2 PC, br. 18. 



čkih pripravnika te 12.271 mlada redovnica ili kandidatica, svega dakle 
17.146 mladih. Anketa je bila još šire zamišljena, ali svi upitani nisu od- 
govorili; 38°/o odaslanih upitnih araka nije bilo popunjeno i vraćeno 
nadležnima. 

UVP i MUVP povjeriše obradu ankete ekipi stručnjaka na čelu s patrom 
Giuseppeom Scarvaglierijem, kapucinom, koja je 1975. izdala posebnu 
knjigu o rezultatima. 3 O njima je također posebno puna četiri dana ras- 
pravljala UVP. 4 

U našoj su zemlji provodili anketu Unija viših redovničkih poglavarica 
među redovnicama i Vijeće viših redovničkih poglavara među redovni- 
cima. I Unija i Vijeće poslaše svoje odgovore u Rim, k tome je Vijeće 
izdalo prikaz svih dobivenih odgovora. 5 Koliko god je broj naših muških 
odgovora relativno malen i kao takav nalaže oprez u zaključivanjima, 
ipak je bilo korisno uspoređivati naše rezultate s rezultatima iz čitavog 
svijeta. 6 

Sama pitanja kao i odgovori ne odnose se samo na unutrašnje stvari re- 
dovničkih zajednica, nego je riječ i općenito o promjenama u svijetu, o 
mladima i o odnosu mladih redovnika prema svim tim vanjskim zbiva- 
njima. Zato mislim da će neki rezultati ove ankete i rasprava oko njih 
biti zanimljivi širem krugu naših čitatelja. 

Osjećaju li se sudionicima svoje generacije? 

Vrijedno je najprije zapaziti da su ispitanici iz naše zemlje relativno 
mnogo više od drugih zainteresirani 7 za ovaj osjećaj mladih redovnika. 
Inače su se svi prispjeli odgovori mogli lako svrstati u tri kategorije: 1. 
DA, 2. »juxta modum — kako se uzme« i 3. NE. Odgovori »Kako se uz- 
me« svojim obrazloženjima i samim izričajima neki više a neki manje 
konvergiraju prema DA. 

U svjetskim razmjerima mlade se redovnice puno više osjećaju pripad- 
nicama svoje generacije, 72% DA i 19% juxta modum, negoli mladi re- 
dovnici, 55% DA i 20% juxta modum. Interesantno je da su naši mladi 
svi odgovorili pozitivno, 78% čisto DA i 22% juxta modum. Njihovi su 
odgojitelji stvar vidjeli malo drukčije, pa su dali čak 30% negativnih 
odgovora, a to je dvostruko više od svjetskog prosjeka. Zato trebaš jedne 
strane napomenuti da odgojitelji nisu bili zaduženi baš za one naše bo- 
# 

3 G. Scarvaglieri : La formazione alla vita religiosa, oggi, Roma, 1975. 

4 Unione dei superiori generali (unaprijed USG), XV. riunione: La formazione 
religiosa partendo dalle motivazioni e convinzioni dei candidati — Villa Ca- 
valletti 26—29 novembre 1975. (Na skupu su bile 92 osobe, bez pomoćnog oso- 
blja, i bez tajnik^ i prevodilaca.) 

5 VVRPJ: Anketa o odgoju, ciklostilom, Zagreb 1973. 

fi G. Štokalo, Redovnici i odgoj — usporedba ankete o odgoju, ciklostilom, 
VVRPJ, Zagreb, ožujak 1976. 

7 Usp. Štokalo, nav. dj. »Zainteresiranost« se u gotovo svih 56 tabela nave- 
denog djela očitava za pojedinu grupu ispitanika (muških, ženskih za cijeli 
svijet, te odgojitelja i bogoslova za našu zemlju) iz postotne učestalosti odgo- 
vora na svako pitanje prema broju odgovora na prvo postavljeno pitanje, koje 
je dobilo najviše odgovora. 

goslove, koji su odgovarali na anketu, nego uglavnom za druge redovni- 
čke pripravnike; a s druge strane je baš zgodno da imamo odvojene od- 
govore pa više vjerujemo samim mladima da im je to barem ozbiljna 
želja. Šteta je što i na svjetskoj razini nemamo ovako odvojenih odgo- 
vora. 

Drugi dio ovog istog pitanja ispituje sličnosti i razlike između mladih 
redovnika i redovnica napram ostalim njihovim vršnjacima i vršnjaki- 
njama. Kako se o tome moglo više govoriti, objašnjavati na primjer ono 
juxta modum, i kod nas i u svijetu se pokazala veća zainteresiranost 7 za 
ovaj drugi dio pitanja! 

1. SLIČNOST je izražena u nas sa 74°/o, a u svijetu s 58°/o (i to više kod 
redovnica negoli kod redovnika): a) u poštivanju i priznavanju vrijedno- 
sti ljudske osobe, u autentičnosti, težnji za slobodom, neovisnosti i suod- 
govornosti, zatim u kreativnosti, otvorenosti i sličnim svojstvima; b) u 
poštovanju istih socijalnih vrijednosti kao što su bratstvo-sestrinstvo- 
-drugarstvo, dijalog, jednakost, težnja za pravdom, mirom i sutrašnjim 
boljim svijetom 8 i c) u sličnom psihološkom ponašanju, stanovitoj nezre- 
losti, strahu, nesigurnosti, antikonformizmu i odbacivanju autokratizma 
i institucionalizma. 

Što se tiče antikonformizma i želje za kontestacijom ustanovljeno je na 
savjetovanju UVP 1975. da je taj val, barem u njegovim pretjeranim ob- 
licima, nadiđen, ali je isto tako opao i kod sveukupne mladeži pojedinih 
zemalja. Posebno je jedan francuski redovnik naglasio za svoju zemlju, 
da je val pretjeranih kontestacija trajao dokle su se mladima osjećali 
oni koji su to bili 1968. — za francusku mladež burne godine. 9 To je u 
stvari konkretno svjedočanstvo da mladi redovnici svojim ponašanjem 
pripadaju svojoj generaciji. 

2. RAZLIKE su izražene: a) u drukčijem pristupu i vrednovanju nad- 
naravnih i religioznih vrijednosti: Krist, Evanđelje, vjera, Crkva . . . b) 
u procjenjivanju socijalnih vrijednosti i socijalnog ponašanja odgovori 
ističu da mladi redovnici i redovnice pokazuju više altruizma, da više 
cijene duh požrtvovnosti, te da su protivni upotrebi sile, drogi i posve- 
mašnjoj seksualnoj slobodi; c) u pogledu psihološkog ponašanja, odgovori 
ističu da su mladi redovnici i redovnice viši entuziasti, da više vjeruju 
u ideale. Potrebno je spomenuti da ova (2c) potkategorija obuhvaća za 
cijeli svijet samo 13% odgovora, a za našu zemlju čak samo 3%. 

Kao što nam odgovori na ovo pitanje, posebno na njegov drugi dio, daju 
uvjerljivu sliku sličnosti svih mladih na svijetu (ne isključujući ni poje- 
dine razlike), tako nam isto za to svjedoči opća ocjena koju je Scarva- 
glieri 10 na temelju svih odgovora dao o mladim redovnicima i redovni- 
cama. On govori o njihovoj tipičnosti pa iznosi: 

» 

8 Zanimljivo je da su naši mladi, pa i stariji, mnogo više od svjetskog pro- 
sjeka istakli ove socijalne karakteristike. Vidjeti Štokalo, nav. dj., tabela 
XI., str. 22. 

9 Stvar je iznio P. Voilaume, v. USG: nav. dj., str. 62., usporedi str. 16. i 34. 

10 Nav. dj., str. 205—215. 

1. pozitivne aspekte: a) radikalizam, b) usmjerenost prema vrijednostima; 

2. negativne aspekte: a) nestabilnost i nesigurnost, b) protuslovlje između 
njihovih ideala i konkretnog ponašanja; 

3. upozorava zatim na nove potrebe i zahtjeve utemeljene na: a) nagla- 
šenom kritičnom mišljenju i ponašanju mladih, b) njihovoj usmjerenosti 
prema novome, novim strukturama itd., c) njihovoj želji za sudioni- 
štvom, suodgovornosti i zauzetosti, što stalno sve više raste u odgojnom 
procesu kao i u životu zajednica. 11 

Ako bismo te Scarvaglierijeve karakteristike za mlade redovnike i re- 
dovnice usporedili s bilo kojim pohvalama i kritikama mladih, mogli bi- 
smo poznati fizikalni zakon o održanju energije za naš slučaj prereći: 
Kako god se uredilo ljudsko društvo, zbroj svih njegovih vrijednosti i 
anti vrijednosti ostat će uvijek konstantan! Razumije se da svako ure- 
đenje ne pogoduje jednako razvitku ili pokazivanju pravih vrijednosti, 
ali je možda upravo zato mladi svijet današnjice usmjeren prema vri- 
jednostima, a kritičan prema strukturama. 

ODNOS PREMA OVOZEMALJSKIM VREDNOTAMA 
(Pitanje 22. u svih 8 varijanata) 

Možda ćemo baš u ovom promatranju o odnosu prema ovozemaljskim 
dobrima moći uvidjeti koliko je objektivno točan osjećaj većine mladih 
redovnica i redovnika da doista pripadaju svojoj generaciji! 

1. Što mladi misle o posjedovanju i upotrebi dobara s obzirom na razvoj 
osobnosti? 

I na ovo su pitanje naši, posebno mladi, pokazali relativno više zani- 
manja* od svjetskog prosjeka. Većina odgovora iz naše zemlje (60%) 
naglašava značaj raspolaganja materijalnim dobrima za razvitak ljudske 
osobe. Najmanji pak postotak (17%) među svim kategorijama ispitanika 
pokazuju naši mladi za tvrdnju o disfunkcionalnosti upotrebe i posjedo- 
vanja materijalnih dobara s obzirom na razvitak osobnosti! Najviše je 
odgovora iz čitavog svijeta izraženo dvoznačno (46%, i to 50% muških 
i 44% ženskih). Potrebno je međutim spomenuti da su dvoznačni i nega- 
tivni odgovori većinom prispjeli iz Sjeverne Amerike i Zapadne Evrope, 
te da oni, više redovnici nego redovnice, dižu svoj glas protiv potrošač- 
kog društva. No ni tada, bilo da govore o pojedinačnoj upotrebi ili pak 

0 dobrima redovničkih zajednica, mladi ne odbacuju sama materijalna 
dobra nego kritiziraju zloupotrebe s njima, te plediraju za njihovo bolje 

1 pravilnije korišćenje, pa i u smislu enciklike Populorum progresio. S 
druge strane odgovori iz tzv. zemalja Trećeg svijeta bilježe drukčiji, 
manje kritički odnos prema zemaljskim dobrima. Zato relativni poka- 
zatelji 12 tih odgovora iz Trećeg svijeta više odgovaraju istim pokazate- 
ljima iz naše zemlje. 

• 

II Uspoređujući sadržaj odgovora iz naše zemlje s ovim karakteristikama, i 
nehotice mi se namećala talijanska uzrečica: »Tutto mondo un paese« — nav. 
dj., str. 71. 

* Usp. bilješku 7. 

12 Te pokazatelje (relativne postotke) možemo izračunati iz tabela na kraju 

Zar sve to skupa ne pokazuje da mladi redovnici izražavaju mišljenja 
sredina u kojima su nikli i u kojima rastu ,razvijaju se i djeluju ili će 
djelovati?! U vezi s tim dobro je spomenuti da i na druga pitanja vrlo 
često odgovori iz naše zemlje naglašavaju baš socijalnu dimenziju. Tako 
na primjer već na prvo pitanje: Gdje mladi redovnici pronalaze Isusa 
Krista? — ispitanici općenito najviše naglašavaju teološko-duhovnu di- 
menziju, osobito mlade redovnice (43°/o), a naši mladi (43°/o) najviše ističu 
socijalne aspekte: u prijateljstvu, bratstvu, u drugima, u zajednici, u 
najsiromašnijima, u radu i apostolatu! 

2. Sto mladi misle o posjedovanju i upotrebi dobara s obzirom na među- 
sobne odnose? 

Mada je pitanje postavljeno dosta jasno, stiglo je čak 34°/o odgovora »iz- 
van teme«. 13 Iako su drugi pokazali relativno manje interesa* za ovo pi- 
tanje negoli naši, posebno nego naši mladi, ipak s jedne strane među 
našim odgovorima nije bilo ni jednog »izvan teme«, a s druge vrlo ve- 
liki postotak (75%) odgovora naših mladih vidi štetnost posjedovanja 
materijalnih dobara u pogledu međusobnih odnosa i općeg funkcioni- 
ranja zajednice. 

Posebno su mlade redovnice na svjetskoj razini izrazile mišljenje o ko- 
risnosti posjedovanja i upotrebe materijalnih dobara s obzirom na me- 
đusobne odnose (48% napraam 23%). Ali one kao i onaj dio (25%) odgo- 
vora naših mladih pretpostavljaju »pravično raspoređena dobra« ili pak 
govore o »nesebičnom darivanju« tih dobara! 

3. Sto misle mladi o zemaljskoj ljubavi kao elementu razvoja osobnosti? 

Zanimljivo je najprije zapaziti da su i u nas i u cijelom svijetu sve kate- 
gorije ispitanika pokazale veću zainteresiranost* za ovo pitanje negoli 
za pitanja o materijalnim dobrima. Ipak su najveću relativnu zainteresi- 
ranost pokazali baš naši mladi (91%). S druge strane ovdje uopće nije 
bilo odgovora »izvan teme«, koji su nas svojom učestalošću začudili pri- 
likom malo prije promatranih analognih pitanja. Svakako, to znači da 
rnladi redovnici i redovnice otvoreno i zainteresirano gledaju na pitanje 
zemaljske ljubavi! 

Isti postotak 63% za cijeli svijet kao i za našu zemlju naglašava funkcio- 
nalnost zemaljske ljubavi za postizanje ljudske zrelosti. U njoj gledaju 
osnovni faktor počovječenja (humanizacije) čovjeka, jer da unapređuje 
poznavanje samoga sebe, stvaralaštvo (kreativnost), osobnu cjelovitost, 
pouzdanje i sigurnost. Naši se mladi za 2% više od svjetskog prosjeka 
izražavaju u ovom smislu, a za 4% više od naših odgojitelja (koji su od- 
govarali, imajmo na umu, o tome »što mladi misle«). 

Mlade su redovnice, odnosno njihove odgojiteljice za njih, naglasile ovaj 
odgovor u smislu osobnog sazrijevanja za teološko-duhovnu ili čak misti- 

• 

Scarvaglierijeve knjige posebno za one kontinente koji Čitavi ili gotovo čitavi 
pripadaju Trećem svijetu. Za našu ih zemlju imamo u: Štokalo, nav. dj., 
tabela XXVIII, str. 42. 

13 Scarvaglieri: nav. dj., str. 134. 

* Usp. bilješku 7. 

čnu dimenziju (30%). Ti odgovori vide zemaljsku ljubav kao pravu, re- 
kao bih nužnu stepenicu prema širokoj sveobuhvatnoj kršćanskoj ljubavi 
te kao odskočnu dasku prema Božanskoj ljubavi! Među svim kategori- 
jama ispitanika naši su odgojitelji pokazali najmanje smisla (samo 19%) 
za taj vid zemaljske ljubavi. Slijede naši mladi (22%), te muški odgovori 
iz cijelog svijeta (27%). Na svjetskoj razini samo je mali postotak (4%) 
dvoznačnih odgovora, koji se boje prikloniti određenom mišljenju o fun- 
kcionalnosti ili disfunkcionalnosti zemaljske ljubavi u procesu sazrije- 
vanja ljudske osobe. Odgovori iz naše zemlje ulaze s 11% u ovu kategoriju 
(14% odgojitelji, a 9% odgajanici). Ti odgovori na primjer spominju da 
se zemaljska ljubav često zamjenjuje i brka s egoizmom i erotizmom. 

Napokon jedna isto tako malena grupa od 4% odgovora odriče zemalj- 
skoj ljubavi bilo koji pozitivni utjecaj na sazrijevanje ljudske osobe 
mladih redovnika i redovnica (ili možda čak uopće). Naši mladi imaju 
točno kao i svjetski prosjek 4% takvih odgovora, dok ih naši odgojitelji 
imaju više, 6%. — Iako je broj negativnih odgovora stvarno relativno 
nizak, ipak Scarvaglieri upozorava na ovom mjestu da to »ipak ukazuje 
na jedan odgojni problem vjerojatno važan u pokojoj situaciji«. 14 

4. Što mladi misle o zemaljskoj ljubavi kao doživotnoj posveti jednoj 
osobi? 

Za ovaj je vid zemaljske ljubavi, sudeći po broju odgovora, među redov- 
nicima u cijelom svijetu nešto opao interes. Kod redovnica je nešto po- 
rastao! Nisu li i općenito mlade ženske osobe više zainteresirane za traj- 
nu doživotnu vezu, odnosno za trajnu ženidbenu zemaljsku ljubav negoli 
mladi muškarci? 

Sudeći samo po broju prispjelih odgovora naši su odgojitelji posvetili 
ovom vidu pitanja jednaku važnost kao i prethodnom, dok su naši mladi 
ovdje zatajili, te dobismo točno polovicu odgovora manje nego na pret- 
hodno pitanje! Da li nam ta činjenica dopušta da bilo što zaključujemo? 
Možda jedino to, da su mladi u procesu razvoja, pa ih stvar nije zani- 
mala pod tim vidom? 

Najveći postotak odgovora iz cijelog svijeta, 45%, naglašava da je traj- 
nost i upravo doživotnost bitna za pravu ljudsku ljubav, pa čak ako ona 
zahtijeva žrtve u svladavanju poteškoća. Tu trajnost odgovori vide kao 
moguću i poželjnu, a k tome i stalnu i osiguranu u ženidbi. 

Spominjanjem sakramenta ženidbe ovi se odgovori približuju slijedećoj, 
drugoj kategoriji, koja upućuje na nadnaravnost, naglašujući da se vječ- 
nost ljubavi potpuno ostvaruje u predanju Kristovoj osobi; s druge stra- 
ne također dio odgovora iz ove kategorije u trajnosti zemaljske ljubavi 
vidi nagovještaj i stepenicu prema vječnoj nadnaravnoj ljubavi. U ovu 
drugu kategoriju spada 30% odgovora redovnica, a tek 20% odgovora 
redovnika iz cijelog svijeta. 

Visok je postotak odgovora (34% muških i 25% ženskih) koji izražavaju 
sumnje i rezerve u pogledu trajnosti zemaljske ljubavi, naglašujući da 

» 

44 Nav. dj., str. 141. 

je u današnjem svijetu predanje »zauvijek« ozbiljno stavljeno u pitanje. 
Što se tiče odgovora iz naše zemlje podjednako su po kategorijama ras- 
poređeni odgovori odgojitelja kao i odgajanika i to: u prvoj kategoriji 
30% i 31%, u drugoj s pogledom prema nadnaravnosti 53% odgojitelji i 
čak 56% odgajanici, u trećoj kategoriji sa izraženim rezervama 17%, od- 
nosno 13%. Vidimo, dakle, da su naši naglasci drugačije postavljeni od 
svjetskog prosjeka, naročito su manje spominjane sumnje u trajnost 
zemaljske ljubavi! 

U okviru ovog prikaza ne mislim se osvrtati na pitanja i eventualne po- 
teškoće, koje mladi redovnici i redovnice susreću pri polaganju prvih ili 
privremenih te trajnih, vječnih ili svečanih zavjeta. Ipak ću ovdje napo- 
menuti da postoji paralela između tog pitanja i spomenutog: Kao što se 
ovdje uglavnom samo lijepo govori o zemaljskoj ljubavi, a mnogo je više 
sumnja i poteškoća prikazano s obzirom na njezinu doživotnost, tako će 
i tamo lakše ići s privremenom negoli s doživotnom profesijom! Para- 
lela vjerojatno nije slučajna! 

5. Sto za mlade predstavlja odgovornost i suodgovornost? 

Ova je problematika privukla dosta pažnje, više nego bilo koje drugo 
pitanje iz ove grupe. Zar nam to ne nagoviješta da su mladi redovnici i 
redovnice, po brojnosti odgovora kako njihovih tako i njihovih odgoji- 
telja, više zainteresirani za zavjet poslušnosti (odnosno za njegov objekt 
ili naravni temelj) negoli za zavjet siromaštva i čistoće? 

Nije li to s druge strane duboko ljudski pravilno i točno? Najbliži je Čov- 
jek sam sebi, najprije je u pitanju njegova sloboda, njegovo opredjelje- 
nje. Zatim dolazi njegova ljubav, odnos prema drugima, prema bićima 
sličnima sebi, a opet različitim od samoga sebe. Tek na trećem mjestu u 
hijerarhiji vrednota dolaze vanjska zemaljska dobra. Mada je redoslijed 
postavljenih pitanja u upitnom arku pa i u našoj obradi išao obrnutim 
redoslijedom, mladi se nisu prevarili! 

Na svjetskoj razini najviše odgovora (35%) na razne načine izražava 
želju za odgovornošću-suodgovornošću. 

Naši su ispitanici, posebno mladi, najjači naglasak (50%) stavili na drugu 
kategoriju, koja na svjetskom planu zauzima drugo mjesto po postotku 
(17% muški, 25% ženske, 22% zajedno), a koja govori o funkcijama ođ- 
govornosti-suodgovornosti na planu odgoja, sazrijevanja i osjećaja da 
smo članovi zajednice te spominje i potrebu ravnoteže između prava i 
dužnosti pojedinca prema zajednici! 

Treća na svjetskoj razini vrlo malena kategorija (8%) odgovora, ističući 
uvjete za suodgovornost, na neki način izražava nepovjerenje prema njoj. 
No ta vrsta nije uopće prisutna među odgovorima iz naše zemlje! 

U četvrtu kategoriju smješteni su oni odgovori koji su se ograničili sa- 
mo na to da konstatiraju postojeće stanje u tom pogledu u njihovim re- 
dovničkim zajednicama, pa su odgovori iz cijelog svijeta pokazali omjer 
18:17 postotaka za negativnu ocjenu postojećeg stanja, dok odgovori iz 
naše zemlje pokazuju taj odnos s 11:2, a samo naši mladi čak s 11:0! 


146 



Ovom omjeru međutim ne smijemo davati prevelike važnosti, jer ne zna- 
mo što o postojećem stanju u svojim zajednicama misli većina ispitanika 
i u nas i u svijetu, koji su odgovore drugačije postavljali, premda mo- 
žemo reći da naglašena želja za suodgovornošću otkriva nezadovoljstvo 
s postojećim stanjem. 

6. Kakav odnos mladi postavljaju između odgovornosti , suodlučivanja 
i auktoriteta? 

Mladi su redovnici i redovnice pokazali svoju zrelost i time što su ovom 
pitanju svojim brojem odgovora posvetili samo malo manju pažnju nego 
prethodnom, a jedva išta manju, samo za 1%, (redovnice čak veću) nego 
prvom pitanju o zemaljskoj ljubavi! 

a) Točno jednako, tj. 22% svih, kako muških tako ženskih odgovora iz 
cijelog svijeta, naglašava ujedinjujuću snagu auktoriteta. Naši su mladi 
ipak nadmašili taj postotak za 2°/o, ali naši odgojitelji u ovoj točki druk- 
čije procjenjuju svoje (uistinu ne indentično svoje) odgajanike pa im pri- 
pisuju samo 14 postotnu privrženost ovom mišljenju, dakle za 10% ma- 
nju od glasova samih odgajanika. 15 

Druge dvije kategorije odgovora ističu: 

b) pomiri jivost ili jednakopravnost auktoriteta i suodgovornosti-suod- 
lučivanja; 

c) prednost suodgovornosti-suodlučivanja; 

Odgovori iz naše zemlje, ako nisu ušli u prvu kategoriju, ravno- 
mjerno se podijeliše između druge i treće: odgojitelji 43:43%, odgajanici 
41:41%. 

Na svjetskoj razini najviše odgovora pledira za pomirljivost ili jednako- 
pravnost: ženski odgovori 54%, muški 50%! Svi odgovori zajedno upravo 
su na toj sredini, jer je jedva malo veći postotak za treću nego za prvu 
kategoriju, tj. za prednost suodgovornosti-suodlučivanja negoli za pred- 
nost ujedinjujuće snage auktoriteta! 

Na temelju ovih rezultata Scarvaglieri će zaključiti da je time »ugrožen 
tradicionalni pojam zavjeta poslušnosti«. 16 Zato će salezijanac Egidije 
Vigano napomenuti: »U suočenju s jednom tako teškom konstatacijom 
zgodno je razlikovati dvije razine: različiti način življenja odgovornosti, 
organiziranja sudioništva i vršenja auktoriteta s jedne strane, i evanđe- 
osko značenje zavjeta poslušnosti i karizmatičke funkcije redovničkog 
auktoriteta s druge.« 17 
» 

15 Pitanje različitog prosuđivanja odgojitelja i odgajanika javlja se pri obradi 
odgovora iz naše zemlje vrlo često. Stvar je svakako zanimljiva, ali bi svaki 
kategorički zaključak o tom pitanju na temelju ove ankete bio preuranjen, 
jer se radilo o malom broju i jednih i drugih ispitanika. Pa ipak je s druge 
strane značajno da se od pitanja do pitanja rezultati tih naših malobrojnih 
odgovora kreću redovito u blizini rezultata dobivenih na svjetskoj razini na 
temelju velikog broja ispitanika i odgovora. Čini mi se, ipak, da bismo morali 
ozbiljnije voditi računa i o ovom našem neslaganju, barem kao o indikativnoj 
opomeni. 

16 Scarvaglieri: nav. đj., str. 156. 

17 USG, nav. dj., str. 25. 

Talijanska radna grupa B, kao i druge, povela je na već spominjanom sa- 
vjetovanju UVP računa o sadržaju svih triju redovničkih zavjeta pa je 
zaključila da bi na temelju rezultata istraživanja trebalo stvari produbiti 
i voditi računa o pokazanim indicijama. Među drugim razlozima za ta- 
kav stav grupa navodi i ovaj teološki: » . . . ako se dobro shvati da je dar 
zvanja u mladima, treba imati poštovanja i straha da se ne bi šalili s da- 
rovima Božjim.« 18 Francuska je pak grupa izrazila mišljenje da se novi 
elementi, koje su mladi unijeli u poimanje zavjeta, »ne odnose na bit 
zavjeta, nego radije na način kako ih živjeti.« 19 Uostalom sami su mladi, 
sudeći po velikom broju prispjelih odgovora, pokazali najveće zanimanje, 
čak 99°/o,* baš za piatnje: kako zamišljaju stvarno živjeti ljudske vidove 
posjedovanja, zemaljske ljubavi i odgovornosti u siromaštvu, čistoći i 
redovničkoj poslušnosti? Svi odgovori daju uvjerljivo tumačenje i često 
su vrlo osobni. Svrstali smo ih u dvije osnovne kategorije: nadnaravne i 
naravne orijentacije, ili točnije na one koji više naglašavaju jednu od- 
nosno drugu orijentaciju, jer mnogi odgovori dotiču obje dimenzije. Za- 
nimljivo je da su svi i muški i ženski odgovori kao i svi odgovori iz naše 
zemlje pokazali identičan omjer među navedenim orijentacijama — nad- 
naravna: naravna 47:53. 20 

Sve u svemu, možemo zaključiti da mlado redovništvo pravilno pristupa 
ovozemaljskim vrijednostima, a to znači da je na dobru startu! 


»Nesvjesne inkonzistencije« (nesustojnosti, nepodudarnosti) 

Na spomenutom savjetovanju Unije vrhovnih redovničkih poglavara 
koncem listopada 1975. održao je vrlo zapaženo predavanje američki 
isusovac P. Alojzije Rulla. On je prikazao rezultate jednog svojeg istra- 
živanja započetog pred desetak godina: na početku novicijata posebnim 
je testovima ispitivao oko tisuću novaka i novakinja. Poslije četiri godine 
ispitivao je iste osobe novim drugačijim testovima. Istraživanje je, razu- 
mije se, polazilo s teoretskih pozicija moderne dubinske psihologije, 21 a 
bilo je usmjereno i po sadržaju testova i po načinu provađanja — na pri- 
mjer ograničeno vrijeme za ispunjavanje testova o kojima ispitanici nisu 
ranije ništa znali — na otkrivanje tzv. inkonzistencija, koje na našem 
jeziku možemo nazvati i nesustojnostima. nepodudarnostima. To su na- 
ime nesuglasja između svjesno prihvaćenih ideala, vrijednosti i stavova 
s jedne i svjesnih ili nesvjesnih potreba u čovječjoj psihi s druge strane. 
Iz same njihove naravi proizlazi da su te inkonzistencije, bez ičije kriv- 

» 

18 Nav. dj., str. 73 — 74. 

19 Nav. dj., str. 39. 

* Usp. bilješku 7. 

20 Štokalo, nav. dj., tabela XXXIV, str. 48. 

21 USG, nav. dj., str. 42—51, 52—59, 63—64. i 69—71. 

Navodim i literaturu: P. Bulla: Depth Psychology and Vocation. A psychoso - 
cial Perspective. Gregorian University Press, Rome and Loyola University 
Press, Chicago, 1971. — Entering and Leaving Vocation. Intrapsychic Dyna - 
mics. Rome and Loyola University Press, Chicago, 1976. — Psicologia del 
Profondo e Vocazione. Le Persone. Ed. Marietti, 1975. — Psicologia del Pro- 
fondo e Vocatione. Le Istituzioni. Ed. Marietti, 1976. 

nje, a možda baš i zato, tim nezgodnije po svojim posljedicama i za poje- 
dinca i za društvo. 

Rezultate istraživanja možemo ukratko i nešto pojednostavnjeno iznijeti: 

1. Ne postoji nikakva razlika između redovničkih osoba i onih u svijetu 
u pogledu njihovih nesvjesnih inkonzistencija. »Svi smo upregnuti u ista 
kola!« — naglasio je P. Rulla. 22 To je svakako zanimljivo sa stanovišta 
našeg promatranja koliko su mladi redovnici predstavnici svoje gene- 
racije. 

2. Oko 20% ispitanika nije imalo nikakvih inkonzistencija. 

3. Oko 60 — 80%, već prema pojedinim grupama ispitanika, pokazuje se 
inkonzistentima, više ili manje nesvjesno. 

4. Od 60% onih koji pokazuju inkonzistencije od 25 do 30% imaju pred- 
svjesne, a 30 do 35% nesvjesne inkonzistencije, svrstane tako već prema 
tome da li se redovitim ili samo izvanrednim sredstvima mogu dovesti 
na razinu svijesti. U svakom slučaju treba naglasiti da se nikada ne radi 

0 psihopatskim stanjima! Ako su se eventualno pojavila, nisu ulazila u 
ovu statistiku. 

5. Među onima s predsvjesnim inkonzistencijama 12,5 do 15% ispitanika 
mogu ih prevladati, ali je to težak i dug posao. Ostali su ili nesposobni 
za napredak ili sasvim neprimjetno napreduju. 

6. Sto se tiče onih nesvjesnih inkonzistencija, može se pomoći u 42,5 do 
50% slučajeva, pa P. Rulla zaključuje da im moramo pokušati pomoći. 
Na temleju ovih rezultata sami su se po sebi namećali zaključci o potrebi 
pravilnog, na znanstvenim dostignućima zasnovanog pristupa kandida- 
tima, ali ovdje ne ulazim u detalje o tome. Napominjem samo da su 
vrhovni starješine s puno razumijevanja i interesa prihvatili te činje- 
nice, te pitanjima tražili razjašnjenja i usmjerenja za praksu, pa su se 

1 zaključci savjetovanja kretali i oko korisnosti i prikladnosti stručne 
pomoći psihologa u odgojnom procesu budućih redovnika. 

Obično se misli da se promjenom ambijenta mogu riješiti mnoge krizne 
situacije, ali je to vrlo rijetko točno. Živi među nama uzrečica: »Možeš 
izići iz kuće, iz mjesta, iz ambijenta, iz . . ., ali ne možeš iz svoje kože! 
Ni iz Like ni iz kože ne može se, dobri Bože!« P. Rulla je znanstveno po- 
tvrdio ovu našu uzrečicu. On dokazuje da promjena sredine može pomoći 
samo u slučaju ako je zbilja dosadašnji ambijent posebno težak, i to da 
mu uzroci ne leže u čovjeku koji traži promjenu. S druge strane stvar 
može ići na bolje samo malo sretnije s promjenom sredine nego bez nje 
ako zainteresirani dođe do otkrića, do spoznaje svojih inkonzistencija. 
U slučaju da one nesvjesne ostanu (a kako ih ukloniti kad su nam nepo- 
znate), svaka će se promjena pokazati stvarno i dugoročno nekorisnom. 
Svoju tvrdnju je u samom predavanju P. Rulla potvrdio statističkim 
istraživanjima Biskupskih konferencija Sjedinjenih Američkih Država 
među onim svećenicima, koji su dobili dozvolu da napuste službu i da 
stupe u brak. Uspoređujući njihove brakove s brakovima ostalih Ameri- 
• 

22 USG, nav. dj., str. 63. 

kanaca istih sredina, statistika pokazuje da su takvi brakovi otprilike 
dvije prve godine prosječno mirniji, a da zatim vrlo brzo rastu postoci 
nemirnih, tjeskobnih i mučnih brakova, što se ne zapaža u tolikoj mjeri 
kod drugih Amerikanaca. 23 

JOS NEKA ZNAČAJNA PITANJA I ODGOVORI 

1. S vrlo velikim interesom* mladi su opisivali nove pojavne oblike , 
aspekte i vidove koji karakteriziraju današnji novi svijet s društvenog, 
gospodarskog i kulturnog stanovišta, čak su pri davanju tih odgovora 
malo (nešto preko 20%) interesa pokazali prema religioznim i moralnim 
problemima (iznimku čine naši mladi s 33% odgovora iz tog područja), 
a mnogo su više uočavali promjene s društvenog aspekta (oko 70%), i to 
najviše na svjetskoj razini mlade redovnice. 

Kad međutim odgovaraju kako se ti novi oblici odražavaju na život nji- 
hove redovničke zajednice , onda, naravno, stvari promatraju sa stanovišta 
općenito religioznog i posebno svojega redovničkog života, apostolata i 
rada. I ovdje će redovnice pokazati veći optimizam i sa 77% izraziti po- 
zitivni utjecaj; redovnicima će taj postotak biti manji: 66%, a našim 
mladima, budući da živimo u drukčijim prilikama s obzirom na svjetsku 
sveukupnost, još manji: 64%; dok naši odgojitelji možda i pretjeraše: oni 
samo s 20% u tome vide pozitivni utjecaj. 24 

2. Pitanje broj 7 u anketi upravo je sugeriralo svojom formulacijom ra- 
dije negativni nego pozitivni odgovor, a glasilo je: Koliko pojava sekula- 
rizacije ometa redovnički život ili mu pomaže da se produbljuje u nekim 
svojim vidovima? — Jesu li ispitanici više pali pod utjecaj sugestije dru- 
gog dijela pitanja, ili su zbilja pravilno shvatili sam pojam sekulariza- 
cije i autonomiju svjetovnog? U svakom slučaju oni su na svjetskoj ra- 
zini vidjeli u tome 59% pozitivnih utjecaja, a tek 41% negativnih. Naši 
su mladi u tom pogledu još pozitivnije »glasovali«: sa 67%:33%, dok će 
naši odgojitelji postaviti gotovo obrnuti omjer 39%:61%, što bi nas mo- 
glo staviti pred dilemu, da li su oni iznosili svoje mišljenje ili mišljenje 
svojih odgajanika. (Ovdje naime u samoj formulaciji pitanja nije posto- 
jala uobičajna klauzula ili umetak »prema mišljenju mladih« ili »što 
mladi misle«.) U svakom slučaju naši su mladi, razumije se, više od svo- 
jih odgojitelja pripadnici svoje generacije i u prihvaćanju same činjenice 
sekularizacije, i u perspektivi da i ona može pozitivno utjecati i da čak 
tako utječe na njihov redovnički život. 

3. 13. je pitanje glasilo: Da li mladi u vašem institutu smatraju da se on 
potpuno suočio sa životom svoga vremena ili se još nalazi izvan njega? 
— Nekako kao da se očekivao pozitivan odgovor! Ipak se naši mladi ni 
njihovi odgojitelji nisu prevarili. Kako se ovdje izričito pita baš za miš- 
ljenje mladih, svi su odgovori iz naše zemlje pokazali isti omjer: pozitiv- 
nih odgovora imamo 46%, a nezadovoljnih sa stupnjem tog suočenja 54%. 
» 

23 Nav. dj., str. 47, točka 3. 

* Usp. bilješku 7. 

24 Radi se o pitanju 6. a i b; vidjeti Štokalo, nav. dj., tabele VII. i VIII, str. 
17 — 18. I pri obradi drugih pitanja uzimani su podaci iz tog djela. 



Na svjetskoj razini posebno su mlade redovnice »glasovale« pozitivno 
čak sa 70%, dok su mladi redovnici možda kritičniji pa su pozitivni gla- 
sovi: 60% ! Svakako vidna razlika između odgovora iz naše zemlje i 
onih iz ostaloga svijeta svjedoči nešto ne samo o našim redovničkim za- 
jednicama nego također i o našim ponešto posebnim prilikama. Jasno je 
da to mladi redovnici zapažaju. — Tu tvrdnju možemo potvrditi činjeni- 
com da su svi odgovori iz naše zemlje sto posto izrazili mišljenje da nji- 
hov redovnički institut pozitivno gleda na angažiranje svojih članova na 
društvenom polju (pitanje 17), dok odgovori iz čitavog svijeta ipak izra- 
žavaju ili čak odbijaju taj angažman, više muški (čak 33% negativnih 
odgovora) nego li ženske (9%). 

Općenito ova anketa pokazuje veću otvorenost mladih redovnica, pa će 
se one pozitivno čak s 35% izraziti za angažman na političkom području, 
dok muški odgovori iz cijelog svijeta za to »glasuju« s nižim postotkom: 
10%. Odgovori iz naše zemlje dobro poznaju naše prilike, pa nijedan neće 
pledirati za politički angažman, a potpuno jednako odgojitelji kao i od- 
gajanici s 22% izražavaju rezerve, pa čak sa 78% odbijaju angažiranje 
na tom sektoru. To isto odbijanje izražava na svjetskoj razini 42% mu- 
ških, a samo 21% ženskih odgovora! 

U kontekst ovog našeg iznošenja po svojoj logici spada sto postotno izra- 
ženo svjedočanstvo svih odgovora iz naše zemlje da mladi redovnici žele 
nove tipove apostolata »da bi bolje odgovorili potrebama svog vremena «. 
Oni se zalažu i »glasuju« za »sve načine surađivanja s laičkom omladi- 
nom«, za »male grupe vjernika«, za »ekipni pastoralni rad« i za »tipove 
koji uvažavaju potrebe suvremenog čovjeka«. 25 

Zar te formulacije ne govore dovoljno same po sebi? Tim me više čudi 
činjenica da je na svjetskoj razini čak 15% odgovora bilo negativno: 
»Mladi ne žele . . .«. Možda je riječ o tome da su oni zadovoljni s obli- 
cima apostolata koji kod njih postoje? Uostalom svijet je velik, u njemu 
je mnogo različitosti, pa se moglo nakupiti i tih 15% drukčijih odgovora. 
Inače je sam Scarvaglieri više od mladih očekivao u pogledu invencije 
novih načina apostolata. 26 Mislim da možemo biti zadovoljni s odgovo- 
rima iz naše zemlje! 

Pitanje o profesionalnom angažmanu redovnika i redovnica spada tako- 
đer u ovaj kontekst; ali ga ja ne spominjem ovdje samo zato što su za nj 
»glasovali« s oko 70% svi odgovori iz naše zemlje i iz svijeta (više redov- 
nice: 73%), nego prvenstveno zato što je to pitanje postavljeno posebno 
mladima, što oni misle o tome, a posebno njihovim odgojiteljima, da ovaj 
put izraze svoje a ne mišljenje mladih. Zbog toga smo se i Scarvaglieri 
i ja poduže zadržali na ovom pitanju, 27 pa smo zapazili tri zanimljive 
stvari: 

a) U osnovnim kategorijama: pozitivno s jedne i s rezervama i negativno 
s druge strane — odgovori se mladih redovnica upravo ništa ne razli- 

• 

25 VVRPJ, nav. đj., uz pitanje 18. 

2C Scarvaglieri, nav. dj., str. 72. 

27 Scarvaglieri, nav. dj., str. 80—85; Štokalo, nav. dj., tabele XXI, XXII. i 
XXIII, str. 33—35. 

kuju od odgovora njihovih odgojiteljica; imaju dakle jednako mišljenje, 
točno u istom omjeru 73%:27%. Razliku u tom pogledu pokazuje uspo- 
ređivanje odgovora mladih redovnika i njihovih odgojitelja. Uostalom i 
ovdje je postotak pozitivnih odgovora manji nego kod ženskih, mladi 
imaju samo 56%, a odgojitelji nešto više, tj. 62% pozitivnih odgovora! 

b) Što se tiče potkategorija, koje su učinjene prema razlozima koje ispi- 
tanici navode za svoje mišljenje, zanimljivo je da su samo mladi, po- 
sebno djevojke, redovnice i pripravnice, naveli samouzdržavanje kao 
razlog profesionalnog angažmana. 15% sveukupnih odgovora mladića i 
čak 28% sveukupnih odgovora djevojaka nalazi se u ovoj potkategoriji, 
i to je učinjeno, da se figurativno izrazim, »bez znanja odgojitelja i od- 
gojiteljica«, a možda je i doslovno tako »bez znanja« jer: da je starijima 
doprla do svijesti mogućnost takve potkategorije, zar baš nijedan od go- 
tovo tisuću odgovora ne bi spomenuo i taj motiv. Čini mi se zato da je ta 
potkategorija očiti »znak vremena« u evanđeoskom smislu«,! rekao bih da 
djevojke intuitivno dalje vide ne samo od starijih nego i od mladića! 
Šteta što nisam imao mogućnosti proanalizirati i odgovore naših mladih 
redovnica i kandidatica, možda bi i one u nekoj točki intuicijom pokazale 
znak sadašnjeg vremena. 28 

c) Naši su mladi odgovarali, uistinu malo njih, ne samo o svojem miš- 
ljenu nego također i o tome što njihovi odgojitelji misle o ovom prob- 
lemu, pa se pokazalo da u ovoj stvari odgojitelji bolje poznaju mišljenje 
mladih nego obratno: tako su i jedni i drugi kazali da 17% mladih nega- 
tivno gleda na taj angažman (razlog je u poimanju da pastoralni rad nije 
profesionalni angažman, pa je iz toga slijedio strah da bi taj angažman 
štetio pastoralu), dok su mladi odviše strogo procjenjivali mišljenje svo- 
jih odgojitelja, pa su im pripisali po 17% pozitivnih i negativnih, a osta- 
lih je 66% rezerviranih mišljenja. Iako moramo uzeti u obzir da je baš 
na ovo pitanje stiglo vrlo malo odgajaničkih odgovora, te da se ne radi 

0 identično njihovim odgojiteljima, ipak me tako visoki postotak pro- 
cjene o rezerviranom stanovištu starijih — dok oni sami izražavaju više 

1 pozitivno (46%) i negativno (27%) mišljenje, a puno manje rezervirano 
(31%) nego im mladi pripisuju — upućuje na pomisao da se možda odgo- 
jitelji pred mladima drže rezervirano i ne iznose svoja mišljenja ni onda 
kad imaju jasno opredjeljenje za ili protiv! Ne znam, a iz ovako malo- 
brojnih odgovora mogu samo naslućivati; ali zbog važnosti stvari mislim 
da je dobro iskreno iznijeti ovu slutnju; naravno, samo kao slutnju — 
ni više ni manje od toga! — Uz slutnju još samo želja: da bi se stariji od 
današnje mladeži općenito, pa i redovničke, naučili otvorenosti, iskreno- 
šti, istinoljubivosti — što su sve općeljudske i posebno evanđeoske kate- 
gorije vrijednosti! 

Mislim da je ovom željom bila nadahnuta talijanska A grupa vrhovnih 
redovničkih poglavara na spomenutom savjetovanju u slijedećem sliu 
čaju: Nakon prikaza rezultata ove ankete radnim je grupama bilo pred- 
loženo i pitanje: »U kojem smislu pozitivni stavovi mladih odgovaraju 

• 

28 Kao i svi odgovori iz ove ankete, i naši ženski odgovori, ispisani na kartice, 
nalaze se u Tajništvu MUVP u Rimu, s oznakom kontinenta (ne znamo da 
li i zemlje). 

zahtjevima evanđeoske autentičnosti?« Ovako formulirano pitanje moglo 
je dozvoljavati i neke pozitivne stavove mladih, koji ne bi odgovorali 
zahtjevima evanđeoske autentičnosti, barem ne bez posebnog tumačenja 
i osmišljenja. Zato je rečena grupa preformulirala pitanje ovako: »U ko- 
jem smislu pozitivni stavovi mladih unose evanđeosku autentičnost u re- 
dovnički život?«, te je na čelo dugog niza takvih stavova stavila baš 
iskrenost. 29 Možda bi i drugi stariji, i druge strukture u Crkvi i u dru- 
štvu morale postavljati analogna pitanja! Barem ja mislim, da bi se tim 
putem mogli izbjegnuti neki nesporazumi u odnosima stari — mladi! 

4. Kakvu ulogu u formaciji mladih redovnika imaju odnosi s laicima , su- 
djelovanje u raznim grupama, otvaranje i drugi odnosi prema svijetu'* — 
bilo je jedno od sržnih pitanja ove ankete, pa je na nj stiglo relativno 
mnogo odgovora, a i Scarvaglieri mu je posvetio nešto veću pažnju nego 
ostalim pitanjima. 30 

Iz naše zemlje nije prispio nijedan odgovor koji bi tim kontaktima pri- 
pisivao negativnu ulogu, a ukupno je bilo samo 2% negativnih odgovora, 
i to samo 1% od redovnica, a 3°/o od redovnika, što zajedno daje 2°/o. 

Sto se tiče izraženih rezervi i opreznih modaliteta, najmanje (17%) ih iz- 
ražavaju naši mladi, dok je svjetski prosjek 22%, a naj rezervirani] i su 
— karakteristično! — naši odgojitelji: 28%! 

Kod pozitivnih odgovora nalazimo, razumije se, obrnuti redoslijed: naj- 
više postotaka pokazuju naši mladi: 83%, slijede redovnice iz cijelog svi- 
jeta: 77%, pa redovnici: 76%, i tek zatim naši odgojitelji: 72%, što za- 
pravo i nije mali postotak! 

Sve u svemu, odgovori na ovo pitanje svjedoče da svi čimbenici odgoja 
mladih redovnika žele djelovati otvoreno prema svijetu; navode za to i 
razloge, koji se dadu svesti na dva osnovna: 1. radi sticanja zrelosti i 2. 
radi samog duhovnog života. Naši mladi podjednako razdijeliše svoje po- 
zitivne odgovore na ove potkategorije (41:42%), dok su — zanimljivo — 
naši odgojitelji još više naglasili razlog »samo duhovnog života« u om- 
jeru 31% : 41%. U svijetu su omjeri bolji za stjecanje zrelosti i to: 23% : 
:16% kod redovnika i 25%:19% kod redovnica. Međutim ove njihove 
omjere ne smijemo dovoditi u direktnu vezu s identičnim omjerima iz 
naše zemlje, jer je veliki postotak pozitivnih odgovora iz svijeta, 37% 
muških i 33% ženskih, dan bez obrazloženja, dok su svi naši odgovori 
iznosili razloge. Svakako ovi omjeri, posebno iz naše zemlje, govore da 
su kontakti »sa svijetom« ili, bolje rečeno, da je ucijepljenost mladih re- 
dovnika u svoju generaciju poželjna, i to više za sam duhovni život ne- 
goli za stjecanje zrelosti, iako se ta dva vida ne isključuju nego dopu- 
njuju! 

5. Pitanje ekumenizma bilo je postavljeno u ovoj formulaciji: »Kako 
mladi redovnici gledaju na druge kršćanske zajednice?« 

» 

29 USG, nav. dj.. str. 85. 

30 Nav. dj., 175—177. 

Scarvaglieri uopće ne obrađuje, čak i ne spominje ovo pitanje, osim u iz- 
nošenju upitnog arka. Ja sam pak smatrao da je za naše prilike ovo vrlo 
važno, te sam obradio odgovore iz naše zemlje. 31 Ovdje prenosim samo 
karakteristična zapažanja: 

a) Po tome što su svi naši mladi ispitanici dali samo po jedan odgovor 
zaključujem da su im stavovi o tome jasni, što je već samo po sebi pozi- 
tivan znak! 

b) Doslovno svi odgovori mladih izražavaju pozitivan stav, iako odgoji- 
telji (25%) pokazuju i rezerve ili su neodređeni. Gledišta mladih su 
optimistična: »Drže ih savršenijima«, »Bratski su zanijeti«, »Prevladava 
simpatija i tolerancija«, »Ekumenski su (mladi) raspoloženi«, »Smatraju 
ih ravnopravnima« i »Bez predrasuda su«. 

Namjesto zaključka 

Namjesto zaključka obraćam pažnju na dva vida jednog pitanja postav- 
ljenog u vezi s iskustvom mladih prije ulaska u redovničku zajednicu: Da 
li su mladi koji ulaze u vaš institut imali prije ulaska iskustvo: a) o osob- 
noj, b) o zajedničkoj molitvi? 32 

a) Scarvaglieri je ovom pitanju posvetio čak 4 tabele zato što je najprije 
odgovore svrstao u sedam kategorija: 1. NE, 2. rijetko, 3. vrlo malo, 4. 
ne mnogo, 5. malo, 6. sa rijetkim iznimkama i 7. DA, a zatim ih je po- 
razdijelio u tri osnovna područja: Područje NE, srednje i područje DA. 33 
Ja sam volio ići pozitivnijim redoslijedom i to ne samo zato što je pod- 
ručje DA mnogo više zastupljeno (redovnice 85%, a redovnici 82%) nego 
i zato što tako više odgovora meni, a, mislim, i optimističkom stavu mla- 
dih o čijem se iskustvu govori! 34 

b) Obrađujući drugi dio ovog pitanja Scarvaglieri je sa svojom ekipom 
pošao potpuno jednakim putem pa je dobio za redovnice bolje rezultate: 
područje DA: redovnice 88%, redovnici 81%! I sav je taj napredak ostva- 
ren na račun srednjeg područja, jer je zbilja zanimljivo, pa bi čovjek 
rekao i iznenađujuće, da je za oba dijela ovog pitanja područje NE pot- 
puno jednako zastupljeno: kod redovnica s 8%, kod redovnika s 13%. 
Osim činjenice da su za oba vida pitanja ženski odgovori postotno pozi- 
tivni j i, potrebno je spomenuti da su za drugi vid pitanja također ženske 
po broju odgovora pokazale veće zanimanje, i to i apsolutno i relativno. 
Drugu stvar, koju nam indicira uspoređivanje rezultata iz prvog i dru- 
gog dijela ovog pitanja, možemo izreći: Mladi su ljudi podložni utjecaju 
sredine, otuda više pozitivnog iskustva o zajedničkoj molitvi nego o po- 
jedinačnoj, dok oni postoci koji nisu doživjeli iskustvo zajedničke moli- 
tve ostaju i u iskazivanju pomanjkanja iskustva osobne! To nam sigur- 


31 Štokalo, nav. dj., tabela V, str. 14. 

32 Na žalost, ovdje se prevodiocima upitnog arka na hrvatski jezik potkrala 
pogreška, pa upitaše »o pravom pojmu molitve« mjesto o predređovničkom 
iskustvu. Stoga u ovoj točki ne obrađujemo odgovore iz naše zemlje. 

32 Nav. dj., str. 181—182. 

34 Štokalo, nav. dj., tabele LI i LII, str. 65 — 66. 

no pokazuje da je mladima molitveno iskustvo prije došlo preko zajed- 
nice, društva; uostalom kao i sva ili gotovo sva druga iskustva! Zato se na 
pr. kod odgovaranja na pitanje: »Što vam se čini da danas otežava vjeru 
mladih?« najviše postotaka skupilo oko pritužbe na »odsustvo duhovne 
klime«. 

Treća stvar, koju i Scarvaglieri naglašava i važna je za naše općenito i 
zaključno promatranje, sastoji se u činjenici da mi iz ovih odgovora o 
predređovničkom iskustvu možemo zaključiti iz kojih nam sredina dolaze 
duhovna zvanja. Navlas se tako izrazih, jer je sasvim vjerojatno slična 
situacija i sa svećeničkim kandidatima! Zato Scarvaglieri posebno uka- 
zuje na one odgovore o iskustvu zajedničke molitve, koji spominju »mo- 
litvene grupe«, »biblijske kružoke« i slično. Ukupno takvih odgovora ima 
341 od cjelokupnog broja 853! Velik je to dio ako uočimo da se nije uopće 
pitalo u kojim je okolnostima pojedinac stekao iskustvo zajedničke moli- 
tve. Zato moramo istaknuti da i mladići i djevojke puno više spominju 
ove posebne »molitvene grupe« negoli klasične sredine zajedničke moli- 
tve: obitelj, župu ili školu, iako su mnogi odgovori iz zemalja u kojima 
se barem formalno u školi moli, kao nekada u nas! Omjer odgovora u 
apsolutnim brojkama koji spominju molitvene grupe naprama svima 
onima koji spominju klasične sredine zajedničke molitve za djevojke iz- 
nosi 264 : 77, a za mladiće 150 : 58! 

Sasvim je jasno da svi ti odgovori ne govore o današnjoj omladini u glo- 
balu, nego o onim sredinama današnje mladeži u kojima su nikla redov- 
nička ili, opet recimo, duhovna zvanja. O toj bi upravo sredini trebalo 
voditi više računa! Možda je i zato engleska jezična grupa na nedavnom 
savjetovanju UVP vrlo optimistički zaključila o duhovnoj sredini mla- 
dih: »Mladi se nisu rodili sa svim ovim (pozitivnim) karakteristikama, 
nego su ih usvojili iz svijeta koji ih okružuje. To dakle dobro odražava 
smjerove koje uzima moderni svijet.« S potpunim povjerenjem u mlade, 
ista grupa zaključuje: »Izgleda da i mi imamo potrebu jednog odgoja, 
koji će nam omogućiti da shvatimo mlade.« 35 

Svima nam je dakle potreban preodgoj da bismo shvatili naše mlade jer 
su oni stekli svoje kako pozitivne tako i negativne karakteristike iz svi- 
jeta koji ih okružuje. Njihove karakteristike, stavovi i ponašanje očito 
govore o smjerovima kojima plovi današnji moderni svijet. U tom smislu 
baš preko mladih možemo bolje upoznati taj svijet, u kojem smo pozvani 
da naviještamo Blagu vijest, evanđeoske vrijednosti: iskrenost, mir, do- 
brotu — LJUBAV! 


35 USG, nav. dj., str. 37. 


155 



crkva u svijetu 


PRINOSI 


DRAMA EVROPSKE MISLI ILI MISAO NOVE DRAME 

Drago Šimundža 


U čemu je problem? 

Kao što se vidi iz samog naslova, pitanje je s kojim se susrećemo vrlo 
složeno. Ne radi se nipošto o nekoj igri riječi ili usputnim asocijacijama 
nego o stvarnim problemima, koji jednakom oštrinom zadiru danas na 
područje suvremene misli i u nemirne tokove dramske umjetnosti. Što- 
više, ovisnost je očita. Problemi i sumnje moderne filozofije, posebno 
egzistencijalističke struje, toliko su se udomaćili u našem svijetu da su 
postali temeljnim sadržajem moderne umjetnosti. Ni nova estetika im se 
nije uspjela oteti. I ona je iznikla i rasla na njihovu duhovnom supstratu. 

Međusobna povezanost i idejna isprepletenost modernih misaonih tokova 
i književnih nemira toliko su uočljive u suvremenoj evropskoj drami i 
današnjoj filozofiji da upadno jedna na drugu sliče, miješaju se i u po- 
jedinim segmentima gotovo identificiraju. Odavno se znalo da postoje 
stanoviti paralelizmi, opća mjesta i specifične označnice koje svojom 
prisutnošću povezuju ova dva naoko različita, a opet tako bliska medija, 
književnost i filozofiju. Danas je to očito. To određuje i tumači našu te- 
mu: moderna evropska misao proživljava svoju dramu, a drama, zbog 
takva stanja, doživljava svoju metamorfozu stilskih sredstava i scenskog 
postupka; podešava ih i stavlja u službu sadržajne poruke da bi svojim 
estetskim i misaonim aspektom kroz dezintegraciju sustavnih cjelina 
progovorila jezikom koji joj je nadahnula filozofija besmisla. Možemo 
slobodno kazati, kad je riječ o tz. zv. teatru apsurda, da su poruke kraj- 
njeg pesimizma njegova temeljna podloga i misaona impostacija. Iz ovo- 
ga je odmah jasno da je misao nove drame (teatra eksperimenta, avan- 
gardne drame, drame apsurda i anti-drame) — misao egzistencijalističke 
filozofije. Zbog toga nova drama sa svojim anti-dramskim postupkom i 



misaonim asocijacijama više predstavlja i ilustrira dramu evropske misli 
nego konkretni život i njegovu stvarnost. 

Pred nama se dakle postavljaju dva pitanja, dva područja našeg današ- 
njeg svijeta: misaona problematika (XX. stoljeća) i njezina literarna, za- 
pravo dramska impostacija ili, bolje, suvremeni anti-teatar. Koliko god 
se ta dva područja međusobno prožimlju i u današnjoj dramaturgiji su- 
sreću, bit će potrebno da ih pobliže' promotrimo zajedno, u cjelini, i po- 
jedinačno, svako napose. 

Riječ je prije svega o dramskoj književnosti ili, kako smo rekli, o novoj 
drami. Ali tu dramu, moramo odmah naglasiti, ne kanimo samo povij e- 
sno-literarno promatrati i stilsko-estetski raščlanjivati. Mada nas i to 
zanima, nećemo se samo na tome zaustaviti. Jer, što god mislio Croce i 
njegovi sljedbenici o književnosti, mi joj ovdje ne možemo pristupiti in- 
tuicionistički i samo artistički, izolirano od čitava kompleksa poruka i 
problema, koje nam nameće. Umjetnost se, naime, pa ni književnost, ne 
može odvojiti od svojega miljea, točnije, od konkretnog svijeta: misaonih, 
kulturnih i društveno-povi jesnih kretanja u kojima se rađa i razvija do- 
tična stilska formacija, u našem slučaju nova drama, sa svojom literar- 
nom ekspresijom, scenskom i stilskom simbolikom, svojim svijetom ko- 
munikacija i poruka. 

Nova drama je, poznato nam je, samo jedan vid suvremenog književnog 
stvaralaštva. Iako je, zbog svojeg specifičnog scenskog medija, mnogo 
neposrednija i izazovni ja od drugih literarnih rodova, spomenimo ipak 
da je u svojim temeljnim odrednicama vrlo bilska drugim književnim 
vrstama. Kad smo se već dotakli problema, možemo kazati da se u svim 
današnjim književnim žanrovima javlja isti misaoni supstrat, pretočen 
u različite oblike i zaodjeven različitim umjetničkim ruhom. 

Kriza ili perspektive? 

Da bismo bolje upoznali novu dramu, moramo se podsjetiti kakva je bila 
stara. Ne osvrćući se na kanone trostrukog jedinstva i druge konvencio- 
nalnosti stare dramaturgije, nekadašnji je posjetilac klasičnog teatra bio 
siguran da će prisustvovati izvedbi skladno motiviranog komada. Znao 
je što je dobra drama, mogao ju je pratiti i razumjeti. Navikao je u njoj 
sretati izcizelirane karaktere, motivirane postupke; vidio je da gluma 
počinje uvodom, nastavlja glavnom radnjom, završava logičnim zavr- 
šetkom. Ništa od toga, međutim, neće naći u novoj drami. Novi teatar 
mu nudi sasvim drugačiji slijed i postupak. I nije slučajno nazvan anti- 
-teatrom. U njemu nailazi na neobične scene, čudne odnose; susreće izo- 
bličene ličnosti, sluša nesuvisle rečenice. Stara je poetika precizno odre- 
đivala pravila klasične dramaturgije, kojih se dobrim dijelom pridržavao 
i moderni teatar; strogo je lučila kazališne žanrove, namećala sadržajne 
okvire, propisivala decentnost glume. Tragedija je u tome bila vrlo do- 
sljedna, a ni komedija nije u načelu izlazila iz dopuštenih granica, utvr- 
đenih pravilima lijepog ponašanja i konvencionalnih etičkih normi. Nova 
drama, kako ćemo još vidjeti, potpuno odbacuje klasične kanone, zane- 
maruje staru poetiku. 

Moramo se ipak prisjetiti da je evropska drama odavno pošla svojim pu- 
tem. Slobodnija od tragedije u postavljanju radnje i zapleta, ona je bila 
još slobodnija u pogledu rješenja i ishoda. Razvijajući se od Shakespe- 
area do naših vremena, ona se sve više upuštala u svakodnevnu životnu 
problematiku i za razliku od tragedije kojom je ravnao »usud«, neminovni 
zakon nužnog tragičnog završetka, što se još osjeća u Racinea, ona će za- 
snovati svoje rješenje na slobodnom, voljnom djelovanju. No unatoč 
svojim slobodama, i ona se sve do novih oblika anti-drame pridržavala 
sigurnih pravila i poštovala načelo logičnosti i motiviranosti radnje. Na 
njezinim se rubovima razvijala melodrama, tragikomedija, skeč i panto- 
mima, lakrdija i farsa, pučki teatar i kojekakvi eksperimenti, no prava 
se drama od svega toga jasno distancirala. Znala je doduše biti izazovna, 
ali je isto tako znala čuvati dostojanstvo teatra i svoju ozbiljnost. Us- 
prkos svim lomovima, kritici i nesporazumima, koji su se u njoj pojav- 
ljivali, gledalac se uvijek osjećao »na čvrstom tlu«, u svijetu u kojemu 
vlada opći red i poredak; etička načela i lijepo ponašanje — mutili su 
samo pojedinci. Mjerilo sigurnih vrednota nije u tradicionalnoj drami 
dolazilo u pitanje; svijet je imao svoj smisao, čovjek svoje određenje. Eti- 
čki i filozofski okviri nisu nikada dopuštali da se krepost i vrlina svedu 
na ništavilo i varku. 

Nova drama će vrlo malo ili gotovo ništa od svega toga prihvatiti i za- 
držati. U njoj se neće smireno doživjeti Horacijeva toplina lijepog i ko- 
risnog. Nasuprot tome osjetit će se neka tjeskoba, nesporazumi, mučnina; 
gledalac će koji put biti prisiljen ne samo da ne shvaća i ne razumije 
radnju, nego da se usred predstave digne i napusti dvoranu. Nemo- 
tivirani postupak nove drame, njezina scenska postava i mučnina aso- 
cijacija djeluju tako izazovno, šokantno, da je stari gledalac scenskog 
realizma u novom kazalištu doživio pravu krizu. Promijenio se u njoj 
ne samo sadržaj nego i sam stil i estetika. Dramska se publika tako našla 
pred čudnim teatrom na koji se nije bila pripremila. Komunikacija iz- 
među glumca i gledališta potpuno je na prvi mah zatajila; čim je izgo- 
vorena prva riječ — a riječ je u novom kazalištu do zlaboga ogoljena — 
rađali su se nesporazumi u svijesti i duši gledalaca. — Što se to događa 
s kazalištem? — pitala se stara vjerna publika. Nesporazumi su se re- 
dali. Novi teatar je, međutim, tražio novi izraz i novu scensku tehniku. 
I stvarno, otvorit će šire mogućnosti i pokušati razbiti pat poziciju. No 
mnogi još ni danas nemaju u nj puno povjerenja, stoga se sumnjivo pi- 
taju: je li nova drama unijela u kazališnu umjetnost krizu ili je otvorila 
nove perspektive? 

Nova drama 

Priđimo određenije novoj drami, koju inače zbog njezina traganja za no- 
vim scenskim sredstvima i sudbinske zamorenosti njezinih junaka već 
poodavno krste čudnim imenima. Koji put je zovu anti-dramom, kaza- 
lištem eksperimenta, avangardnom dramom, a koji put teatrom apsurda 
— što joj, u povjerenju rečeno, najbolje pristaje. No i unatoč ovoj maloj, 
stilskoj dopuni, mi se nećemo posebno ticati u njezino ime, stoga smo bez 
ustezanja prihvatili Sabljakov neutralni naziv — za sve njezine vrste i 
podvrste — nova drama. 

Prvo pitanje koje nam se nameće, kad je riječ o novoj drami, jest pitanje 
koliko je ta drama nova. Odgovorit ćemo stoga ukratko, iako ćemo sa- 
mu stvar odmah razjasniti. Njezini klasični oblici protežu se u rasponu 
od tri decenija, iz poratnih godina do danas, a razdoblje njezina cvata 
počinje negdje pedesetih godina. Posestrima je i gotovo jednojajčana bli- 
zanka novog romana. No njezinu povijest i klice razvoja valja tražiti 
mnogo ranije. Podsjetimo li na Artaudov teatar okrutnosti, Apollinaire- 
ove Tirezijine dojke (1917) i Bretonov nadrealizam, nećemo joj otkriti sve 
izvore. Ima jedna nejasna linija koja je preko poezije non-sensa, com- 
medie đelFarte, farse i pantomime djelomično povezuje s klasičnim 
mimusom. No u stvari nova drama sve to nadilazi i od spomenutih 
se oblika bitno razlikuje. Povjesnici i teoretičari dramske umjetnosti, 
međutim, najčešće je dovode u vezu s Alf redom Jarryjem i njegovim 
Kraljem Ubu (1896). U očima ovog zlogukog cinika, koji je alkoholom 
liječio sušicu — a kažu da bi on negdje bio i na izvorištima Tirezijinih 
dojki i novog teatra — život se pretvara u tragikomediju. Njegov Kralj 
Ubu , nadahnut Lautreamontovim nemirima i simbolističkim traganjima, 
predstavlja grotesknu farsu, parodiju ustaljenih norma i prihvaćenog 
smisla. I dok bismo iz pera jednog Sofokla ili Racinea na istu temu 
dobili klasičnu tragediju, koju bi Shakespeare pretvorio u životnu dra- 
mu i konačnu pobjedu razuma, Jarry je posegao za novim postupkom 
i u tri navrata (1896., 1900., 1906.) prikazao — pobjedu gluposti, vulgar- 
nosti i nesporazuma. 

No nije svemu kriv Jarry. Dapače, nije uopće riječ o krivnji. Literatura 
je i prije njega i mimo njega krenula svojim raspućima. I ma što o tome 
kazao stari Heraklit, ni ona se nije mogla smiriti. Revolucije misli i ži- 
votni nesporazumi pružit će joj samo poticaj i činiti da se ne zaustavi. 
Tako će se redati nove struje i novi literarni oblici u našem stoljeću. 
Estetika će pronaći nove putove i sve će književne vrste doživjeti evo- 
luciju. Drama je, možda, predstavljala do kasno iznimku; ona je, posebno 
što se tiče postupka izlaganja i scenske strukture, sve do značajnijih us- 
pjeha teatra eksperimenta, ostala posljednjom barijerom klasičnih teo- 
rija. Evropskim su kazalištem vladali normirani oblici Hauptmannovlh, 
Shawovih, Pir anđeli ovih, 0’Caseyjevih, Ibsenovih, Claudelovih drama. 
Cak ni klasični teatar apsurda (na pr. Kaligula) u svojem stilskom po- 
stupku i logičnoj povezanosti radnje nije predstavljalo značajnu reno- 
vaciju. Tek će anti-drama, novi teatar apsurda, s Beckettom i Ionescom, 
koji će dovršiti revoluciju u kazališnoj umjetnosti, otkriti nove moguć- 
nosti. Od tog časa stari uživalac klasične scene: Ibsenovih zapleta, Strind- 
bergovih sukoba, Čehovljeve lirike i Brechtove epike — odjednom se 
našao na muci pred alogičnim postupkom i nemotiviranim radnjama koje 
su se odvijale pred njegovim očima na njemu tako dragim i poznatim 
daskama. Nije to bio samo časovi ti nesporazum, montirani umetak ili 
cirkuska posudba: kazalište je doživjelo svoju revoluciju, snažniju nego 
bilo koji drugi književni rod. Umjesto jasnih slika scenskog realizma, 
otkrivanja psihičkih dubina ličnosti i karaktera psihološkog teatra, do- 
rečenih misli i logičkih postupaka tradicionalne drame — gledalac je 
gledao dezintegrirane ličnosti, slušao bunovne misli, odgonetao besmis- 
lene upadice; na mahove se uzalud trudio da do kraja prati radnju i 

shvati nemotiviranost postupka, đa pronađe logične niti. Pred njim se 
međutim odvijala nova drama, rađao novi teatar. Trebalo je čekati đa 
se na nj privikne, da u njemu kao u ogledalu doživi dramu suvremene 
evropske misli, mučninu i tjeskobu modernog čovjeka, pa da se s njim 
kako tako suživi. Jer nije ga zbunjivala samo estetika i scenska tehnika 
nove drame, još ga je dublje pogađala njezina nekomunikativnost, unu- 
trašnji nesporazumi, ironija i skepsa, apsurdna poruka. Sat-dva se kat- 
kada dosađivao, trudeći se da odgonetne smisao glume, očekujući da će 
se ipak na kraju nešto »dogoditi«, kad tamo razočaranje je bilo potpuno, 
jer ne samo da se nije ništa dogodilo (usp. Ionescove Stolice ili Becket- 
tovo Očekivanje Godota), nego poslije nekoliko zajedljivih dobacivanja, 
mučnih asocijacija, iznakaženih likova i tragičnih slika na račun ljudske 
sudbine i života — kante za smeće s unakaženim ljudskim udovima (usp. 
Beckettov Svršetak igre) ostaviše mučan dojam tjeskobe u njegovoj duši 
i duboki nemir u svijesti. 

Ne čudimo se. Dramska je književnost oduvijek bila izazovna, pikantna. 
Težila je za uzbudljivim, krajnje tipičnim, ekstremnim. S jedne strane 
je karikirala, posebice u komediji, a s druge je tražila složene situacije 
ili pak postavljala sudbinska pitanja, u čemu se posebno isticala trage- 
dija. I bilo da je humoristički postupala, bilo da je u svojemu traganju 
za uzvišenim i idealnim inscenirala scenske koflikte i kreirala snažne 
likove, uvijek je zadirala »u živo«. Njezina je gluma golicala, odušev- 
ljavala, kritizirala ili pak odgovarala na iskonska pitanja ljudskog genija, 
izlagala sudbinsku problematiku. Gledalac ju je izravno doživljavao, ne- 
posredno licem u lice. Zbog toga je ona redovito predstavljala glavni 
književni medij svojega vremena. 

U stvari, sudbinska problematika i složena životna pozadina stoje na iz- 
vorima kazališne umjetnosti, na pragu njezina izraštanja iz magijskih i 
religijskih rituala. Mada se, poslije, najčešće zanimala za konkretni život 
i njegovu potku — sjetimo se samo građanske drame, Sardouovih, na 
primjer, i Ibsenovih zapleta, ili suvremenih Williamsovih i Millerovih 
slika s američke scene — dramska je umjetnost često posezala i za dub- 
ljim, misaonim temama. Jer koliko ju je zanimao povijesni Čovjek i nje- 
gova konkretna egzistencija, toliko se kroz njegove sukobe i tragiku vra- 
ćala vječnoj metafizici. Još i danas nas neki naslovi: Antigona, Okovani 
Promete j, Hamlet, Makbet, Faust , ili Cipela od satena — podsjećaju na 
društveno-etičke i metafizičke probleme koji se neprestano nameću čov- 
ječanstvu. 

Nikla na tlu stare Evrope u valovima egzistencijalističke osamljenosti 
čovjeka, nova drama je čedo francuskog genija. Sijana po raznim tere- 
nima, u svom cvatu se vraća tamo gdje je najprije iznikla — u francu- 
sku književnost. Dva stranca, spomenuli smo ih: Beckett, Irac, i Ionesco, 
Rumunj — a mogli bismo im uz (domoroca Geneta) pribrojiti i trećega: 
Armenca Adamova — zacrtaše joj scenske i estetske okvire, izradiše 
standardne modele, odrediše joj — što je s našega aspekta vrlo značajno 
— duhovnu potku i misaonu poruku, poslaše je bez ustezanja po svim 
evropskim (itd.) kazališnim kućama; postaviše putokaz drugim nacional- 
nim literaturama. Iako se, kako to ispravno u svojemu uvodu i izboru 

nove drame (usp. Mogućnosti , 1975, 7-8) zapaža Sabljak, i izvan Fracnske 
rađa teatar apsurda i novi oblici, kao na pr. kazališna djela E. Albeea, 

F. Arrabala, H. Pintera, E. Švarca, P. Weissa, D. Buzzatija, S. Mrožeka, 

G. Grassa i drugih — tipične premijere nove drame francuskog su 
esprija. 

Premda sama po sebi ne teži za nekim sustavnim dokazivanjem, nego se 
radije služi izazovnom slikom i asocijacijama, da bi što snažnije djelo- 
vala na čuvstva i ostavila što dublji dojam u duši i svijesti gledalaca, 
nova drama po priznanju njezinih glavnih protagonista želi izraziti svoj 
vlastiti pogled na svijet. Međutim, Malrauxova Ljudska sudbina i Camu- 
sjev Mit o Siziju nanovo progovaraju u njezinim vješto insceniranim sli- 
kama. Namjerno neelokventna, scenski siromašna, gotovo inertna, filo- 
zofski zatvorena i nejasna, a opet sarkastična i zajedljiva, gotovo gruba 
i dekadentna, još uvijek zbunjujući djeluje na svoju publiku. No u tome 
je, čini se, njezina slabost i veličina, primamljivost i razočaranje. Sud- 
binski ponesena, snažnije se osjeća i doimlje nego što otkriva i kazuje. 

I sama nejasna, najradije izaziva slutnje. Izmičući tako dorečenim misli- 
ma i starim kanonima, i sama skriva svoje vlastito lice. U biti alogična 
i dezintegrirana, ni do danas nije otkrila svoju sigurnu definiciju. Istak- 
nuti revolucionar na području umjetnosti, zatočenik svih konvencija (pa 
naravno i u dramaturgiji), ona otvara svoje tajne samo dobru poznavaocu 
suvremenih evropskih nemira i duhovnih kriza. Izmiče, dakle, svim uobi- 
čajenim šablonama i samo izvanjskim konotacijama i stvaranjem opće 
mučnine odaje svoje porijeklo. 

Pogled u novu dramu 

Farsa i komedija, rekla smo, literatura apsurda i čudne eshibicije nad- 
realizma stoje na izvorima nove drame. Ali ono što joj daje temeljni bi- 
ljeg i njezin suvremeni identitet jest nova scenska tehnika i nemirna 
drama evropske misli koja je svoje stare nesporazume i sumnje vješto 
prenijela u moderni teatar, da bi se tamo u svojemu raspadu pretvorila 
u egzistencijalnu tragiku i u umjetničkoj transpoziciji progovorila na 
umoru kao »filozofija u slikama«. 

No da budemo do kraja iskreni, nije samo metafizička tematika dadilja 
nove drame. Jednako je tako inspirira i hrani nemirna situacija današ- 
njeg čovjeka, posebice mistifikatorske ideologije i politike koje u ime 
slobode i demokracije postadoše novim usudom najnovije ljudske po- 
vijesti. Izrabljivanja i nasilja duhovna su hrana novog teatra. Genetove 
Sluškinje svojom apsurdnom zluradošću pričaju o jednom bolesnom dru- 
štvu, Švarcov Zmaj svojim svijetom iz bajki otkiva opasnost stare sab- 
lasti u novom ruhu, Weissov Marats/Sade ironičnom retrovizijom evrop- 
ske društveno-političke situacije, pomalo tragikomično, osvjetljava nje- 
zine unutrašnje antagonizme kroz koje prolazi evropska misaono-dru- 
štveno-politička odisej ada. 

Bez poznavanja, dakle, osnovnih odrednica naše moderne misli i njezine 
konkretne povijesti, u nemirima i nadanjima, nemoguće je shvatiti scen- 
ske montaže i sadržajne poruke nove drame. Hegel i Kierkegaard, Sartre 

i Heidegger progovaraju u njezinim slikama i dojmovima jednako kao i 
suvremeni nemiri, bojazni i razočaranja. U tom smislu je ona samo 
običan medij naših duhovnih kretanja. Sarkastična i u riječima škrta, ne 
tumači ona povijesna i društvena zbivanja, radije se zatvara u svoj pro- 
blem, drobi ga i na svoj način o njemu rezonira. Stoga tako mučno dje- 
luju, na primjer, prizori iz Svršetka igre i Divnih dana, gdje nekoliko 
slika, čudnih reminiscencija i iznakaženih likova — više priča svojom 
prisutnošću nego riječima o tragici ljudskog života. 

U skladu s osnovnom funkcijom scenske slike, u novoj se drami naj- 
češće ništa ne događa; nema toka radnje, početka i svršetka; nema nika- 
kva uspona, dramskog zapleta i konačnog raspleta, na što je mnogo po- 
lagala stara retorika. Besadržajnost i bezvrijednost velikih i malih stvari 
u životu, smišljena ironija i neka blaga tragikomedija inspiriraju redom 
brojne Ionescove drame. Spomenimo ovdje samo Ćelavu pjevačicu, Lek- 
ciju i Žrtve dužnosti. Sve je u njima tako pojednostavnjeno, tako spon- 
tano dano; a opet sve je podređeno glavnom cilju: da se kroz najobičniju 
komiku ilustrira u stvari tragična zbilja života. 

Zanimljivo je, kako autori nove drame — nasuprot izlaganju scenskih 
realista — zastaju pred jednom ili drugom situacijom, udubljuju se u 
nju i daju joj sudbinski značaj, bez nekog vidljiva razloga. Adamov se, 
primjerice u Profesoru Tarani, vrti oko nekog banalnog čina, prolazi 
kroz postojeće institucije kao kroz kakve labirinte ili slike iz bajke; Io- 
nesco isto tako, uzmimo za primjer Lekciju, ponavlja makinalne radnje 
i poznate situacije, sve do sricanja slova, gotovo navlas bez primisli, tako 
da se na svršetku nalaze ponovno tamo odakle su pošli — a da ništa nisu 
kazali i zaključili. 

Poseban biljeg daju novoj drami njezino mistificiranje i smišljeno zava- 
ravanje do razočaranja publike. Kao da se ide za tim da se nehotice u 
gledaocu uništi i posljednja nada u životni smisao i misaonu koherent- 
nost svijeta i svemira. On do kraja ne zna da se na pozornici neće ništa 
dogoditi, jer mu autor do posljednjeg časa stalno nešto obećaj e i skriva. 
Tako, primjerice, Ionesco u Stolicama, Beckett u Očekivanju Godota do 
kraja mistificiraju stvar, zamaraju i zavaravaju publiku, držeći je u ne- 
kom iščekivanju, da bi je tek na kraju — razočarali. Dugo očekivani 
prenosilac velike poruke u prvom komadu pojavljuje se na koncu, ali je 
— gluhonijem. Komedija se tada pretvara u tragediju. Nosilac ljudskih 
nadanja u drugom komadu, Godot, uopće se ne pojavljuje, ne dolazi na 
pozornicu. Nema ga. — On i ne postoji sugerira autor. Ponovno tajac i — 
razočaranje. »Komunikacija je nemoguća, život i nada su apsurdni«, za- 
ključit će jedan komentator Stolica. 

Usprkos takvu postupku nove drame, njezinim izazovima i nesporazu- 
mima s publikom, ona pretendira da bude, a dobrim dijelom i jest — 
kao što je to bila oduvijek dramska literatura — dio svojega vremena i 
mentaliteta, pratilac i tumač svojega svijeta i njegove aktualne misli ili, 
kako smo već naglasili, odraz stavova i razočarnja moderne evropske 
filozofije. U tom smislu nećemo se prevariti ako ustvrdimo da je i ona 
u svojoj konačnici odjek jednog gotovo zaboravljenog a još uvijek đu- 

hovno prisutnog refrena: Mi smo ubili Boga i Boga više nema ... I eto 
tu u njegovim nemirnim odjecima, jedne ili druge filozofije, svejedno, 
nova drama nam na drastičan način priča i o — smrti čovjeka. 

Nismo to dosada spomenuli: sva je njezina impostacija usmjerena u tom 
smjeru; tragika smrti i sablazan ništavila njezina su opsesija. Metafizika 
u svojemu obratu budi i rastače njezine životne reminiscencije. Zanji- 
hana pesimističnim trzajima filozofije apsurda, ona svojim umjetničkim, 
scenskim izrazom reproducira samo ono što joj je u našem stoljeću mi- 
saono ponudila stara Evropa. Izravno se uklapa u tragičnu poruku »lu- 
cidne svijesti«, o kojoj je svojedobno pričao Stranac , koja otkriva apsud- 
nost svijeta, jer u njemu vidi svoj svršetak. — Ako se nekome učini da 
nije tako, mi ga nećemo u to posebno uvjeravati. No mnogima je već ja- 
sno, da je anti-drama duhovno ogledalo našega svijeta i njegova vreme- 
na, duhovne i kulturne krize današnjeg čovjeka, njegova skepticizma i 
razočaranja u teoriji i praksi. 

Upravo zbog toga, zbog općih rezonancija egzistencijalističke misli, 
koja se spustila do srži današnjega čovjeka i zagospodarila njime gotovo 
na svim područjima njegova praktičnog i duhovnog života, današnji se 
gledalac nove drame, nakon prvih šokova i nesporazuma, pomalo osvje- 
šćuje i suživljava s njome. Sve više shvaća da je ona samo krajnji za- 
ključak njegovih slobodarskih ideja i ponašanja, da njezin morbidni duh 
već nekoliko desetljeća živi u njemu i okolo njega. Ona mu samo otkiva 
koje su krajnje konsekvencije tog duha. Stoga se on danas preko volje 
miri s njezinom porukom i u svom dinamizmu najčešće je i ne shvaća 
ozbiljno. Tako je barem prividno zloslutna anti-drama već danas postala 
ono što jest — suvremena moderna drama našega doba. 

Sam postupak otpora i prahvaćanja psihološki je dovoljno jasan. Kad ne- 
što ružno prvi put susretnemo, ono nas zbuni i iznenadi. Spontano rea- 
giramo. No što to češće gledamo, sve nam postaje običnije. I ne zapaža- 
moviše da je ružno. Prihvaćamo ga onakvim kakvo jest. Jer stvarnost je 
stvarnost, rekao bi Ionesco; stvarnost nije ni lijepa ni ružna. Samo mi 
imenujemo stvari lijepima i ružnima, mi izmišljamo njihovu ljepotu i 
ružnoću, prema određenim shemama, vlastitom ukusu i interesu. Dakle, 
to je tako, poručuju nam autori nove drame. Nova drama je prema tome 
— drama (ne pitajte je li lijepa i] i ružna) ili, još točnije, — naša drama 
(shvatite ovo »naša« kako vam drago). 

Smionost novog teatra 

Dok je klasična dramaturgija u svojemu postupku svrstavala gradivo 
prema određenom pravilu, pridržavajući se uvijek nekih logičnih načela, 
nova drama, vidjeli smo, kao iz inata, bježi od čvrsto povezane, estetski 
i misaono koherentne strukture. Ono što se desilo s unutrašnjim postup- 
kom u novom romanu desilo se očito i u novoj drami. Napuštena je na- 
ime čvrsta struktura, razbijena jasna motivacija, odbačena orijentacija 
prema mjestu i vremenu. Dok je u klasičnim djelima, i to ne tako davno, 
vremensko-prostorna kategorija bila glavnim orijentirom, u novoj je 
književnosti ta Arijadnina nit potpuno pomućena. Vrijeme i prostor do- 

lično ono prije i poslije, kada i gdje, ne služe više đa nam pomognu sli- 
jediti misao i sliku — da ne kažem fabulu, jer je više gotovo nema — 
nego se radije trgaju i po miloj volji umeću, zaobilaze ili ponavljaju, da 
bi na svaki način pomrsili slijed i »kazivanje«, te tako svu pažnju zau- 
stavili na slici, stvari ili dojmu, dotično na određenoj poruci koja ne 
računa ni u novoj drami i romanu na logično, motivirano strukturiranje 
djela i misli, nego na situacijsko izazivanje čuvstva i doživljaja. 

U tom smislu je jedno od najspornijih pitanja nove drame pitanje njezine 
komunikacije. Upravljena gledaocu, ona ga više izaziva, nego što mu 
priopćava; više mu napominje, nego što mu kazuje; vlada se kao da ga 
nema, zabavljena sama sobom, samo da ga što više zainteresira. Namjer- 
no ostaje nejasna, samo da u njemu pobudi što više asocijacija i da ga 
potakne na vlastito osmišljavanje problema. U svojim najuspjelijim obli- 
cima nova si drama uzima slobodu da svojim nesporazumima i nejasno- 
ćama »provocira« gledaoca tako da bismo mogli kazati da je njezina 
snaga u stiliziranoj slici, neočekivanoj gesti i anti-misli — a nipošto u 
onome što je rečeno. Dok se u ranijim komadima težilo za skladom i je- 
dinstvom čitava djela te se u toj funkciji u tok radnje logično uklapao 
dijalog, misaoni ekskursi, meditacije i monolozi, u novom se kazalištu 
namjerno to zaobilazi, da bi se sva pažnja usredotočila na konačni do- 
jam i apsurdnu sliku cjeline. Jednostavnost dramske naracije zamijenjena 
je stoga nepovezanim detaljima, izabranim predodžbama i asocijacijama, 
suprotnostima kazanoga. Autori se stoga do kraja trude da se ne prepu- 
ste priči, da im riječi ne pomrse predodžbe. Stoga se u novoj drami naj- 
više promijenila riječ. Iako bez nje ne može, novi teatar zapostavlja zna- 
čaj i ulogu govora kao sustava za sporazumijevanje. Stoga je posrednička 
uJoga riječi između glumca i gledališta svedena na minimum. Autori se 
boje da i u toj mjeri ne bi s njom previše rekli pa je oguljuju do be- 
sadržajnosti da gotovo gubi svoju funkciju; na mahove tako potenciraju 
stanoviti efekat, ali najradije teže da kažu »ono drugo«. »Jezik nam je 
dan«, govorio je Talleyrand, »da s njim sakrijemo svoju misao.« Knji- 
ževnost je u stanovitoj mjeri uvijek s tim računala. Iako je težio za sim- 
bolikom i konotacijom, pisac se redovito čuvao da »sve kaže«; nastojao 
je nešto prepustiti i čitaocu. Iz te tradicije očito autori nove drame vuku 
neku hereditarnu ingenioznost. Skrivajući vlastitu misao, oni je zapravo 
žele do kraja nametnuti. Šutnja i glosologija služe im stoga da što više 
naglase svoju ideju i na taj način svu pažnju gledaoca obrate na glavnu 
misao, koja se, kako smo kazali, više doimlje kao skicirana predodžba 
nego kao racionalno-logični postupak. Unatoč očitoj montaži i inscenaciji, 
riječi dočaravaju prirodnost glume; no uza svu njihovu spontanost baš 
one vrlo često u gledaocu izazivaju nesporazume. Na ta'j način taj os- 
novni medij svake književnosti gubi u novoj drami svoj lingvistički pa 
čak i semantički značaj. 

Može li se kazati da je gesta zamijenila ili bar nadomjestila ulogu riječi? 
Mada je važan posrednik u novoj drami, tako da Tomislav Sabljak, sli- 
jedeći Artauda, upozorava, da je novi teatar načelo »u početku bijaše 
riječ« zamijenio uzrečicom »u početku bijaše gesta« — ni gesta, rekao 
bih, nije toliko značajna, koliko je to opća situacija, idejna montaža, slika 



i anti-misao, bogate prizvucima tragike, suvišnosti i besmisla. (U Becket- 
tovoj drami Divni dani protagonisti su zatrpani u zemlju do grudi, doti- 
čno do vrata; samo par uspomena i predmeta podsjeća ih na nekadašnju 
mladost.) Po tome se ipak anti-drama bitno razlikuje od Camusjeva tea- 
tra apsurda, koji se uporno trudio da logički dokaže bezrazložnost svijeta. 

Nije naša tema stilska i teoretska funkcionalnost nove drame, stoga se 
nećemo na njoj zadržavati. Spomenut ćemo samo neka sredstva i sim- 
bole koji su odavno zapaženi u novijoj književnosti. Iako ne ulaze iz- 
ravno u rekvizite novog teatra, svojom se simbolikom uklapaju u njegov 
stil i tehniku; "upadno podsjećaju na Ionescova Nosoroga, »cirkusko za- 
bavljanje« i gotovo klovnovske figure u nekim komadima Samuela Bec- 
ketta. Poznato je naime da su već ranije neki književnici i umjetnici u 
našem stoljeću za svoje junake i simbole počeli uzimati klovnove, akrobate, 
lakrdijaše, svirače, slike iz cirkusa. Kritičari su davno zapazili kako se 
klovn i akrobat često ponavljaju na Chagallovim platnima, kako mu je 
cirkus omiljela tema. I Guillaume Apollinaire je isto tako rado uzimao 
saltimbanke, lakrdijaše, za motiv u svojoj poeziji. Miklos Szabolcsi na- 
slućuje čudnu ulogu kazališta u Kafkinoj Americi, posebice u poglavlju 
o Oklahomi, što mu izaziva upadnu sličnost s opisom cirkusa i guslača 
u noveli Cirkus Frigyesa Karintyja. Ova uzgredna asocijacija na prisut- 
nost klovna, komedijaša i cirkusa u evropskoj umjetnosti pokazuje dokle 
sve ide umjetnikova fikcija u svom simboliziran ju i funkcionalnom us- 
mjerenju djela. Umjesto klasičnog junaka medij posredništva između 
stvaraoca i publike postaje zabavljač, žongler, klovn ili lakrdijaš. To iza- 
zovno nameće tumačenje koje je Jorg Thalman dao Kafkinu cirkusu u 
Oklahomi: da je to u stvari pozornica svijeta, sam svijet; iako tematika 
Kafkine naracije pripada jednako svijetu priviđenja, fantastičnih pri- 
kaza, i životnih nemira. 

Nešto se slično zbiva i u novoj drami. Klovnovska tendencija i simbolika 

— bilo u samoj tehnici inscenacije, bilo u odnosu prema gledalištu, pub- 
lici — na svoj način je prisutna u novom kazalištu. Ako ovdje nisu po- 
srednici klovnovi, lakrdijaši ili saltimbanci, najčešće je takva impostacija 

— pojedine uloge i figure — da su asocijacije vrlo bliske i simbolika sli-, 
čna. Podsjetimo samo na Švarcova Zmaja, gdje životinje i čudovišta ima- 
ju glavnu ulogu u raskrinkavanju ljudskog nasilja i strahovlade, i na 
Weissovu komediju Marats/Sade, u kojoj umobolnici i nasilnici odaju 
pravu sliku naših povijesnih zbivanja. Pa kada su pred nama ugledni 
građani, njihovi su likovi toliko izlomljeni, nestvarni, da postaju samo 
određeni simboli; tako, na primjer, profesor Tarana u istoimenoj drami 
(Adamov) ili gospođa Smith u Ćelavoj pjevačicu Funkcionalnost poruke 
najčešće je dana u simbolici, u tragičnom prizvuku i spontanom dojmu 
koji ispunja dvoranu; sudbina čovjeka u sudbini glavnog junaka, u nje- 
govim slikama i predodžbama, defektnosti, odbačenosti, dezintegraciji 
njegove ličnosti, čudnim reminiscencijama i tragediji njegove sudbine, o 
čemu najbolje svjedoči Svršetak igre . Sve je dakle uklopljeno u viziju 
piščeve poruke, njegovu sliku svijeta. Sve na svoj način, u nekom simfo- 
nijskom ili cirkuskom kontrapunktu, svejedno, protuslovljima i karika- 
turi, jednostavnosti stila i nenametljivosti umjetnika priča o besadržaj- 
nosti svijeta i ljudskog života. 

I koliko god teoretičari poricali sadržajnu stranu kao važan konstituens 
određenog stila, žanra ili epohe, ne možemo se oteti dojmu da je nova 
drama za svoje specifično obilježje uzela anti-misao ili, jasnije, tragi- 
čnu poruku novije evropske filozofije. 

Na tragu nove estetike 

Možda će se nekome činiti da mi dajemo i previše važnosti sadržajnoj 
poruci u literaturi. Red bi bio stoga da se malo izbližega zaustavimo na 
njezinim poetskim sredstvima i estetskim označnicama, kazališnoj teh- 
nici, stilu i simbolici, dotično poetskoj znakovitosti scenske slike. Mada 
su sva naša dosadašnja izlaganja o tome vodila računa, jer je nemoguće 
govoriti o dramskoj poruci a da se zanemare njezini umjetnički efekti 
i stilski postupak, moramo jasno potvrditi da sam sadržaj »kao takav« 
nije ni po čemu određen. Drugim riječima, mi uopće ne možemo i ne 
želimo govoriti o odredivosti sadržaja novog teatra. Mi smo samo govo- 
rili i govorit ćemo o konačnom dojmu i unutrašnjim misaonim koncep- 
tima nove drame. Bez obzira na konkretni sadržaj, koji kao takav ne 
definiramo, i njegove specifičnosti: nova drama u pravilu sugerira ab- 
surd, besmisao ili u najmanju ruku slične poruke i odjeke. Samo u tom 
smislu je ovdje riječ o sadržajnoj strani, dotično poruci nove književ- 
nosti: bitno je obojena tragičnim ishodom nemirne drame evropske misli, 
nadahnuta zamorima egzistencijalističke filozofije i njezinom luciđnošću 
»tragične svijesti«. Toj funkciji je, štoviše, podređena i njezina scensko- 
-stilska struktura, njezina poetika i estetika. No ovdje moramo još jače 
istaknuti unutrašnju uvjetovanost i očitu ovisnost misaonih i estetskih 
sredstava nove drame ili, još točnije, uvjetovanost i ovisnost moderne 
estetike i moderne misli: ako nije iz istih izvora, iz kojih je nikla nova 
drama, onda se je iz sličnih izvora rodila i nova estetika; zajednički im 
je supstrat: moderna evropska misao. 

Budući da je i sama jedna vrsta umjetnosti, normalno je očekivati da 
svoj stil i postupak nova drama gradi na ukusu i postavkama suvremene 
poetike. I doista, to se i dogodilo. Ne samo da se nova drama najizrav- 
nije svrstava u tokove nove estetike, nego ih, štoviše, sa svojim smionim 
eksperimentima i stilsko-scenskim sredstvima — što je i u nazivu istak- 
nuto s onim »anti« — izazovno produbljuje i širi. Već smo dovoljno uka- 
zali na neke stilske i poetske renovacije novoga teatra, koje su označile 
revoluciju u evropskom kazalištu. Novi teatar se tako rađao i razvijao 
zajedno s novom poetikom. No premda smo uvjereni da je to točno, teško 
je kazati u kojoj mjeri specificum nove drame ovisi o toj poetici, a u 
kojoj ta ista poetika — kojoj je usput rečeno glavno obilježje da se ni 
ona ne želi i ne može definirati — ovisna o unutrašnjoj inspiraciji mo- 
derne evropske misli koja je opipljvo nazočna u novoj drami. Očito je, 
dakle, da je nova dramaturgija napravila revoluciju i u najvećoj mjeri 
prekinula s klasičnim estetskim shvaćanjima i poetskim pravilima, ali još 
nije jasno želi li se ili, bolje, može li se i ona uklopiti u nove normative 
i konvencije, od čega u biti toliko zazire. Međutim, kad već govorimo o 
novoj drami kao određenom žanru, morali bismo joj odrediti i njezine 
konstituense, ono po čemu je ona takva, po čemu je nova. Tu se sada na- 

meće glavno pitanje, koje nova dramaturgija pretpostavlja, ali ne poku- 
šava da ga doreče i riješi, da pruži siguran i jasan odgovor. Pobunivši se 
protiv klasične određenosti, ona izmiče svim klišejima, logičkim odre- 
đenjima i dorečenim sudovima. No nećemo biti daleko od istine, ako 
ponovno naglasimo svoj sud, da njezina stilska i sadržajna obilježja odra- 
žavaju istu stvarnost: sve je podređeno ili, točnije, sve služi konačnom 
dojmu. Usprkos njezinoj nemotiviranosti ili, bolje, zajedno s njom — 
s tom nemotiviranosti — sve je motivirano tragičnom primisli apsurda 
i besadržajnosti. 

Možda se u tom najizravnije slijede i nadopunjuju i na taj način jedna 
u drugoj očituju moderna misao i estetika. Naime, ako je ovako dopu- 
šteno govoriti o novoj estetici, onda možemo kazati da i ona, poput da- 
našnje misli, teži za relativizmom i individualizmom, svodi sve na sub- 
jektivni kriterij i zastupa novu stvaralačku poetsku slobodu. Zato tako 
uporno razbija cjelinu, dezintegrira sadržaje, zanima se za detalje, insis- 
tira na dojmu i doživljaju, eksperimentira i stvara svoj vlastiti svijet 
ukusa i vrednota. Primijenjena do kraja po svojim subjektivnim mjeri- 
lima, ona neprestano traži nove medije, dok se sa starima služi na nov 
način. U nečemu je načelna: više pazi na svoj vlastiti ukus nego na tzv. 
objektivne korelative i komunikativnost, što je inače uporno od književ- 
nosti zahtijevao T. S. Eliot. 

Vratimo li se ponovno sadržajnoj poruci, sjetit ćemo se da je stara reto- 
rika strogo dijelila književne vrste, određujući im stil, oblik i donekle 
tematiku, tako da se pjesnik s određenom temom najčešće opredjeljivao 
i za određenu vrstu, čemu nova poetika ne posvećuje ama baš nikakvu 
pažnju. Ako je klasično razdoblje nalagalo da se piše o »uzvišenom« sa- 
držaju, o idealnom u svijetu, naše doba je od toga potpuno odustalo. Već 
su preteče simbolizma uvele u literaturu tzv. lokalni žanr (usp. J. Ric- 
hepin, Les Chansons de Gueux , Les Blansphemes), a moderni pjesnici 
odavno za svoje teme — spomenimo samo Verhaerena, Jesenjina, Apol- 
linairea — uzimaju najobičnije, svakodnevne stvari i doživljaje. S tim 
se kretanjem nije ostalo samo na tome. Sadržajne je promjene pratilo 
i) i, bolje, namećalo novo shvaćanje estetike, jer kao što se mijenjao stari 
svjet, tako se mijenjao osjećaj i ukus novog čovjeka. Picasso i Chagall 
samo su orijentiri tog shvaćanja. Joyce i Breton također. Artaudovi eks- 
perimenti, Ernst Toller, kao i laboratorijska istraživanja Grotowskoga. 
Becket i Ionesco, Butor i Robbe-Grillet, da spomenemo najizražajnije 
predstavnike novoga vala. 

I tu je, u svemu tome, misaoni supstrat izvršio važnu ulogu, kao što će 
jednako sa svoje strane nove odrednice mijenjati stare i širiti nove ok- 
vire estetike i misli, kreirajući tako novi stil i novu kulturu. Naš svijet 
je u biti zatvoreni krug, stoga se nije čuditi da su se duhovne silnice 
jednog vremena osjetile na svim područjima. Ne isključujući, nego iz- 
ravno uključujući ulogu i značaj novih društvenih i gospodarskih kreta- 
nja, svijet se je u našemu stoljeću toliko promijenio da se je to spontano 
očitovalo i u novoj drami i romanu. Verizam i soc-realizam na svoj način, 
svojom efemernošću, potvrđuje prevlast moderne misli. Kulturni i mi- 
saoni supstrat staro su ognjište s kojega vrcaju najsmionije iskre. Nismo 

stoga daleko od istine kad smo ustvrdili da je konačni dojam — u biti 
misaona potka — poetski konstituens nove drame, kad se ta ista misao 
tako jasno isprepliće i upliće i u tokove suvremene estetike. 

Teško je dakle lučiti misaone i emotivne aspekte, estetske i sadržajne 
niti nove umjetnosti, kad su u sebi najintimnije povezani. Ovisnost je 
gotovo opipljiva. Nekadašnji smisao svijeta, podsjetimo samo, namećao 
je sigurnu dorečenost i strogu logičnost i u književnom djelu. Red i po- 
redak u svemiru zahtijevali su poredak i u literarnom postupku, u um- 
jetnosti uopće. Rušenjem tog reda u svijetu i svemiru rušila se i relativi- 
zirala sigurna mjera i u književnosti. Mogućnosti su još uvijek nepred- 
vidive. Društvene, biološke i misaone revolucije prešle su spontano, iako 
malo sa zakašnjenjem, i na područja umjetnosti. Još prije, s razbijanjem 
čvrste i koherentne slike svijeta, relativizam je postao odrednicom bu- 
dućnosti. I konačno, drama evropske misli prerasla je u opću dramu, 
kojoj je anti-drama samo simbol i ogledalo. 

I kad izravno moramo govoriti o suvremenoj poetici i uopće o današnjoj 
estetici, moramo na kraju priznati da su i one danas u pitanju. Od časa 
njihove rane dezintegracije, tamo u doba Baudelairea i Rimbauda, poe- 
tika je, na pr., ozbiljno posumnjala u se, da bi se na mahove potražila u 
simbolizmu, ekspresionizmu, futurizmu, pa opet u nadrealizmu i novijim 
strujama, čuvajući se oprezno da se ni u njima nikada do kraja ne pro- 
nađe i ne definira. S modernim svijetom, mijenjala se i moderna este- 
tika. Mada se često zaboravlja da je i ona filozofskog porijekla, općenito 
se danas zna da je i ona s modernom filozofijom posumnjala sama u se. 
Nova potvrda u kakvim relativistiČkim vodama plivamo. No, ne znači to 

— nemojmo se krivo shvatiti — da se mi danas nalazimo ponovno na 
početku. Ne, radije bih rekao da smo mi već danas na kraju (iako smo 
svjesni da tu nema kraja), na gornjoj stepenici estetskog senzibiliteta. U 
tom pogledu smo pristaše nove umjetnosti i njezinih nemira, koji ne traže 
zlatni rez i mjeru, nego kreativnu ekspresiju. Estetika se stoga ne zani- 
ma danas čvrstim normama i sigurnom dorečenošću, nego novim oblici- 
ma umjetničke kreativnosti. Gotovo i ne pomišlja da stvara svoje kanone 
i poetske kodekse. Kad bi to htjela, morala bi se, kako reče jedan mo- 
demi estetičar, ponovo vratiti sigurnom polazištu, Apsolutu; inače se na 
tom području valja odreći sigurnih rješenja. A kako se naša generacija 
ne želi vraćati Apsolutu, to smo i na tom području prisiljeni da neu- 
morno tragamo bez uvjerenja da ćemo ikada nešto sigurno naći. 

No i u tom traganju, previše je očito, nije samo estetika ili, u našem 
slučaju, poetika u pitanju. U pitanju je prije svega ono što smo već prije 
uočili: njezina misaona pozadina — svijet čvrstog bitka i sigurnog smi- 
sla, stalnih vrednota i sigurnih spoznaja, u kojemu bi čovjek osjetio si- 
gurno uporište i čvrsto tlo, da u toj sigurnosti i čvrstini — o kojoj je 
nekoć Arhimed sanjao kad je pronašao jedan fizički zakon — nađe si- 
gurnu mjeru i pravo rješenje. No, to je — rekao bi Nikolaj Hartmann 

— očito nemoguće. Prema tome ne preostaje drugo nego stvarati uvijek 
novu ljepotu, otkrivati nj zine nove oblike u novoj umjetnosti. Jer prem- 
da se ona danas, kako smo vidjeli, priklonila jednoj opciji i posumnjala 
u sigurne odrednice, njezini su horizonti nesagledivi. Vjerujemo stoga da 

ovakva kakva je — zajedno s anti-dramom i njezinim primislima — u 
subjektiviziranom obliku i funkciji predstavlja samo nemirnu fazu pro- 
laznog razdoblja. 

Ako pak ostanemo pri našem zapažanju da se i estetika, dotično poetika, 
mijenja i prestrukturira, ne samo u svojim sredstvima i metodama nego 
i u svojim temeljnim odrednicama, onda nam je potpuno jasno da povi- 
jesni tokovi utječu i na samu estetiku i literarnu poetiku, pa nas neće 
smetati što joj sa svoje strane uvijek nanovo nameću svoje nove forme 
i sadržaje, iako se ona sama nikada ne može odreći — lijepoga. Činje- 
nica je stoga i danas da je naša moderna književnost ne samo naša po 
tome što je mi danas pišemo, nego je jednako tako naša po tome što je 
intimno protkana našim svijetom, današnjim brigama i nadama, shvaća- 
njima i domišljanjima; naša je također ne samo po tome što o nama 
govori, nego i po tome što je iznikla i izi'asla iz našeg kulturnog i misa- 
onog kruga, što se ne samo bavi našim svijetom, nego što upravo na 
njegov način misli i osjeća . . . 

Preostaje nam da zađemo u te misli i osjećaje, da povežemo svijet nove 
drame s dramom evropske misli. 

(Nastavak slijedi) 


SUSRET 
S a n d r a 


Srela sam danas u predgrađu 
jednog čovjeka, sitnog, pogrbljenog, 
sijedog, 

u starom kaputu i lošim cipelama. 

A kada me pogledao, 
u njegovim patničkim očima 
vidjela sam svu bijedu i nesreću svijeta, 
bijedu koja može snaći svakog čovjeka 
— i spoznala život. 

Možda i vi sretnete jednog dana 
nekog čovjeka, sitnog, pogrbljenog, 
sijedog, 

u starom kaputu i lošim cipelama. 

crkva u svijetu 

RAZGOVORI 


SMIJEMO LI SE ODRECI TEODICEJSKOG 
PRISTUPA BOGU? 

Cvitan Radišić 


Današnji se ljudi, gledom nazora na svijet, sve više polariziraju u dvije 
glavne skupine: vjernike i nevjernike. To polariziranje postaje sve dina- 
mičnije i brže. Ima doduše i treća skupina: to su ljudi u sumnji, agnotici, 
liberalci, umorni, apatični ili praktični materijalisti i bezbrižni hedonisti. 
Glavna je oznaka ovih posljednjih minimalna briga ili, bolje, potpuna 
nebriga za vjeru i vjerska pitanja. 

U ovom ćemo se osvrtu ograničiti samo na teiste i ateiste koji svjesno 
prihvaćaju ili odbacuju Boga, s posebnim naglaskom na stanovište teisti- 
ćkog gledanja na svijet. 

Najprije ćemo potvrditi da su svi ljudi, bili oni teisti ili ateisti, dužni 
tražiti istinu, temeljnu i sudbonosno istinu: da li Bog postoji ili ne po- 
stoji? Je li on stvarnost ili puka projekcija naše psihe? Ta je dužnost 
nužna i nezaobilazna, bez obzira na opredjeljenje. 

Neki razlozi nevjere 

Ako se upitamo zašto je u pogledu pitanja Božje opstojnosti među lju- 
dima tolika sumnja, zbrka i nesigurnost, možemo spomenuti neke objek- 
tivne i subjektivne razloge takvu stanju. Istaknemo li današnji tempo 
života, pretjeranu brigu za ovozemaljsko, društveni angažman, te silno 
zapljuskivanje životnom problematikom, nabrojit ćemo samo neke razloge 
zašto ljudi olako odvraćaju brigu od spomenutog pitanja. Mogli bismo 
također kao razlog današnjem ateizmu spomenuti i krivo shvaćanje i 
prikazivanje Boga i njegovih vlastitosti. U ljudskoj se slici Boga vrlo 
često Bog zamišlja nekim diktatorom, koji s četom policajaca-anđela 



jedva čeka da uhvati prekršitelj a-čov jeka, da ga kazni — što odvraća od 
prihvaćanja takvog Boga, jer Bog nije takav. 

Ipak se kao temeljno pitanje i kamen spoticanja za mnoge spominje 
problem zla u svijetu. To pitanje zahtijeva posebnu, veću studiju. Valja 
ga ipak rješavati. Bog je stvorio ljude razumnima i slobodnima, a ne 
mrtvim automatima. Stoga i ljudi mogu i moraju biti suodgovorni za 
zbivanja u svijetu. I ne smijemo zaboraviti da mnoga zla dolaze baš od 
njih. 

Navedimo još jednu opću zapreku prihvaćanju vjere i Boga: to je vrlo 
često indiferentna i vjerski neraspoložena okolina. 

Naravno, uz ove spomenute razloge i okolnosti postoje i drugi, najčešće 
subjektivni razlozi i motivi: osobni indiferentizam, hedonizam, sebičnost, 
oholost, blagostanje i samozadovoljstvo. Svakako, kako vidimo, postoje 
subjektivni i objektivni razlozi da se mnogi olako zabave sami sobom i 
u tom smislu zaborave na Boga, dotično da nekima prisutnost Boga i 
uopće njegova egzistencija nisu zanimljive, pa ni prihvatljive. Stoga ih 
oni u svojemu shvaćanju poriču i niječu. 

Naša krivnja i propust 

Prije nego prijeđemo na filozofski aspekt postavljenog pitanja, pogle- 
dajmo i na njegovo životno, praktično značenje. Problem Boga danas, 
očito, nije samo misaoni problem, to je istodobno i životno, možemo slo- 
bodno Jcazati društveno pitanje. Bog se pokazuje čovjeku najprije preko 
čovjeka. U tom smislu ćemo napomenuti misao II. vatikanskog sabora, 
koji upozorava da je loš primjer vjernika nerijetko uzrokom širenju 
ateizma. Ovdje u prvom redu dolaze u obzir lovci za novcem i dobitkom, 
kojima je, kako kaže sv. Pavao, bog — trbuh, iako se izvana pokazuju 
vjernicima. Ti su nam »vukovi u ovčjoj koži« uvijek i samo škodili. I 
danas ti predstavljaju važnu prepreku, posebno ljudima Trećeg svijeta, 
da upoznaju pravoga Boga. 

No ne samo kapitalisti velikog kalibra, nego i oni manji, koji zlorabe 
vjeru i kršćanstvo, predstavljaju veliku zapreku širenju vjere. S tog 
stajališta ateisti i liberalci imaju pravo kad prigovaraju teističkom lice- 
mjerstvu, iako, naravno, nemaju pravo kad stvar generaliziraju i vla- 
danje pojedinaca prenose na čitavu religioznu zajednicu. Povijesna uloga 
Crkve, evanđelja i svetaca dovoljno je snažna da ih razuvjeri u njihovu 
pogrešnom generaliziranju. 

Posebnu zapreku širenju vjere i prihvaćanju Boga predstavljaju otpadi 
i sablazni službenika vjere. No i to spada u posebno poglavlje. 

Spominjemo sve ovo samo kao ilustraciju da svi vidimo kako je danas 
važno, unatoč svim tim propustima, potvrđivati i misaono dokazivati 
prisutnost Boga u svijetu, dotično njegovu vječnu egzistenciju. I baš zato 
jer se ljudi u životu susreću s kojekakvim subjektivnim i objektivnim 
razlozima koji im ometaju da jasno i ispravno poimaju Boga. bezuvjetno 
je potrebno češće i sustavnije iznositi svjedočanstva i umske dokaze o 
Božjoj opstojnosti i Božjim atributima. 

A što se događa? Namjesto zauzetosti u promicanja te najvažnije istine, 
osjeća se općenit zastoj, zamorenost, mrtvilo. Javlja se stanovita pomut- 
nja ili se pitanje uopće ne uzima u obzir. Ovdje ne mislim samo na filo- 
zof sko-teodic ej sku obradu, nego i na praktičnu, većini ljudi dostupnu pri- 
mjenu dokaza. Ne smijemo ipak prešutjeti knjige dra Bože Vuče, teodi- 
ceju dra Ante Kusića, Brajčićevu brošuru Bog i priručnike pok. Stanka 
Weissgerbera (S Kristom kroz mladost i Vjerom u život), ali ne možemo 
kazati da nam je to dosta i da se dovoljno služimo tim knjigama. Osim 
toga moramo priznati da u našim dokazima i izlaganjima Božje opstoj- 
nosti ima previše apstraktnih pojmova, a malo konkretnosti i životne 
svježine. 

S druge strane zapaža se još jedna opasnija stvar. Čovjek se katkad čudi 
kolika i kakva sumnja i nesigurnost vlada i u nekim kršćanskim krugo- 
vima kad se počnu iznositi dokazi za Božju opstojnost. Tako neki, pa i 
na javnim skupovima, izražavaju mišljenje da se Božja opstojnost ne 
može sigurno dokazati, ili to stavljaju u sumnju. No ako kršćanin, pogo- 
tovo predvodnik vjere, nije uvjeren da se razumom ( naturali lumine 
rationis ), kako to tvrdi I. vat. sabor, može sa sigurnošću dokazati Božja 
opstojnost — kako će onda on na druge djelovati? 

Podsjetit ću samo na Tomu Akvinskoga i njegove dokaze (quinque viae). 
Mislim da se ne smijemo odricati ovog velikog genija i njegovih putova. 
Jer, doista, stvari moramo prići razumno i racionalno. Toma je u tome 
majstor. Pokupio je i sabrao što je ljudski um u tome postigao. Trebalo 
bi i danas ići njegovim stopama. On je sve to sistematizirao i na zgodan 
način izložio. Postupak mu je jasan i logičan, dokazi snažni i uvjerljivi. 
Navedimo neke: iz kauzaliteta, iz gibanja, iz kontingentnosti, iz reda u 
svijetu. Toma logično zaključuje da nema učinka bez uzroka i Uzročnika. 

Na žalost, danas se i među kršćanskim profesorima može čuti uzrečica da 
Tomini putovi ništa ne uvjeravaju o Božjoj opstojnosti. A kad se takvima 
postavi pitanje, oni kažu, možda subjektivno ispravno: Krist je meni do- 
kaz i Biblija. Međutim, na širem planu stvar se ne bi smjela tako poje- 
dnostavniti i pomalo fideistički braniti. Ne potcjenjujući Bibliju kao do- 
kaz, mislim da nije dopušteno, ako ni zbog čega drugoga, to zbog onih 
milijarda kojima Biblija nije poznata zanemarivati jednostavno filozof- 
ske, a isticati samo teološko-biblijske motive. Ako se naravnim putem 
ne bi mogao otkriti Bog, slab bi dokaz bila i sama Biblija, posebno onima 
koji je ne prihvaćaju i u nju ne vjeruju. 

Čini se da je nemoguće prihvatiti mišljenje da bi pravedni Bog, koji hoće 
da se svi ljudi spase, dao ljudima samo Bibliju kao putokaz k Njemu. 
Ne bismo smjeli zaboraviti na jasnu potvrdu Biblije, posebno misli sv. 
Pavla, da je Bog ljudima dao naravni zakon i um, dotično razumsku mo- 
gućnost da ga svojim razumom upoznaju i slijede. Pogrešno je stoga na 
širem, objektivnom planu zanemarivati filozofske putove i dokaze, na- 
ravnu nit koja nas vodi k Bogu. Ako itko, to bi morali znati profesori 
teologije. 

Još čudnije ispada kad jedan broj pisaca i predavača tako postavlja od- 
nos između naravne i objavljene vjere da se dobiva dojam kao da su te 

dvije vjere suprotne. To također proizlazi iz istog izvora, omalovažavanja 
naravne, teodicejske, spoznaje u pitanjima vjere i potvrđivanju Božje 
opstojnosti. Međutim, onaj isti Bog koji je dao čovjeku um i prirođenu 
težnju i sposobnost da traži i otkriva istinu — taj isti Bog dao je i svoju 
objavu. Istina ne može istinu isključivati, Bog ne može sebi protusloviti, 
kaže Drugi vatikanski sabor 

Očito da se naravna (filozofska) spoznaja i objava upotpunjuju. Potrebne 
su nam jedna i druga. Gratia perficit naturam — milost usavršava narav, 
tako i objava naravnu spoznaju o Bogu. Stoga je, čini se, više znak vla- 
stitog duhovnog siromaštva nego uvjerljivosti i kakva dokaza, kada se u 
predavanjima emfatično naglašava: mi imamo biblijsku objavljenu vjeru 
i to nam je dovoljno. Opet se tu zapaža obična jednostranost i neshva- 
ćanje nužne potrebe za skladom i nadopunjavan] em razuma i objave. 

Naravno, sve ovo iznosimo zbog temeljnog pitanja Božje opstojnosti i sve 
jačeg zamaha ateizma. Taj ateizam neće zaustaviti samo navođenje Bi- 
blije nego više jasno i sustavno, umsko, naravno dokazivanje i uočavanje 
Božje opstojnosti i nazočnosti u svijetu. Jer kada netko tobože originalno, 
što se danas događa, spomene neki rizik i skok, ateist mu može s pravom 
odgovoriti: »Ti skači kako hoćeš i koliko hoćeš, ja tražim logiku i do- 
kaze!« 

Praktična napomena 

U razgovoru s ateistima prilikom iznošenja i tumačenja našeg uvjerenja 
bezuvjetno se moramo čuvati polemičnog stava i oštrih riječi. Jedini 
motiv koji nas vodi morao bi biti ljubav prema istini i bližnjemu. Kada 
pak dolazimo do nekih poteškoća i objekcija koje nam sugovornik iznosi, 
kao prvo moramo priznati ozbiljnost problema i težinu poteškoća, ali 
moramo naglasiti da nam pojedine poteškoće ne daju pravo da niječemo 
jasne istine i spoznaje; tako u ovom slučaju pojedine poteškoće ne daju 
pravo da se zaniječe Božja opstojnost kao sigurna činjenica do koje dolazi 
ljudski razum. Kao što na drugim područjima razne poteškoće nastojimo 
otkloniti, a da ne zaniječemo glavnu istinu, tako je potrebno i na ovome 
području. 

I konačno, bit će mi posebno zadovoljstvo ako ovaj prilog uspije pokre- 
nuti duhove, ako uzmogne pobuditi jače zanimanje i angažiranje oko 
ovoga pitanja. U tom smislu neka mi bude dopušteno zamoliti ljude od 
pera da doprinesu svoj obol osvjetljenju i učvršćenju istine o Božjoj 
opstojnosti u ovom našem skeptičnom vremenu. 

OTAJSTVO TIJELA 

A. M a r i u s 


Hram Božji. Duh prebiva u njemu. Crkva. Dio Crkve. Veći nego svemir. 
Tijelo posvećeno. I krv Bogu bliska. Ja sam — Nebo. 

Gospodine, s Apostolom razmišljam. Tvoju riječ potvrđujem. Ja sam 
Radost. Gaudium gentis. Ti si: raščlanjenje u meni. U nama svima. 

Tijelo je svetinja. Svako tijelo. Zato Te otajstveno prima. 

Lijep si, Gospodine, Tvoja Krv preplavljuje grijeh. Obesnažuje ga. Crkva 
nije pustinja. Ja nisam pustoš. Oboje smo ranjeni. Zato otajstveno dolaziš. 
Hostijo sveta. 

Tijelo je misterij. Prihvaćajući Tebe. I odbijajući Te. Opipavam demona. 
Ćutim kako se Anđeo raskriljuje. Tako je od Prapostanka. 

Divim se tijelu. Skladno funkcionira. Razvija se. Raste. Očima hvata 
nebo. Ima srce veće nego Kozmos. 

Umije biti Noć. Sve zvijezde su u njemu. Bezbroj lomača. U pepelu se 
gase. 

Kavez je zvijeri. Zvijer razuzdana. U neodmjeravanju želje: samouboj- 
stvena. Ipak, ljubav razoruža. Tijelo, Bože. 

Ako sam dio Tebe, i Tvoja cjelina — jer sa mnom otkupljuješ, zbog 
mene si Spasitelj — u meni ne može biti Smrti. Ecclesia tua sancta — 
ja sam. 

Veselim se tijelu, Bože. I kad boli. I kad se Tebi otimlje, dokazuje da 
postojiš. Na kraju: moli. I kad je čulno, prečulno, — u nebo me baca. 
Razdire oblake. Prisiljava Te da siđeš. 

Grob ga muči. Ali to nije trajno. Uvjerava ga da je cjelovitost privid. Da 
je skup dijelova. Ti si Kohezija. Kad hoćeš, dopuštaš raspad. Za neko 
vrijeme. Jer Ti sam nisi Rasulo. 

Pomišlja na ljubav. Privlači ga tuđe tijelo. Dopuštaš ljubav. Eksploziju 
koja je — dijete. Gospodine, dobro je kad Ti uvjeriš: Budite dvoje . . . 
JA sam među vama. Što zamolite u moje Ime . . . 

Tijelo. Kao more. Ne da mi stati. Mora da je u njegovom nemiru oprav- 
danost Beskraja. Iza Svemira, iza opsjene galaksija — Tvoje kraljevstvo 
Duha, Bože. 

Gospode, Ti cijeniš tijelo. Kad uđemo u Tvoju Ranu, znamo da ćeš nas 
izvući. U Uskrsnuće. 

Tijelo. Moje. Svačije. Na kraju svega. Dao si prednost čovjeku. Pred 
anđelima. Mi Te blagujemo, Hostijo Presveta, Oni Te samo gledaju. 

Zdravo, tijelo. Kristovo. I moje. I mog bližnjeg. I onog usnulog u Gospo- 
dinu koji će se po njega vratiti, bez straha što sada trune. Crkvo blago- 
slovljena s ovim srcem koje Radosnu vijest pamti. 

Uzmi moje tijelo, Gospodine. Ugradi ga u Crkvu. Makar je rođenjem 
ugrađeno. Ugrađuj ga bez kraja. 

crkva u svijetu 


OSVRTI I PRIKAZI 


RELIGIJA ZAGREBAČKIH SREDNJOŠKOLACA 

Stefica Bahtijarević, Religijsko pripadanje u uvjetima sekularizacije društva, 
Zagreb , 1975, str. 335. 

Jakov J u kić 


Specijalizacija je oznaka suvremenosti. Uski krugovi dijele modernu znanost 
na mnoštvo disciplina koje se opet u sebi dalje cijepaju na sve uže krugo- 
ve. U metodičkom pogledu to ima stanovitu prednost, ali se za uzvrat gubi 
u znanosti tako potrebna preglednost i mogućnost sintetičkog pristupa. Prije 
smo znali samo za psihologiju i sociologiju, danas već govorimo o psiho-socio- 
logiji. Ona se bavi pitanjima koja ne spadaju isključivo ni u psihologiju ni u 
sociologiju: međuljudski odnosi, male skupine s teorijom ljudskih grupa, pro- 
paganda, predrasude, javno mišljenje, ponašanje u različitim političkim su- 
stavima, psihologija birača. Zacijelo, sa sličnim temama susreće se psihologija 
i sociologija religije, koje, podložne istom procesu specijalizacije, nepokriveno 
područje prepuštaju novoj znanstvenoj grani: psiho-sociologiji religije. 

Ta nova znanstvena disciplina ima svoj poseban predmet istraživanja: pojavu 
pripadanja vjerskoj zajednici. Dok je sociologija pokušavala da po kriteriju 
intenziteta religiozne prakse obilježi i podijeli vjernike na skupine — primje- 
rice u tipologiji G. Le Brasa, J. Fichtera, S. Burgalassija — psiho-sociologija 
ide dalje od običnog popisa prisutnih i želi otkriti motive sudjelovanju u cr- 
kvenom obredu. To znači da pribivanje kultu promatra prije svega kao volju 
vjernika da pripadaju određenoj religijskoj skupini, a ne samo kao dokaz 
ispunjavanja njihove vjerske obveze. Psiho-sociologija religije opisuje i istra- 
žuje sve tipičnosti religijskog ponašanja. Pobliže se to ponašanje definira kao 
religijsko pripadanje (usp. Herve Carrier, Psycho-sociologie de Vappartenance 
religieuse, Roma, 1966, str. 25.). U središtu ponašanja je stav (možda bi, kako 
to čini A. Trstenjak, ovaj terminus technicus bilo bolje prevesti s riječju us- 
mjerenje), koji se podjednako odnosi na psihološki i sociološki vidik. Od po- 
sebne vrijednosti su istraživanja značenja religijskog stava (usp. Louis Dupre, 
The Other Dimension. A Search for Meaning of Religious Attitudes, New 
York„ 1972, str. 565). Poticaj za jednu psiho-sociologiju religijskog ponašanja 
treba tražiti u posebnostima suvremene čovjekove situacije, po kojoj juridiČko 
pripadanje vjerskoj skupini nije primjereno praćeno s razmjernim »osjećaj em« 
ili »stavom« pripadnosti. U psiho-sociološkom smislu pripadanje može biti 
promatrano s točke gledišta pojedinačnog člana vjerske skupine, grupe pripa- 
danja ili s točke gledišta izvancrkvenog društva. To su tri različite razine znan- 
stvenog ispitivanja, koje nova disciplina podjednako uvažava. 


Knjiga Štefice Bahtijarević ulazi u ovaj znanstveni kontekst psiho-sociolo- 
gije religije. U prvom je dijelu (str. 10—78) rekonstruiran povijesni tijek re- 
ligijskog pripadanja; naznačene su u njemu glavne razlike između tradicio- 
nalnog ostvarenja pojma pripadanja i onog što se realizira u uvjetima seku- 
lariziranog društva. 

Drugi dio (str. 80 — 225) nosi naziv utvrđivanje religijskog pripadanja , a sas- 
toji se od: opisa religijskog pripadanja (individualni, grupni i izvancrkveni 
aspekt), indikatora religijskog pripadanja (identifikacija i participacija) i kon- 
kretnog utvrđivanja religijskog pripadanja jednog društvenog segmenta. Taj 
treći odjeljak bez sumnje je najvredniji prinos u knjizi, jer donosi velik 
broj zanimljivih podataka iz psiho-sociološkog istraživanja religioznosti zagre- 
bačkih srednjoškolaca prema anketi koja je provedena u razdoblju od 1. V. 
do 30. V. 1969. godine i obuhvatila je 1196 učenika (584 gimnazijalaca i 631 
učenik srednjih škola). Istraživanje je poduzeto s namjerom da se verifici- 
raju četiri predložene hipoteze: prvo, da unutrašnje slaganje stavova u susta- 
vu religijskog pripadanja nije homogeno; drugo, da su u suvremenim uvje- 
tima sekularizacije »dosljedni« vjernici i vjernici potpuno povezani s Crkvom 
malobrojni, ali se u njih očekuje visoka homogenost stavova; treće, da je 
utjecaj religije na ostale stavove i ponašanje učenika- vjernika marginalan; 
četvrto, da su »dosljedni« vjernici među srednjoškolcima malobrojni te u 
njih treba očekivati visoku grupnu identifikaciju izraženu ne samo partici- 
pacijom nego i utjecajem religije na ostale stavove. U potvrdu vjerojatnosti 
tih hipoteza izneseni su vrlo detaljno rezultati istraživanja religioznosti sred- 
njoškolaca: stavovi prema Bogu, Kristu, biblijskim čudima, izvoru moralnih 
normi, postanku svijeta i čovjeka, zatim o prekogrobnom životu, molitvi u kući, 
svetkovanju vjerskih blagdana, te o seksualnim odnosima prije braka, no- 
šenju religijskog simbola, krštenju, pohađanju vjeronauka, odlasku u crkvu, 
čitanju vjerskih novina i časopisa, sudjelovanju u karitativnoj djelatnosti; 
također su stavljeni u odnos: religioznost i nazor na svijet, religioznost i 
sveze s drugim ljudima, religioznost i stavovi o moralu, religioznost i poli- 
tički stavovi, religioznost i angažiranost u školi i društvu, religioznost i sta- 
vovi prema znanosti, itd. 

U trećem je dijelu (str. 228 — 282) opisan razvoj religijskog pripadanja, utvr- 
đen utjecaj obitelji na religijsko pripadanje djece i utjecaj dobi djece na nji- 
hovo religijsko pripadanje. Empirijsko istraživanje stavova srednjoškolaca tre- 
balo je poslužiti provjeravanju istinitosti dviju daljnih hipoteza: prvo, da obi- 
telj ima vrlo značajan utjecaj na razvoj stavova djece prema religiji; drugo, 
da se sazrijevanjem i razvojem intelektualnih sposobnosti djece odnos prema 
religiji mijenja, s maksimalnom krizom u doba puberteta. Radi potvrđivanja 
gornje hipoteze srednjoškolci su odgovarali o svojim roditeljima: o njihova 
obrazovanju, zanimanju, sudjelovanju u NOB-i, članstvu u Savezu komunista, 
religijskom opredjeljenju, vjerskom odgoju u obitelji, povezanosti s Crkvom, 
itd. 

Konačno, u četvrtom su dijelu knjige (str. 2*84 — 287) zbrojeni poglaviti za- 
ključci istraživanja, a u petom je (str. 290—298) nabrojena upotrebljena lite- 
ratura, dok su u šestom dijelu (str. 300 — 331) preneseni upitnici ankete o re- 
ligioznosti zagrebačkih srednjoškolaca. 

Iako ova knjiga po namjeri želi biti cjelovita, u njoj se jasno razlikuju dva 
dijela: teorijski i istraživalački. Prvome je posvećena veća pažnja, pa je izo- 
stao potreban vez između dijelova. Nedostatak je međutim posve razumljiv, jer 
je trebalo najprije izložiti sve o religijskom pripadanju, a onda verificirati 
samo jedan njegov sastojak: individualno pripadanje. Da bi pobliže opisala 
središnji pojam svojeg istraživanja — religijsko pripadanje — S. Bahtijare- 
vić se upustila u opširno teorijsko izlaganje, koje se oslanja, dovoljno upu- 
ćeno i primjerno stručno, na oskudnu literaturu o ovom pitanju. Dapače, re- 
konstrukcija psiho-sociologije religijskog pripadanja, kao znanstvenog pojma, 
izvršena je sasvim korektno, bez većih ideologijskih izleta, iako je ta opasnost 
mjestimice prisutna. Zacijelo, znanstveni vidik, koji uzima u obzir dostignu- 
ća psihologijskog i sociologijskog istraživanja, nije mogao biti olako zaobiđen, 
posebno ne u jednoj tako specijaliziranoj temi kao što je ova o pripadanju 
vjerskoj zajednici. Jednom apsolviran kao metodički okvir, taj vidik je nuž- 

no logikom vlastita pristupa tražio dosljednost i jedinstveni položaj u temat- 
skom prostoru. Zato ćemo u knjizi naći, više ili manje uspjelo, sve potrebno 

0 psiho-sociologiji religije, premda se ne moramo složiti baš sa svakim izri- 
čajem i zaključkom, koji, razasuti po teorijskom dijelu, ne poremećuju osnov- 
ni pozitivni dojam prihvaćene znanstvenosti. 

Treba pripisati sretnoj okolnosti što je S. Bahtijarević po struci psiholog, 
jer se ta znanost danas drži dosta daleko od filozofskih spekulacija. Po me- 
todičkom usmjerenju eksperimentalna i klinička, suvremena psihologija sporo 
osvaja skromne prostore teorijske izvjesnosti, uvjerena da je bolje malo o 
nečemu znati, ali sigurno, nego obrnuto. To stajalište proširuje znanstvenu 
rigoroznost na zbiljnost religioznog doživljaja u čovjeku, trudeći se da nikada 
ne zamijeni istinu neke posebne religiozne činjenice s općom istinom religije. 
Druga okolnost koja je utjecala na realističnost pristupa pojavi religije nalazi 
se u pretpostavci da je djelo pisano u funkciji obrade podataka, koji su dobi- 
veni istraživanjem religioznosti zagrebačkih srednjoškolaca, a s tim se poda- 
cima u najboljoj namjeri nije moglo mnogo toga učiniti. Spomenuto istraži- 
vanje, naime, poduzeto je s nakanom da se ispita samo individualna razina 
religijskog pripadanja i samo jedna društvena kategorija — srednjoškolci — 
pa se iz tog ograničenog vidika jedva dalo što ozbiljnije zaključiti u pogledu 
konačne sudbine religije u društvu i o njezinom eventualnom »iščeznuću«. Pred- 
met istraživanja je dakle u tolikoj mjeri specijaliziran, da u strogo objektivnom 
smislu njegova verifikacija ne može imati odjeka u području relevantnih pi- 
tanja religije. Te dvije okolnosti učinile su da knjiga Š. Bahtijarević ostane 
u odrednicama čisto znanstvenih traženja. 

1 mnoga druga zapažanja otkrivaju zvanje pisca. Dok sociolozi s negodova- 
njem prepuštaju uvođenje razlike između crkvene i osobne religioznosti, psi- 
hologija lakše pristaje na tu distinkciju. Tako u sociologiji nije posve jasno 
kako bi se mogla iskustveno identificirati opća religioznost bez društvene pot- 
pore jedne izvanjski iskazane i institucionalizirane crkvenosti (usp. Joachim 
Matthes, Kirche und Cesellschaft. Einefiihrung in die Religionssoziologie , 
Hamburg, 1969, str. 28), dok psiholozi, protivno tome, traže u osobnoj svijesti 
sudioništvo za mogućnost pronalaženja značenja svetoga — odgovarajući na 
pitanje: kako božanski znakovi postaju nosioci smisla za Čovjeka? (usp. An- 
toine Vergote, Interpretation du langage religieux > Pariš, 1974, str. 8). U ovoj 
knjizi dolazi do izražaja upravo to moderno psihologijsko stajalište da se re- 
ligioznost i crkvenost, iako sastavni dijelovi pripadanja, moraju odvojeno pro- 
matrati i istraživati. Ne može se naime iz crkvenosti zaključivati o religioz- 
nosti niti iz religioznosti o crkvenosti. Takvo gledište, koje je uostalom zna- 
nost o religijama tek od nedavno izborila, pokazuje da je knjiga bila dovolj- 
no otvorena utjecaju novih spoznaja, što je posebno vrijedno u odnosu spram 
zatvorenosti starijih sociologa iz istog kruga. Za uzvrat, možda, trebalo je u 
teorijskom dijelu izostaviti pozivanje na neke zastarjele izvore (A. Desquey- 
rat) i nadiđene pastoralne simplifikacije (J. Laloux), koje nisu uvijek odraz 
dostignute razine razmišljanja o problemu religije. 

Toliko o teorijskom dijelu knjige. Za nas je svakako zanimljiviji onaj dio koji 
je posvećen istraživanju religioznosti zagrebačkih srednjoškolaca. To istraživa- 
nje ostvareno je u reprezentativnom uzorku, pogodnom metodom za cilj koji 
je postavljen, upitima dovoljno brojnim, preglednom i jasnom obradom do- 
bivenih podataka. Kao i u sličnim anketama, nisu svi upiti baš najsretnije 
formulirani, ali je teško očekivati da oni istodobno budu savršeno točni i pot- 
puno iscrpni. U temi o postanku čovjeka, primjerice, postavljeno je pet raz- 
ličitih pitanja, ali ni s jednim od njih nije pogođeno crkveno učenje. No to 
su iznimke. U drugim pitanjima nalazimo više točnosti. 

Što treba reći u pogledu podataka? Tko pozna slična istraživanje u svijetu i 
u nas taj se neće odveć iznenaditi. Rezultati variraju, ali ne idu iznad ili is- 
pod očekivanja, što pokazuje da religioznost zagrebačkih srednjoškolaca nije 
ni po čemu izuzetak. Bilo bi ipak korisno usporediti njihove odgovore s od- 
govorima omladine u drugim zemljama. To je, doduše, teško očekivati od ove 
specijalizirane knjige, ali se može dogoditi da ona bude poticaj drugima u 
tome. Za nas je dovoljno ako upozorimo samo na neke indikatore. 

U opstojnost Božju vjeruje 31,9% učenika zagrebačkih srednjih škola, 30,7% 
ih u to nije sigurno ili ne zna, a 29,4% uopće ne vjeruje u Boga ili vjeruje u 
neku drugu silu. Podaci u mnogome slični onima u drugim zemljama, dapače 
za religiju povoljniji. Skoro iste rezultate dalo je jedno istraživanje A. Pawel- 
czynske o religioznosti poljskih studenata iz 1958. godine, dok je A. Fiamengo 
u to vrijeme zabilježio da se 52,0 % sarajevskih studenata deklariralo za ate- 
izam. Ako se neka razlika može zapaziti, onda je to ova: naša mladež poka- 
zuje nešto manje izraženu sumnju u pogledu vjerskih i ateističkih istina ne- 
go što to iskazuje mladež u drugim društvenim prostorima. Tako je Delooz 
utvrdio da 61,9% studenata podliježe sumnji u pitanjima opstojnosti Boga, 
dok u nas ta sumnja uznemiruje svega 30,7% srednjoškolaca. Ideologijska or- 
todoksija, bilo koje nominacije, izraženija je od psihološke nesigurnosti. 

Upitani o zagrobnom životu, 12,5% učenika je odgovorilo da vjeruje u taj 
život, 22,7% sumnja, a 47,5% ga niječe. Dapače, i u vjernika taj stavak loše 
prolazi, pa samo 30,0% vjernika ne sumnja u njegovo postojanje. Treba, me- 
đutim, odmah upozoriti da vjera u život poslije smrti općenito nisko stoji u 
mladih ljudi, jer su oni otvoreni — kao neko obećanje — pred životom i 
teško je očekivati da ih problem smrti dublje zaokuplja. Neka istraživanja 
na svjetskom planu pokazuju nisku stopu vjerovanja u drugi život, posebno 
u odnosu prema vjeri u postojanje Boga. Zagrebački srednjoškolci ne poka- 
zuju u tome veliko odstupanje. 

Bilo je zanimljivo pročitati mišljenje učenika o seksualnim odnosima prije 
braka. Predbračnu zabranu poštuje 16,8% srednjoškolaca, 10,0% djelomično, 
a 51,7% je ne poštuje. Ta je tema danas u sjecištu višestruke pažnje (usp. I. 
L. Reiss, The Social Context of Premarital Sexual Permissiveness, New York, 
1967.), jer potencira izjednači van je između seksualne i društvene represije, 
dotično oslobađanja. Dva istraživanja u susjednoj katoličkoj Italiji pokazala 
su odnos prema istoj temi: u prvom, 44,5% studenata prihvaća predbračni 
odnos ako je u pitanju ljubav (Gian Enrico Rusconi, Giovani e secularizzazio- 
ne, Firenze, 1969, str. 165), a u drugome taj je postotak nešto veći i iznosi 
51,0% (Giancarlo Milanesi, Famiglia sacrale o secolarizzata? , Torino, 1973, str. 
186). 

Jedno od slijedećih pitanja odnosilo se na pohađanje vjeronauka. Učenici su 
odgovorili da ih je 24,1% išlo na vjeronauk do prve pričesti, 17,9% do zavr- 
šetka osnovne škole, 6,7% da i sada idu na vjeronauk, 42,7% nije na vjero- 
nauk išlo, a 8,7% se ne sjeća kad je prestalo ići. Znači da vjeronauk danas 
stvarno pohađa samo 6,7% učenika zagrebačkih srednjih škola. Taj podatak 
je indikativan i zaslužuje da se o njemu dublje razmišlja. U trenutku kad je 
na svjetskom planu kršćanstvo došlo u priliku da nakon tragičnih ishoda i po- 
vijesnih kušnji autentično posvjedoči svoje poslanje, ono se sekularizacijom škol- 
stva podjednako u svim društvenim sustavima našlo u situaciji da tu poruku 
jedva može kome priopćiti. Problem komunikacije tako danas stoji daleko iznad 
problema sadržaja. U društvu gdje sredstva društvenog priopćavanja čine 
glavni medij doznavanja bit će posve normalno da sva ostala budu zapostav- 
ljena. To stavlja suvremenu katehezu pred goleme teškoće, često posve teh- 
ničke naravi, koje pokušava ublažiti svojim uputstvima psiho-sociologija re- 
ligije. Prenošenje vjerske doktrine postaje u tom novom društvenom kontek- 
stu za svaku religijsku grupu uvjet njezina opstanka. Istraživanja su pokaza- 
la da osjećaj pripadanja Crkvi raste učestalošću vjerske pouke. Ta je korela- 
cija bitna za religioznost: ondje gdje nema vjerske instrukcije tamo nema ni 
sudjelovanja u životu Crkve, tamo uopće nema vjere (usp. Joseph H. Fichter, 
Social Relations in the Urban Parish, Chichago, 1954, str. 75). Ako 6,7% uče- 
nika zagrebačkih srednjih škola pribiva vjeronauku, ako ih dakle samo toliko 
ima priliku domisliti svoju prirodnu religioznost u biblijskim dimenzijama, 
onda je dopušteno zaključiti da će naše kršćanstvo u velikom dijelu ostati 
neprosvijećeno, biološko, ritualno, obiteljsko, polusvjesno, sociološko i neinte- 
grirano u osobni život. Ne stvori li se danas u Crkvi elementarna šansa za 
svakoga da mu vjera bude u autentičnom sadržaju i primjeru priopćena, ona 
će brzo upasti u magički sinkretizam vrlo sumnjive vrijednosti. 

U povodu podatka o niskom postotku posjete vjeronauka treba još nešto reći. 
Iako je, naime, o urođenosti potrebe za religijom dopušteno raspravljati na 



razne načine (usp. Roger Bastide, Le besoin religieux , Neuchatel, 1974, str. 
213), ne može se zanijekati da svaka ljudska potreba može biti i na religio- 
zan način zadovoljena. Drugim riječima, sveto može biti uvijek »investirano« 
u svjetovne predmete. O tom fenomenu, recimo, ima u K. Marxa mnogo više 
svjedočanstva nego o »čistoj« religiji. Na žalost, na to se često zaborav- 
lja. Religiozni status gospodarskih i političkih institucija u kritici marksizma 
lošije prolazi od same religije. Primjerice, teže je u potrošačkom društvu us- 
tati protiv boga novca nego protiv nekih konzervativnih očitosti u religiji. 
Pred tim preciznim zahtjevom očišćenja vjere od zemaljskih idola i odijeljenja 
od svjetskih mitologija, vjerska pouka ostaje često nemoćna, jer joj odaziv 
neće biti razmjeran ozbiljnosti problema, nego sociološkoj mogućnosti priop- 
ćivosti doktrine i života. 

Ova naša podulja digresija napravljena je iz dva razloga. Prvo, htjeli smo 
skrenuti pažnju na realne teškoće priopćivosti i prenosi vosti vjerske poruke u 
uvjetima modernog sekulariziranog društva, jer to u knjizi nije dovoljno na- 
glašeno. Drugo, željeli smo preduhitriti nesporazum koji može nastati ako se 
misli da je stavljanjem u isti red broja polaznika vjeronauka s drugim indi- 
katorima zanemaren uzročni odnos između opće religioznosti mladih i njihovih 
stvarnih mogućnosti u ostvarenju vjerske upućenosti. 

U svakoj psiho-sociologiji religije trebat će obvezno odrediti točno mjesto 
religijskih vrijednosti u odnosu spram drugih osobnih vrijednosti; napraviti, 
dakle, skalu životnih vrijednosti u stavovima mladih, kojom se prvi poslužio 
A. D. Woodruff. Religiozni stav bit će »integrirajući« ako religija zauzima 
prvo ili drugo mjesto na aksiološkoj 1 jesti vici, a »marginalan« ako se reli- 
giozne vrijednosti nalaze ispod toga. Podaci koje je dobila Š. Bahtijarević po- 
kazuju da religija u zagrebačkih srednjoškolaca stoji dosta nepovoljno, na sa- 
mom začelju, iza drugih vrijednosti. Učenici preferiraju: voditi miran i povu- 
čen život (79,0%), mogućnost brzog napredovanja u struci (68,5%), dobre stam- 
bene mogućnosti (63,9%), itd. Na toj rang listi zadnja tri mjesta zauzimaju: 
mogućnost društveno političkog rada (33,2%), steći rukovodeći polažaj (24,7%) 
i živjeti u skladu s vjerom (17,7%). Komentirajući te rezultate Š. Bahtijarević 
primjećuje da se kod mladih radi o disperziji interesa s tendencijom privati- 
zacije, tj. povlačenja u »povučen i miran život« s »dobrim stambenim moguć- 
nostima«, s »uspjehom u struci«. Individualna usmjerenost značajna je dimen- 
zija njihova interesa. To nije poštedjelo ni društveno politički, a ni vjerski an- 
gažman (str. 220). 

Situacija u drugim zemljama u tom pogledu je mnogo teža. Na svim društve- 
nim prostorima osjeća se da mladenačka religioznost postaje pretežno »priva- 
tizirana«, s vidljivim rascjepom između religijskog stava i profesionalnog ži- 
vota, između zahtjeva vjere i stvarno življenih vrijednosti, između nauke re- 
ligijskih grupa i opće usvojenih mišljenja u društvu. U njemačkoj je D. Bau- 
schke istraživao stavove mladih katolika o njihovim najvažnijim željama i po- 
trebama, te ustanovio da religija dolazi iza standarda, seksa, sreće i uspjeha 
u struci. Studije G. Hourdina i J. Duquesnea u Francuskoj pokazale su tako- 
đer identične sklonosti u rangiranju vrijednosti: uspjeh u životu stoji na 
prvom mjestu, a onda po redu slijede zanimanje, obitelj, brak, stambene pri- 
like i vjerski ideali. Na skali različitih vrijednosti, religija zauzima zadnje 
mjesto u »neprakticirajućih« ili »neredovito prakticiraj ućih« vjernika, ali i u 
»prakticiraj ućih« katolika ona je tek na četvrtom mjestu, poslije vrednota 
zdravlja, ljubavi i novca. Slične tendencije su uočili M. G. Ross i R. K. Golđ- 
sen u Sjedinjenim Državama, L. Schmid u Njemačkoj, C. de Lora i 
E. Mencio Fuente u Španjolskoj, P. G. Grasso u Italiji. Taj proces opće seku- 
larizacije, okrećanja prema potrošačkim dobrima, prizemljenja ukusa, zatva- 
ranja u obiteljski egoizam, slavljenja malograđanstva, zamiranja zanimanja 
za društvene vrednote i tuđe nevolje svojstven je upravo vremenu krize. A 
ona danas u mnogim društvima ozbiljno nagriza izvjesnost religioznosti kao 
što je već oslabila svaki praktički i teorijski odgovor, dakako uvijek u ko- 
rist društvene stabilnosti i osobnog probitka. Eskalacija potrošačkog menta- 
liteta u mnogim zemljama uzima opasne razmjere, ali ni u nas, kako smo 
vidjeli, nije potpuno odsutna. Bilo bi svakako poželjno da se ovakve ankete 
ponavljaju u što kraćim vremenskim razmacima, jer bi se tek onda moglo sa 

sigurnošću odgovoriti da li smo suočeni s jednim prijetećim trendom privati- 
zacije ili samo s privremenim stanjem otkrića standarda. Ne smije se naime 
zanemariti da su Crkva i društvo, svatko sa svojeg gledišta, podjednako zain- 
teresirani da se spomenuti prostor malograđanskih ishoda što više suzi, jer 
od svih poroka egoizam je zacijelo najopasniji. 

Spomenimo još jednu seriju. Ako se religioznost učenika dovede u svezu sa 
školom koju oni pohađaju, onda izlazi da su učenici u zagrebačkim gimnazi- 
jama najmanje povezani s Crkvom, učenici srednjih stručnih škola nešto više, 
dok đaci škola učenika u privredi najviše iskazuju tu povezanost, što se mo- 
že tumačiti socijalnim podrijetlom učenika i njihovih roditelja. Bilo bi, me- 
đutim, poželjno da je ta razdioba po školama stavljena u odnos s podacima 
na str. 213, 243. i 244, jer je očito da, osim što religijski stavovi djeluju na 
političke stavove mladih, postoji i neka obrnuta uzročnost. Doduše, u metodo- 
loškom pogledu ta materija ne bi ušla u predmet istraživanja ove knjige, jer 
se ona bavi samo individualnim, a ne i izvancrkvenim aspektom religijskog 
pripadanja. U svakoj psiho-sociologiji religije — ako ona obuhvaća sva tri 
stupnja istraživanja — izvanjski je kontekst komplementaran individualnom 
i grupnom vidiku religijskog pripadanja. Izvanjski kontekst može biti po- 
voljan, ravnodušan ili nepovoljan za religiju, s vrlo različitim modalitetima i 
intenzitetom. Kulturni prostor u kojemu primjerice živi Crkva u Španjolskoj 
i Švedskoj nije isti, pa će dosljedno tome biti i način religijskog pripadanja 
drugačiji. Povezanost s vjerskom grupom razlikuje se zavisno od toga je li 
vjera konfesionalno zaštićena i društveno povlaštena ili je pak stavljena u 
zaklon privatnosti i oporbe. Sve je to predmet psiho-sociologije religije (usp. 
Herve Carrier-Emil Pin, Essai de sociologie religieuse, Pariš, 1967, str. 350). 
Jasno, ne može se prigovoriti Š. Bahtijarević što nije uzela u obzir taj treći 
aspekt, jer se ona u knjizi izričito ograničila samo na prvi, ali je za svaku 
buduću sociologijsku cjelovitost neophodno potrebno proširiti istraživanje i 
na taj izvancrkveni aspekt religijskog pripadanja, to više što se rezultati is- 
pitivanja individualne religioznosti nisu pokazali znanstveno atraktivni, upravo 
poradi svoje standardne pred vidljivosti. 

Nabrojili smo u neobveznom izboru nekoliko empirijskih podataka o reli- 
gioznosti zagrebačkih srednjoškolaca i usporedili ih s onima na svjetskom 
prostoru. Tu bi manjkavu sliku trebalo upotpuniti s podacima koji su u nas 
dobiveni istraživanjima S. Vrcana u Splitu, A. Fiamenga u Sarajevu, P. Pe- 
trića u Istri, Z. Rotera u Sloveniji, E. Cimića u Hercegovini, što međutim pre- 
lazi okvire obične recenzije. Nama je dovoljno ako smo uspjeli pokazati makar 
i mali dio bogatog empirijskog materijala o religioznosti mladih u zagrebač- 
koj regiji, jer je to bez sumnje naj odlični j i doprinos knjige. Može se o tim 
podacima misliti Što se hoće, ali su oni već prije svakog našeg razmišljanja 
i suda izvrstan sociologijski supstrat, vrijedan znanstvene pažnje i priznanja. 
U zaključku recimo da knjiga Š. Bahtijarević dolazi u pogodno vrijeme, jer 
takvih knjiga koje bi s pretežno znanstvenim zahtjevima pristupale istraživa- 
nju fenomena religije nema odviše; svojom pojavom ona svraća pozornost na 
mogućnost znanstvenog pristupa religiji, što joj se s pravom može upisati u 
zaslugu. Naklonjena istraživalačkom etosu i specijaliziranoj stručnosti, knjiga 
je umjerena u izricanju sudova vrijednosti (usp. Ljudevit Plačko, Sudovi vri- 
jednosti u sociologiji , Zagreb, 1973, str. 58), pa se u svakom slučaju doimlje 
privlačno. Nije pisana u duhu ideologijskog apriorizma, netolerantnosti ili pro- 
tivničkog antagonizma. Ako se u njoj ponegdje i tvrdi da »religija nudi ilu- 
zorna rješenja«, ne odriče joj se time aksiološka i psihološka vrijednost. Uo- 
stalom, ta se teza o iluzomosti religije uopće ne dokazuje, a, pravo rečeno, i 
ne može se dokazati na razini sociološke deskripcije, pa je treba primiti kao 
teorijski iskaz. 

Po tom naporu da što objektivnije i realističnije shvati svijet religije, Š. Bah- 
tijarević se definitivno uvrstila u stanovit krug naših sociologa — V. Paviče- 
vić, S. Vrcan, M. Kerševan, Z. Roter, E. Ćimić — koji su pojavu religije po- 
čeli ozbiljno tretirati. Tom pozitivnom nagnuću, Čini se, najviše je doprinijela 
okolnost što su oni po struci baš sociolozi, a njihov je vidik, htjeli ne htjeli, 
nužno zbiljski. Za sociologiju, naime, čim je neka pojava društveno postojeća, 
ona je već društveno relevantna. Realitet religije, njezina životnost, izdrži ji- 



vost, sposobnost prilagodbe, čak u svjetovne oblike, nagnali su sociologe da re- 
ligiju uvažavaju i istražuju barem kao društvenu zbilju. A istraživati religiju 
znači ne samo reći ono što mi o religiji mislimo nego je i pustili da ona o sebi 
sama progovori. Stoga je teško biti znanstveno usmjeren prema religiji, a ne 
čuti i ne prenijeti taj njezin »govor-«, Što pokazuje da su već u samom socio- 
logijskom stajalištu postavljeni uvjeti za nepristran pristup pojavi religije. 


STO JE POKAZALO ISTRAŽIVANJE RELIGIOZNOG PONAŠANJA? 

Stefica Bahtijarević — Sr dan Vrcan , Religiozno ponašanje, I -II, Institut za dru- 
štvena istraživanja Sveučilišta u Zagrebu , 1975. 

Ivica Horvatić 


U izdanju Instituta za društvena istraživanja Sveučilišta u Zagrebu objeloda- 
njeni su rezultati empirijskog istraživanja religije i religioznog ponašanja na 
području zagrebačke regije. Do sada su objavljena dva dijela studije u kojima 
su izneseni rezultati i njihova interpretacija, te metodološki i teorijski pristup 
istraživanju. Još će izići III. dio, u kojemu će biti riječi o povijesnim aspekti- 
ma religije i religioznosti, zatim o izvršenim opservacijama u 16 župa zagre- 
bačke regije koje su bile zahvaćene ovim istraživanjem. 

Osim Stefice Bahtijarević i Srđana Vrcana u ovom su istraživanju sudjelovali 
još i Vesna Čulinović-Konstantinović, etnolog, i Ljudevit Plačko, sociolog-teo- 
log; njihovi će radovi biti objavljeni u III. dijelu studije. 

Suvremena znanost sve želi izmjeriti, sve odrediti, kako bi istraživanje bilo 
što objektivnije i što manje podložno proizvoljnim ocjenama. To danas jedna- 
ko vrijedi za prirodne kao i za društvene znanosti. Ove posljednje nastoje do- 
segnuti »objektivnost-« prvih, i u tom se pogledu služe raznim statističkim i 
matematičkim metodama. Tako čovjek i njegovo ponašanje u društvu postaju 
sve više predmetom praktičnih istraživanja sociologije, psihologije, filozofije, 
itd. 

Religiozno je ponašanje poodavno predmetom različitih društvenih znanosti, 
pa shodno tome i pokušaja da se ukalupi, tipizira, shematizira, odredi. Raz- 
lozi su tome brojni, a mi ćemo ovdje istaknuti vrlo značajne promjene koje 
se danas odvijaju u toj specifičnoj sferi čovjekova života. Vjerujemo da je i 
ovo istraživanje pojedinačnog i kolektivnog religioznog ponašanja odraz su- 
vremenih društvenih zbivanja i promjena koje se u posljednjem desetljeću 
odvijaju u Crkvi kao institucionalnom obliku ljudskog ophođenja s »nespo- 
znatljivim-«. 

Treba također napomenuti i činjenicu da se na ovom našem području vrlo 
malo znanstveno govorilo o religiji i religioznosti, pa je i to jedan o razloga 
da se tom problemu pridaje sve veća znanstvena pažnja. Iako je regionalno 
omeđeno, ovo je istraživanje pokušaj da se na ponuđene dileme odgovori, ali 
isto tako da se pođe i korak dalje te sustavnije i smišljeni je progovori o re- 
ligiji i religioznosti. 

Autori su za svoj predmet istraživanja uzeli dosta širok pojam religijskog 
ponašanja ljudi, u koje su uvrstili »svaki onaj ljudski individualni ili kolek- 
tivni čin, postupak i niz radnja, koji je po svom smislu pozitivno usmjeren 
na ono što se drži nadnaravnim i svetim-«. I cilj istraživanja je također za- 
crtan vrlo široko. Najprije je trebalo utvrditi i opisati manifestacije religij- 
skog ponašanja u navedenim okvirima, zatim odrediti rasprostranjenost reli- 
gijskog ponašanja na navedenom području, te ustanoviti tipične modele reli- 
gijskog ponašanja. Tek nakon razjašnjenja ovih općih ciljeva istraživanja 
moglo se prići konkretizaciji i istraživanju drugih problema vezanih za re- 
ligiju, religioznost i Crkvu u zagrebačkoj regiji. 

Kako je naša namjera isključivo prikazivanje ove vrlo opsežne studije, mi 
ćemo zbog zanimljivosti, a i zbog toga što se ovako istraživanje religije po 
prvi put javlja u našoj sredini, iznijeti još neka pitanja na koja su istraživači 
željeli odgovoriti. Riječ je prije svega o nastojanju autora da označe mani- 
festnu i latentnu religioznost i crkvenost (vezanost uz Crkvu) pojedinih seg- 
menata populacije, zatim o pokušaju da ispitaju i utvrde mjesto i ulogu re- 
ligijskog ponašanja u održavanju, obnavljanju i širenju religioznosti i crkve- 
nosti; isto tako se tražilo da se utvrdi povezanost religijskog ponašanja i re- 
ligijskih stavova sa stavovima društveno-političke naravi, a konačni je cilj 
bio da se na osnovu svega dadne teorijski utemeljena i obrazložena hipoteza- 
-prognoza o daljnjem kretanju religioznosti i svega onoga što ide s njom na 
istraživanom području. — Tim, naravno, nismo ni izdaleka iscrpili sve zadatke 
studije i teorijska polazišta autora. No i ovo, što smo izdvojili, dovoljno je 
da pruži opći uvid u ciljeve i podatke ovog značajnog rada i zainteresira sva- 
koga tko na bilo koji način razmišlja o religiji ili s njom živi. 

Iako bi se moglo činiti da su pretenzije istraživanja prevelike i da je gotovo 
nemoguće na sva pitanja dati valjane odgovore, držimo ipak da su autori — 
zahvaljujući prije svega dobro utemeljenom teorijskom polazištu te razrađe- 
nom ka tegori jalnom aparatu i samoj metodologiji istraživanja — uspjeli dati 
značajan doprinos osvjetljavanju i razumijevanju naše religijske situacije. Na 
taj su način istodobno doprinijeli analizi općedruštvene stvarnosti u kojoj se 
individuum nalazi i u kojoj između ostaloga očituje i svoje religijske potrebe. 

Ako — kao načelno pitanje — prihvatimo mogućnost »mjerenja« religije i re- 
ligioznog ponašanja, kako u pojedincu, tako i u društvu u cjelini, onda je 
upravo ovo istraživanje pravi put tog »mjerenja«. I to ne samo zbog toga 
što je ovakvo istraživanje prava rijetkost, nego i zbog toga što je to pokušaj 
cjelovitijeg zahvaćan ja religioznog fenomena kod čovjeka u našem društvu, 
pa i samog društva u odnosu prema religiji i religioznosti kao posebnom enti- 
tetu ljudskog bivstvovanja. 

Osim tzv. čvrstih pitanja o karakteristikama ispitanika upitnik je sadržavao 
i niz vrlo zanimljivih pitanja o religijskim karakteristikama ispitanikove 
obitelji. Tako na pr.: o krštenju, crkvenom vjenčanju, primanju prve priče- 
sti, potvrdi, zajedničkoj molitvi u obitelji, obiteljskom poučavanju u vjeri, 
pohađanju vjeronauka, proslavama velikih blagdana, pohađanju mise, itd. Uz 
to su ispitanici odgovarali o svojoj vlastitoj religioznosti: vjeri u Boga, u pre- 
kogrobni život, u uskrsnuće, pakao, Kristova čudesa, itd. 

Nakon pokušaja da ispitanik sam situira položaj Crkve u našem društvu i 
njezinu ulogu u napretku tog društva, prešlo se na postavljanje pitanja o 
društveno-političkoj angažiranosti ispitanika. U tom sklopu pitanja govo- 
rilo se o članstvu u SK i drugim društveno-političkim organizacijama, kako 
bi se utvrdila eventualna povezanost, bilo pozitivna, bilo negativna, vjernika 
s općim društveno-političkim angažmanom. 

U ovom prikazu nije moguće navesti sve što je ovo istraživanje u tom smi- 
slu pružilo. Spomenut ćemo samo da su izvršena mnogobrojna ukrštan ja do- 
bivenih podataka, tako da je na osnovu svih podataka moguće dati zaokru- 
ženu sliku suvremenog vjernika na istraženom području. Zbog zanimlji- 
vosti i brojčanih odnosa ,a i zbog toga što nema posebnog razloga da se 
ovako dobivena »slika vjernika« ne »preslika« i na neka druga područja — 
navest ćemo neke podatke: 

Prije svega treba istaknuti da je gotovo 97% ispitanika kršteno, da ih je 
više od 85% primilo prvu pričest, a gotovo 74% i sakrament potvrde. Prema 
vlastitom kazivanju 78,1% ispitanika (koji imaju djecu) obavili su odred 
krštenja i kod svoje djece. Sve to dakle upućuje na visoki stupanj izvanjske 
religioznosti, crkvenosti. No promatramo li dobnu skalu u odnosu na obavlja- 
nje relgijskih čina, uočavamo da praksa pada od starijih prema mlađim 
godištima. Tako u grupi od 18. do 24. godine samo je 51,9% ispitanika pri- 
milo sakramenat pričesti, dok je, na pr., u dobnoj skupini koja prelazi 61 godi- 
nu više od 98% sudionika u anketi primilo ovaj sakramenat. Nekako slično s 
obzirom na dob, iako ne brojčano jednako, kreću se i podaci o zajedničkom 


182 



moljenju u kući u djetinjstvu i postu uoči određenih blagdana (iako u pogle- 
du posta, to više nije interesantno, jer ga je i sama Crkva uglavnom dokinula). 

Sto se tiče ispitanika i njihova odnosa prema vjeri i religioznosti, oni 
su na postavljeno pitanje: »Kad bi vas netko upitao o vašem odnosu pre- 
ma religiji, gdje biste se vi sami svrstali?« — odgovorili: 51,2% da se smatra- 
ju vjernicima, svako peti (20%) se svrstao u grupu neopredjeljenih u reli- 
gioznom pogledu, 15,9% drže da spadaju u grupu onih koji nisu vjernici, 
a samo se 12,3% ispitanika smatraju ateistima. 

»Uvjeren sam vjernik i prihvaćam sve ono što moja vjera uči« — bio je 
jedan od ponuđenih modaliteta za odgovore u upitniku. Za tako čvrst stav 
i suživljenost s religijom izjasnilo se samo 23,4% ispitanika, dok ih je 22,1% 
izjavilo da su religiozni, premda ne prihvaćaju sve što njihova vjera uči. 
Iz mnogo je razloga zanimljiv i podatak da gotovo svako četvrti ispitanik 
smatra da nije religiozan, ali da nema ništa protiv religije, dok se svega 
8,3% smatraju nereligioznima i istodobno protivnicima religije. 

Toliko o brojčanim podacima ovog istraživanja. Općenito govoreći nisu ni 
nepoznati, a ni iznenađujući. Iznijeli smo ih kao konkretne rezultate istraživa- 
nja. No dok oni uglavnom govore o dosta visokom postotku religiozne svijesti 
u našem društvu, s druge strane niz podataka pokazuje da u našoj sredini — 
uostalom kao i drugdje u svijetu — sve više i sve brže iščezava tradicionalni 
oblik religije i religioznosti. Razlozi su tome mnogobrojni: ne mislimo ih ovdje 
nabrajati, ali nije najzadnji ni onaj koji dolazi iz same religije, njezine da- 
našnje obnove: sama religijska promjena doživljavanja i potvrđivanja sve- 
toga. Tako sami ispitanici priznaju da je danas vrlo rijetko moljenje u obi- 
teljima, da je općenito manje onih koji se redovito mole, da opada broj 
redovitog pohađanja mise, itd. 

Zanimljivo je također, što je u ovom pokoncilskom vremenu dobro poznato, 
da se i u nas, kako pokazuje ovo istraživanje, mijenjanju ustaljena mišljenja 

0 ulozi Crkve u religioznom životu Čovjeka, pa i o samoj potrebi vršenja 
nekih obreda za koje se smatralo, a za koje se i danas smatra, da su sa- 
stavni dio religioznog ponašanja u Crkvi. Ta transformacija vjerskih pogleda 

1 života znači ujedno i slabljenje veza između religioznog čovjeka i Crkve, 
dotično religiozne zajednice. 

Zaključci autora, nakon obrade svih dobivenih podataka, potvrđuju iznesene 
tvrdnje, ali isto tako govore i o društvenim uvjetima održavanja i produža- 
vanja religije i religioznosti. Naime, na temelju ukupnih podataka oni zaklju- 
čuju da u društvu i dalje postoje odnosi koji omogućuju postojanje religije. 
Osim toga potvrđuju da broj vjernika nije beznačajan i, što je vrlo važno, da 
nije vezan za određenu dob, nego da se »susreće u različitim životnim si- 
tuacijama i kod različitih dijelova populacije«. 

Zanimljivo je napomenuti da je prema ovom istraživanju religiozni život naj- 
utemeljeniji baš u najširim društvenim slojevima: u radništvu i seljaštvu; 
dok je napuštanje religije — kako pokazuju podaci — najupadljivije kod 
obrazovanijeg dijela društva, kod višeg sloja ispitanika, koji obavljaju neke 
službeničke i druge društveno-političke funkcije. Također je ustanovljeno da 
velika društvena pokretljivost utječe na slabljenje religioznih osjećaja, ba- 
rem u smislu na vezanosti na zajedničke oblike vršenja vjerskih Čina i pove- 
zanosti s Crkvom. 

S obzirom na odnose između t. zv. crkvene i društveno-političke angažirano- 
sti, rezultati pokazuju mnoga protuslovlja; no ipak se može zaključiti da 
postoji značajna razlika u društveno-političkom angažiranju i funkcijama 
između vjernika i onih koji ne vjeruju. Istraživanje je uočilo i mnoge druge 
razlike i značajke u pogledu crkvene i općedruštvene identifikacije, o ko- 
jima bi trebalo mnogo više voditi računa ili barem o njima razgovarati. 

Na kraju možemo zaključiti da je Šteta što ova istraživanja sigurno neće 
doći u ruke šireg čitateljstva. Publikacije su naime izdane ciklostilom, u 
vrlo maloj nakladi. Bilo bi korisno kada bi, makar sažete i skraćene, ugle- 
dale svjetlo dana knjigotiskom u većoj nakladi, da se s njima upoznaju ne 
samo znanstveni radnici, nego širi društveno-politički krugovi. 

SVJEDOČANSTVO DANAŠNJEG ^EKUMENIZMA 

Jerko Barišić, Da budu jedno. Pitanja današnjeg ekumenizma , Biblioteka 
Crkve u svijetu , Split , 1976. 

Dragi Džimbeg 


Ekumenizam je sigurno star koliko i povijesno cijepanje kršćanske religije. 
No nije on tekao ravnom linijom. Imao je redovito više protivnika nego pri- 
staša. Zanimljivo je kako ti protivnici, dok inače čvrsto vjeruju u Krista, 
bezbrižno prolaze mimo njegove vruće molitve: Da svi budu jedno... 

Oduvijek se dakle osjećala potreba za ponovnim zbližavanjem i jedinstvom. 
No uska shvaćanja i povijesne prilike nisu dopustili sve do našeg stoljeća da 
se u skladu s povijesnim posebnostima i kršćanskim zajedništvom u Kristu re- 
alnije priđe ekumenskom pothvatu, zasnovanu na jedinstvu u raznolikosti. I 
danas postoje brojne prepreke. Ali činjenica da je Krist usrdno molio za je- 
dinstvo svoje Crkve (Iv 17, 21) obvezuje sve kršćane da mole i porade da dođe 
do tog jedinstva. Iz te činjenice i obveze izrastao je i suvremeni ekumenski 
pokret. 

Pošto je stoljećima padao na povijesnom ispitu — možda zbog toga što je 
bio previše uskogrudan — s Drugim vatikanskim današnji ekumenizam dolazi 
u novu fazu, postavlja se na zdravije noge, razumniju i prihvatljiviju podlogu. 
I mada mu se često ispod glasa pruža kojekakav otpor, on je danas na svjet- 
skoj razini poprimio novo religijsko obilježje, tako da se bar u kršćanskom 
svijetu, u kojemu je vrlo aktualan, ne može više zanemariti i zaobići. 

Nije me stoga čuditi da se i mi u našoj zemlji, gdje se inače miješaju religije 
i kršćanske konfesije, pa prema tome i ekumenska problematika, sve više 
zanimamo za putove i načine ekumenskih zbližavanja i suradnje. Nipošto to 
ne predstavlja danas neku taktičku mjeru, samozavaravanje ili varanje dru- 
goga, nego ljudski i religijski korak u susret braći iz iste velike, u prvom 
redu kršćanske, religijske obitelji. Stisak ruku Pavla VI. i nezaboravnog Ate- 
nagore, Ramseya i drugih velikih ekumenista svijetli su putokazi i dovoljno 
jamstvo da se ne radi o običnom pokretu nego o životnom religijskom staja- 
lištu dubokog respektiranja općeg zajedništva u Kristu i osobnog, pojedi- 
načnog, društvenog i povijesnog puta i ostvarenja Kristove poruke u određenoj 
konfesiji. Stvar je danas svakako ozbiljna i njezine perspektive nisu u jednom 
ili drugom aspektu pomirenja ili pak poistovjećivanja, nego u trajnom naporu 
ljudskog i kršćanskog dijaloga, susreta i upoznavanja u cilju duhovnog jedin- 
stva i otkrivanju što autentičnije misije. 

Naravno, povij esno-društvene, a s njima i same unutrašnje vjerske razlike 
nisu tako malene da bi današnji ekumenizam bio bez svojih poteškoća. Pre- 
velika vjernost svojoj tradiciji, kojekakve izjave i stvarne razlike unutar 
velike kršćanske zajednice rađaju često sumnjama i nepovjerenjem. No u 
posljednjem desetljeću stvar je unatoč svemu krenula i pokrenula duhove, 
da ekumenizam kao stvarnost i potreba više nije u pitanju. 

O svemu tome, s jedne strane informativno, s druge stručno i autentično 
raspravlja novo izašla knjiga našeg najistaknutijeg stručnjaka na području 
suvremenih ekumenskih gibanja dra Jerka Barišića: DA BUDU JEDNO. Pita- 
nja današnjeg ekumenizma. 

Autor je sustavno podijelio ovu malu enciklopediju o suvremenim ekumen- 
skim zbivanjima u tri dijela: na povijesni, teoretski i praktično-dijaloški 
aspekt današnje ekumenske problematike. Otvoren ekumenskom strujanju, 
pisac u svojemu uvodu upozorava na današnji kairos ekumenizma, a u pogo- 
voru ističe njegove šanse. 

No, naravno, nije riječ samo o kairosu i šansama. Jedna stručna studija kao 
ova nije mogla ici za površnim efektom. Ona je u svojoj objektivnosti zašla 
u srz problematike, pozabavila se s korijenjem i deblom golemog ekumen- 
skog stabla, ali i sa svim burama i olujama, dotično problemima koji iziskuju 

još mnogo truda i dugo vremena da bi to golemo stablo donijelo bogate plodove 
u krilu kršćanske zajednice i modernog svijeta. 

Informacije radi, donosimo i neke naslove iz Barišićeve knjige: Kairos eku- 
menizma, , Sjedinjenja Crkava u XX. stoljeću , Ekumenizam i II. vat. sabor , 
Pravoslavlje i dijalog s Katoličkom crkvom , Teološki dijalog između Angli- 
kanske zajednice i Katoličke crkve , Ekumenski sporazumi o euharistiji, Dijalog 
između Katoličke crkve i pravoslavnih Crkava, Stare istočne Crkve u dijalogu 
s Katoličkom crkvom, Problem interkomunije, Bilansa ekumenskog pokreta , 
Kakve su šanse ekumenizma? 

U tih nekoliko naslova, i nekim drugima, dr. Barišić je iscrpno izložio pro- 
bleme i stajališta suvremenog ekumenizma, naglasio je potrebu i mogućnost 
ekumenskog rada i uspjeha. Sabrao je naime sve što se u proteklih desetak 
godina na tome učinilo. Posebno je vrlo brižljivo složio i donio podatke o 
ekumenskim kontaktima između Katoličke i drugih Crkava. 

Sto se tiče dogmatskih prepreka i stanovitih razlika, dotično različitih gle- 
dišta na pojedina pitanja u različitim kršćanskim konfesijama dr. Barišić 
je slijedio temeljno ekumensko načelo da se ne prenaglašavaju povijesne 
predrasude i na prvom mjestu ne ističu stanovite teološke razlike. No u 
svojoj ih knjizi nije prešutio. Problem interkomunije u tom pogledu pred- 
stavlja ključno pitanje koje ne zavisi, smatra naš autor, samo od eventualnih 
naklonosti i dobrih namjera nego i od doktrinarnih raščišćavanja i prihva- 
ćanja. »Veliki i duboki razlozi«, priznaje Barišić, »stoje protiv zajedničke 
pričesti odijeljenih kršćana. Treba najprije otkloniti teološke razloge^ koji 
zadržavaju kršćane na putu do interkomunije ... No euharistija je«, kaže on, 
»ujedno i efikasno sredstvo da se postigne jedinstvo. Stoga je treba donekle 
i dopuštati. Zato nikako ne stoji alternativa«, zaključuje, »interkomunija 
cilj ili sredstvo. Oba ekstrema su pogrešna. Niti potpuna euharistija niti 
nikakva. In medio veritas« (str. 135) — istina je u sredini. 

Taj srednji put Barišić i inače prihvaća. Naklon ekumenskom zbližavanju, 
on želi da to zbližavanje bude čvrsto i sigurno. Stoga, drži on, valja raditi 
ustrajno, iskreno i s vjerom u uspjeh. »Neki ekumenski entuzijasti nestr- 
pljivo pitaju: kada će doći do sjedinjenja? A pesimisti: da li će se ono 
uopće ostvariti? Mi tvrdo vjerujemo«, poručuje im Barišić, »da će se jednom 
opet obnoviti jedinstvo kršćana« (str. 162). Na pitanje kada će to biti 
autor se ne usuđuje dati odgovor, ali upozorava da je naša dužnost da za to 
molimo i da na tome radimo (162). 

S ovom Barišićevom knjigom naš ekumenizam i ekumenska teologija dobili 
su novu potporu i usmjerenje. Nadamo se da će ona svojom ozbiljnošću i 
aktualnošću problematike doprinijeti boljem upoznavanju naših zalaganja 
za stvar ekumenizma. Možemo ovdje napomenuti da već godinama neke 
značajne ekumenske revije, kao na pr. Journal of Ecumenical Studies, infor- 
miraju svjetsku javnost o Barišićevim radovima na području ekumenizma, 
posebno o njegovim zapaženim člancima u Crkvi u svijetu. 

Zanimljivo je, spomenimo na kraju, da je ovo ozbiljno djelo vrlo vješto 
ilustrirano u skladu s osnovnom idejom. Naime, za ilustraciju je uzeto 
Meštrovićevo propelo, koje je prikazano u četiri reprodukcije. Dok tri prve 
slike predstavljaju samo detalje spomenutog propela, razlomljenog i rasko- 
madanog Krista, podijeljena u kršćanskim Crkvama, četvrta slika daje cjelo- 
vitog Krista, jedinstvena, ujedinjena u ekumenskoj viziji zajedništva svih 
kršćana i kršćanskih frakcija. 

Iako bismo mogli poželjeti da je ovo djelo povijesno obuhvatnije i teološki 
dorečenije u pogledu nekih ekumenskih pitanja, moramo priznati da nas 
sustavno i dokumentirano obavještava. 

Stručno, a opet vrlo jednostavno, velikim dijelom informativno pisana; pri- 
mijenjena također studiju ekumenizma na teološkim školama i fakultetima; 
tehnički vrlo ukusna — ova je knjiga očito potrebna i korisna svakom sve- 
ćeniku i studentu teologije. Treba imati samo malo ekumenskog duha i lju- 
bavi prema našoj izvornoj teologiji i teološkom studiju, pa da znamo cije- 
niti značaj i ulogu ovog doista vrijednog i informativnog ekumenskog izdanja. 

AVET LOGORA 

Zivan Bezić, U sjeni krematorija . Uspomene jednog logoraša, Split, 1975. 
Domagoj Šubić 


Po naravi društveno biće, čovjek na žalost tu svoju društvenu dimenziju često 
pretvara u međusobne sukobe i tragiku. Sad ovdje, sad ondje, znamo, ratovi 
i kojekakva trvenja pretvaraju naš isvijet u nasilje i mučilišta. Ljudi se, 
besramno, usred bijela dana javno vježbaju kako bi što efikasnije uništili 
jedni druge. Koliko muke, novca i mudrovanja da to uspije! U tom cilju su 
u ovom našem XX. stoljeću, uz bojne otrove i podmukle mehanizme, prona- 
đeni i zloglasni logori, konclogori sa svojim krematorijima, i toliki drugi, koji 
još uvijek poput kakve ružne aveti lutaju svijetom, spremni da se u tren oka, 
kad ustreba, pretvore u okrutnu stvarnost našega vremena. 

Možda bi bilo najbolje o svemu tome šutjeti, na sve to zaboraviti, da se te 
ružne stvari nikada ne povrate, nikada ne ostvare. No svijet je i previše 
ogreznuo u teroru i nasilju, da tu zaborav ne može pomoći. Stoga ne preostaje 
drugo nego ponovno i ponovno upozoravati na njegove sablazne zloće i smi- 
šljene zavjere protiv čovjeka, ne bi li bar tako vidio svoje lice u vlastitom 
ogledalu, zgrozio se nad vlastitim nasiljem, i jednom zauvijek odustao od tako 
ružnih i sablaznih stvari. 

Neka stoga avet logora, s hrpama golih kostiju, masama živih kostura i debe- 
lim naslagama ispaćenog praha iz nijemih krematorija, još jednom progovori 
svijetu što znače zarobljavanja, nasilja i krvoproliće. 

Ako smo dobro razumjeli posvetu Bezićeve knjige — »Posvećeno uspomeni 
živih i mrtvih logoraša sa željom da nestane svih logora na svijetu« — onda 
je upravo to poruka i izravna opomena našega autora. 

Možda je on baš zbog togia i prišao svojim logorskim Uspomenama više s 
objektivnog negoli svojega osobnog, subjektivnog stajališta. Mada je, naime, 
knjiga sva intimno doživljena i proživljena, pisac joj u osnovi ne prilazi su- 
bjekti vis tički: ne pretvara je u svoj slučaj i vlastitu epopeju, nego je radije 
piše kao svjedočanstvo jednog vremena, kao dokumenat o ukletoj sudbini, 
robijaša i uopće ratnoj tragici čovjeka. 

Temeljnu okosnicu knjige U sjeni krematorija, onu unutrašnju nit oko koje se 
plete potka i nastava ratnih prilika i grubog nasilja, predstavlja autorova 
retrospektiva vlastitog križnog puta od ranjavanja i zarobljavanja na herce- 
govačkom kršu, mrcvarenja i vucarenja po zatvorima — čežnja za životom i 
slobodom — do zlokobnog deportiranja u Hitlerove konclogore, u sjenu 
krematorija, i strahovanja u njima, gdje je ostala samo ljubav prema rodnoj 
grudi i nostalgija za grobom u rodnom kraju. 

Uzbudljivo je pratiti tragičnu kob ranjenog mladića — - ni kriva ni dužna — 
teologa, kojemu je ratni nemir uskratio mladomisničko veselje, i tko zna kojim 
udesom — o čemu ni sam ne komentira — protjerao ga u bratoubilački rat, 
koji je iz sve duše mrzio. 

Upravo taj intimni osjećaj našeg autora, njegovo dugogodišnje spremanje za 
humanu misiju propovijedanja ljubavi među ljudima, daju ovome djelu novu 
dimenziju koja se miješa s ratnom tragikom, ali je stvarno nadilazi i tkaje 
intimnu viziju Bezićeva svijeta i života, kroz koju on pristupa okrutnim činje- 
nicama i nasilju, što ga okružuje. U tom smislu se njegove ispovijesti odvijaju 
u dva plana: u onom ratnom, zarobljeničkom, sa svim nasiljima i patnjama, 
i u onom drugom intimno -refleksivnom, u kojemu se miješaju slike idealnog 
svijeta i povijesnog nasilja, povampirenog vremena i nekadašnjih mladena- 
čkih uspomena. Autor nas tako i nehotice uvodi u svoje duhovno obzorje mla- 
dog levita, u kojemu usprkos svemu svijetli čovjekoljublje, vjera i nada u 
osvješćenje čovjeka i čovječanstva. 

Zanimljivo je Čitati kako ovaj mladi zarobljenik u susretu s tako okrutnim 
činjenicama — kroz svoju životnu dramu — doziva u pamet svoje uspomene 
iz škole, iz svojega rodnog kraja, vlastite kuće i splitskog sjemeništa, kako 
kroz svoj osobni idealni svijet promatra ljudsku zlobu i smišljena nasilja 


186 



0 kojima nekoć nije mogao na sanjati. Svijet se promijenio pred njegovim 
očima, osjetio je to na vlastitoj koži, iznenadio ga i zaprepastio, ali ga nije 
uspio slomiti i razočarati. 

Zahvaljujući toj činjenici, naš autor se ne bavi samim sobom; ne zanima ga 
samo njegov slučaj, nego ga još više zanima opća drama, sudbina njegova 
naroda, tragedija njegovih drugova; ukleta sudbina svijeta koji se lomi u 
grču zahvaćen paklenim vihorom rata. Nameće mu se ponovno njegova intimna 
slika budućnosti, u kojoj treba da vladaju ljubav, vjera i solidarnost, a nestanu 
razbojstva, ropstva, nasilja, umorstva i logori... 

Miješaju se tako misli i događaji, nasilja i čežnje za slobodom, asocijacije i 
tegobne slutnje, -očekivanje smrti i mirisi krematorija, vlastita sudbina i tra- 
gedija čovječanstva — povezuju se intimno u zajedničku sliku i na taj način 
poprimaju općeljudsku dimenziju. Vlastita pripovijest tako, uzdignuta na ro- 
mansiranu epopeju sudbina i ljudi, poprima sudbinski značaj, da je čitalac 
doživljava istodobno kao simbol i osobnu ljudsku tragediju. Svi događaji se 
na taj način uzdižu na opću povijesnu razinu, kao da su bili — kao što i jesu 

— više zajednički, općedruštveni usud nego posebni slučaj Zivana Bezića. 

Još i danas jezivo odjekuju sjećanja na te događaje: »Hiljade puta su nam 
izjavili (u logoru) da su nam dani odbrojeni . . . Posljednji pozdrav i krećemo. 
Straža pred nama, uz nas i za nama. Penjemo se u pravcu Mauthausena. 
Dakle ipak bliže krematoriumu. I ostali svećenici dijele moje bojazni . . . Ipak 
smo dakle tu na kraju životnog puta. Hvala Bogu i vrijeme je da nam se već 
jednom skrate robijaške muke. Bit će najteže onaj čas kad žarki plamenovi 
zagrle naše tijelo ili kad u plinskoj izbi samrtnički grčevi iskrive naša usta 

1 nadmu naša pluća« (str. 162 ). 

Posebnu draž ove knjige predstavlja njezina vjera u čovjeka, u bolji svijet. 
Nije ona samo svjedočanstvo nasilja i brutalnosti nego jednako tako odraz 
kršćanske vjere, ljudske solidarnosti i trajno jamstvo istinitih ljudskih vred- 
nota, posebno ljudske slobode. Uz smrtnu opasnost i strah pred okrutnim činje- 
nicama — o kojima ovdje ne želimo posebno govoriti, i previše su elokventne 

— Bezić od početka do kraja, stalno vjeruje u ozdravljenje u ratu pomahnita- 
log čovječanstva. Stoga u njegovoj knjizi i u najtragičnijim momentima svijetli 
jedan sveljudski odsijev vjere ti nade, tako da se na mahove po cijelim stra- 
nicama neprimjetno prelijeva neki blagi odah lagane ironije i vedrog humora 
na račun nasilja i obijesti. O tome, uostalom, tako jasno govore i ona -logoraška 
soildamost, bratstva i povjerenja. 

Ipak najbolnije, ali istodobno i najtoplije stranice u ovoj knjizi posvećene su 
logorskim žrtvama. Uvjerljivom riječi preživjelog svjedoka prikazana je tu 
sva ona mučna historija i njihova životna tragika. Hrpe golih kostiju, živih 
kostura, opaki eksperimenti i krematoriji — bolno odjekuju u Bezićevim sje- 
ćanjima. Svrstan među svećenike, kojih je inače bilo najviše među svim 
profesijama, autor brižno prati ljude 4 događaje te otkriva zaboravljene tajne 
logora i logoraša. Opisuje istodobno duhovne portrete i fizičke patnje zatvo- 
renika, osobito svojih sunarodnjaka, Hrvata, i svojih profesionalnih kolega 
svećenika. S istim simpatijama prilazi svim robijašima, sve ih jednako voli. 
Svima poklanja najveću pažnju. Osjeća ih braćom. Njihova vjera i solidarnost, 
njihove sudbine — onih preminulih u logorima i onih koji su preživjeli — 
čine zanimljivu panoramu ljudskih sudbina i zajedničkog logorskog života u 
ovoj knjizi. 

Nama koji nismo proživjeli pustoš rata i tragiku logora teško se je uživjeti 
u sudbinu i uspomene jednog logoraša. Iako nam se mnogo toga čini nevje- 
rojatnim, ne možemo posumnjati u istinitost i iskrenost ovih Uspomena . To 
više, što se u njima ne osjeća prizvuk osvete i mržnje. Autor najčešće prilazi 
podacima i konkretnim činjenicama samo kao stvarnim faktima. On ih jedno- 
stavno registrira, jer ih je takve doživio. 

Djelo je — zaključimo na kraju — doista zanimljivo. I dirljivo. Njegova 
autentičnost i stvarna literarna vrijednost daju mu posebnu privlačnost i draž. 
Nizanje ljudskih sudbina i izravno gledanje smrti u oči ne dopuštaju da se 
ispusti iz ruku dok se ne pročita. Čitalačka publika stoga neće na nj zaboraviti. 

MONGOLI I KRŠĆANSTVO 

(s posebnim osvrtom na franjevačke misionare) 

Marin Oreb 

Iako su centralna Azija i Daleki Istok vrlo udaljeni od žarišta kršćanstva, 
ipak je luč Kristove nauke nalazila načina da i onamo prodre, čak da se u 
nekim predjelima i učvrsti. U dodiru kršćanstva s Mongolima i njima susjed- 
nim i srodnim narodima razlikujemo tri vremenska razdbolja. Prvo je u 
vezi s monofizitizmom, drugo s misi j ima u srednjem vijeku, a treće s misijama 
novoga vijeka. Mi ćemo se najviše zaustaviti na franjevačkim misionarima. 

Monofizitizam prodire u centralnu i istočnu Aziju u VI. stoljeću. Dolazio je iz 
Perzije dok ova zemlja nije poprimila islam. U ranom srednjem vijeku učvrstio 
se monofizitizam u mnogim predjelima centralne Azije, čak i u Kini. U tim je 
krajevima bilo više biskupija i mnogo crkava te kršćanske zajednice koja je 
ondje evala dok se na zapadu, u Prednjoj Aziji i Bliskom Istoku, gasila. Kato- 
lički misionari u srednjem vijeku nalaze mnogo monofizita u mongolskom 
carstvu. U XIV. i XV. st. nestaju postepenim prijelazom na islam u centralnoj 
Aziji, a na budizam u Kini. 

Drugo razdoblje veze tih naroda s kršćanstvom počinje širenjem mongolske 
države, prodiranjem Mongola u Evropu. Provale i pustošenja Mongola od 
1238. — 1241., koje su izvršili po Rusiji, Poljskoj i Mađarskoj te došli i do naših 
krajeva, uznemirili su Evropu. To je potaklo Sv. Stolicu i mnoge kršćanske 
vladare da započnu složno i organizirano spremanje na obranu srednje i za- 
padne Evrope i da ujedno pronađu način kako stupiti u diplomatske odnose 
s Mongolima. Uz taj politički i strategijski motiv Sv. je Stolica imala na umu 
u prvom redu vjerski, i to ne samo da proširi kršćanstvo među Mongole, 
nego da se i pobrine za mnoge kršćane koji su se nalazili u njihovoj prostra- 
noj državi. Kršćanskim vladarima i Sv. Stolici poslužili su dominikanci i fra- 
njevci kao posrednici, poslanici i misionari u svim nastojanjima za sređivanje 
odnosa i izvršavanje naumi jenih zadataka. 

Još prije poraza kod Lignica ugarski je kralj Bela IV. poslao k Mongolima 
posebno »poslanstvo mira«. Poslanstvo nije uspjelo; dapače, svi su članovi bili 
okrutno ubijeni. 1 Uspješne diplomatske veze s Mongolima započinju s papom 
Inocentom IV. Ovaj je papa spremao, kako se čini, na početku lionskog sabora 
god. 1245. posebno poslanstvo kojeg su članovi bili mala braća (minoriti). Iz 
nepoznatih razloga poslanstvo nije krenulo. 2 Također nije stiglo do svog cilja 
ni posebno papino pismo Dei immens od 5. ožujka 1245. Pismo je k mongol- 
skom vladaru nosio fra Lovro Portugalac, franjevac. 3 

Prvi franjevac koji je s uspjehom izveo svoju misiju bio je fra Ivan iz Piano 
del Carpine. Uputio se iz Liona 16. trvanja 1245. i sretno se, nakon mnogo 
peripetija, povratio u Lion u studenom 1246. Plod njegova truda i poslanja 
iznio je sam u vrlo vrijednom djelu Historia Mongalorum .* 

Era apostolskih misija započinje 6 godina poslije s fra Vilimom iz Rubruka. 4 
Njegov je cilj bio isključivo apostolski, misionarski. Svoje doživljaje iznio je 
u dragocjenom djelu Itinerarium. Krenuo je na put iz Carigrada 7. svibnja 

1252. Dospio je k velikom kanu Menku 5 , Kujukovu nasljedniku dne 27. prosinca 

1253. Napustio ja Karakorum 5. srpnja 1254, a 5. svibnja 1255. prispio je u 
cilicijski grad Kurku odakle je pošao na Cipar, zatim u Siriju (Tripolis) gdje 
je prisustvovao Provincijalnom kapitulu koji ga je postavio za lektora u 
Akonu. Fra Vilim iz Rubruka prvi je franjevački misionar Dalekog Istoka, 
preteča velikog misionara fra Ivana iz Montekorvina. 6 

• 

1 Erber, Regesta Bohemiae et Moraviae, I, Prag, 1885, str. 473. 

- Brewer, S. Monumenta Franciscana , I, London, 1858, str. 376—78. 

? Miscellanea Franciscana , vol .47, sv. I— II, str. 156. 

* Usp. Marin Oreb, Ivan Karpin, *► Povijest Mongola koje nazivamo i Tatarima«, JAZU, 
Razred za društvene znanosti, >* Starine « — knjiga 56, str. 37—107, Zagreb, 1975. 

4 Robrouck, grad u franc. Flandriji. 

6 Manku, Mangu. 

6 Sinlca Franciscana, vol, I, str. LXVII si. 



Misijsko djelovanje fra Ivana iz Montekorvina ima svoj početak u molbi 
mongolskog velikog kana Kublaja koji je ovlastio mletačke trgovce, braću 
Mateja i Nikolu Polo, da zamole od pape 100 mudrih ljudi koji će Mongolima 
propovijedati vjeru u Isusa. 7 Čim je Grgur X. postao papa godine 1271., 
iskoristi priliku i pošalje kanu braću Polo s dominikancima fra Nikolom iz 
Nikozije i fra Vilimom iz Tripolisa. Dok su braća Polo iz Armenije proslije- 
dila dalje i stigla u Kublajev dvor, misionari su ostali u Armeniji. Nekoliko 
godina poslije toga Nikola III. je odredio 5 franjevaca za Mongoliju. Ni ovi 
nisu onamo stigli. 8 To će uspjeti za pape Nikole IV, kojega s pravom nazivaju 
»papom misija srednjega vijeka«. S njim se otvara velika misijska epopeja 
male braće u Kini. 9 Papa onamo šalje već iskusnog misionara i diplomata fra 
Ivana iz Montekorvina koji je više godina djelovao kao misionar u Armeniji 
odakle ga je armenski kralj Haiton II. poslao Sv. Stolici zbog važnog posla. 
Nikola IV. uzima ga za apostolskog legata i misionara i šalje na Daleki Istok 
k mongolskom vladaru s posebnim pismom. Ponio je još mnogo pisama uprav- 
ljenih raznim vladarima i visokim ličnostima zemalja kroz koje je fra Ivan 
trebao proći. 10 

U današnjoj sjevernoj Kini, u Pekingu, zvanom Kambalek, fra Ivan se sjajno 
snašao iako je nailazio na velike smetnje i teškoće, osobito od strane mono- 
fizita. Naučio je mongolski. Preveo je Psaltir i Novi Zavjet, izgradio mnogo 
crkava, čak i samostan nedaleko kanova dvora i u kratko vrijeme pokrstio 
preko 6 000 ljudi. Ali, žetva je bila usporena bez radnika na Božjoj njivi. 
Stoga fra Ivan šalje mnoga pisma na Zapad i vapi je za pomoć. Obraća se Sv. 
Stolici i starješinstvu svoga reda neposredno i posredno preko subraće Krim- 
ske ili Kazarske kustodije. Iz njegovih se pisama osjeća glas vapijućeg u 
pustinji, glas čovjeka koji je sasvim predan Božjem djelu. 11 

Red i Sv. Stolica nisu se oglušili. Misionari franjevci i dominikanci — i iz 
drugih redova — odlaze u Mongoliju i na Daleki Istok. Velik je potez pape 
Klementa V. koji 23. srpnja 1307. uspostavlja crkvenu hijerarhiju u Kini; 1 - 
naređuje fra Gonsalvu iz Bilbaa, genralu franjevačkog reda da odmah izabere 
sedam vrsnih, kreposnih i učenih redovnika, da ih dade u ime Apostolske Sto- 
lice zarediti za biskupe i pošalje u Kinu gdje će oni zarediti i posvetiti za 
nadbiskupa i patrijarhu Istoka fra Ivana iz Montekorvina i pomagati mu kao 
sufragani. 13 U istvari bilo ih je šest imenovano i posvećeno za biskupa. Imena 
su im: fra Andrija iz Kaštela, fra Gerard Albuinu, fra Nikola iz Bantra, 
fra Ulrik iz Sexfriedsdorfa i fra Vilim iz Vilanove. Fra Vilim nije odmah pošao 
na put. Čini se da je pošao u Tatarsku god. 1308. 14 Poslije je postao biskup u 
Sagoni na Korzici (1323) i naposljetku u Trstu, godine 1327. Ondje je umro god. 
1330. i pokopan u samostanu sv. Franje. Prezimenom se zvao Franchi. 15 Namje- 
sto njega papa je imenovao sedmog biskupa fra Andreucoija iz Asiza koji se 
pridružio ostalima. 16 Dvojica od ovih: Nikola i Urlik, nisu stigli u Kinu jer su 
ubijeni za vjeru negdje u Indiji. 17 Ostali: Gerard, Pelegrin i Andrija izvršili su 
papino naređenje. Posvetili su fra Ivana za nadbiskupa godine 1313. i pomagali 
mu u službi kao zaytunski biskupi. Kambelečkoj (PekinŠkoj) metropoliji pri- 
padale su u Kini biskupije u Zaytunu i Armaleku. Osim ovih biskupija pod 
istu metropoli ju pripadale su biskupije sa sjedištem u Kumuku, Kafi, Šaraju 
i Tani, 18 a nalazile su se izavn Kine. Te misionare i biskupe slijede brojne 
grupe i mnogi pojedinci tijekom 14. i 15. stoljeća. 


7 Cf. II libro di Messer Marco Polo, Milano-Roma, 1932, str. 7. 

8 Cf. Mlscellanca Francescana, vol. 47. sv. I— n, str. 159. 

9 Isto. U vrijeme Ivana iz Montekorvina mongolsko je carstvo obuhvaćalo sav Daleki 
istok osim Japana. 

10 Miscellanea Francescana, vol. 47, I— n, str. 160. 

11 Epistula II, n. 5. Cf. Miscell. franc, isto, str. 162. 

12 Isto, str. 196. 

13 Hierarchia Catholica, I, 159. 

14 Miscell . Franc., isto, str. 163, n. 52. 

15 Hierarchia Catholica, I, 477. 

lđ Miscell. Franc., 47, sv. I — II, str. 163. 

17 Hierarchia Catholica, I, 159. 

18 Miscell. Franc., isto, str. 196, n. 189. 

19 Isto, str. 189. 

Fra Ivanovo je djelo vrlo važno za katoličku stvar. Neumorno je radio za 
Božju stvar sve do svoje blažene smrti. Umro je na glasu svetosti 1328. 19 

Poslije fra Ivana Kambelečkom ili Pekinškom metropoli jom upravljalo je 16 
nadbiskupa od kojih osmorica franjevci, trojica dominikanci, a 5 mirski sveće- 
nici. Zaytunska biskupija traje od 1307. do 1362. Njom je upravljalo pet bisku- 
pa, svi franjevci. Armalečka biskupija nije bila duga vijeka. Traje od 
1328 — 1342. Imala je dva biskupa, oba franjevca. 20 

Katolicizam se širio u Kini i Mongoliji do 1368. kad je pala mogolska dinastija, 
a Mongolija postala vazalna zemlja Kine. Pristup misionarima je ne samo 
otežan, već i onemogućen sve do 18. stoljeća. Osnovane biskupije i crkvene 
općine (župe) malo pomalo su nestajale. 

Treće razdoblje evangelizacije sjeverne Kine i zemalja Dalekog Istoka koje su 
nekada pripadale mongolskom carstvu započinje početkom 18. st. Zapravo, 
prvi isusovački misionari stigli su u te krajeve pri koncu 17. st., nakon cara 
Kang-hsia, ali organizirane kršćanske zajednice nastaju u 18. stoljeću i to od 
onih kršćana koji su se bili sklonili iz centralne i južne Kine u sjeverne kra- 
jeve i graničili s Mongolijom. Poslije isusovaca koji su razvili značajan misio- 
narski rad dolaze lazaristi, zatim svjetovni svećenici iz franjevačke misije 
Shensi. Otvara se sjemenište u Siwantzeu i Apostolski vikarijat Mongolije 
1840. Broj katolika je malen. 21 Godine 1865. stižu prvi misionari belgijske 
družbe Bezgrešnog Srca Marijina iz Scheuta. Njima je predan na upravu mon- 
golski vikarijat. Oni su ponovno otvorili misijsko djelovanje među pravim 
Mongolima u zapadnoj Mongoliji 1874. Kako se broj katolika u ovom vikari- 
jatu popeo godine 1883. na 15 000 vjernika, Mongolija je razdijeljena na tri 
vikarijata: jugozapadni, istočni i središnji. Za vrijeme bokserskog ustanka 
poginulo je 12 misionara i oko 3 000 vjernika, ali su poslije toga katoličke 
misije naglo uznapredovale, naročito među kineskim življem. Misije su ogra- 
ničene na unutrašnju Mongoliju. Godine 1922. osnovan je posebni Vikarijat za 
vanjsku Mongoliju sa sjedištem u Ugri, ali kako se ova zemlja nalazila pod 
utjecajem Sovjeta, misionari nisu mogli u nju. Osim u Mongoliji katoličke se 
misije naglo dižu u 18., 19. i 20, stoljeću po svoj Kini. Broj vjernika se popeo 
na 5 milijuna među kojima djeluju svi veliki misijski redovi Katoličke crkve. 
Franjevački red nije više ekskluzivan kao Što je bio u 13., 14. i 15. stoljeću. 
Zbog zahtjeva modeme pastorizacije i drugih uzroka papa Pijo XII. osniva 
novu grandioznu katoličku hijerarhiju u Kini: sa preko 100 biskupija, nad- 
biskupija i apostolskih vikarijata. Bili su i tada brojni franjevački misionari. 22 

Unutrašnja Monogolija prema razdiobi Pija XII. imala je 5 biskupija i jednu 
apostolsku prefekturu. Nadbiskup je imao sjedište u Suiyuanu, biskupi u 
Ninghiji, Siwarzi, Tsiningu i Jeholu, a apostolski prefekt u Chihfengu. 23 Unu- 
trašnja Mongolija se nalazi u sklopu N. R. Kine. 

* * * 

U širenju kršćanstva među narodima koji su u srednjem vijeku došli pod vlast 
Mongola ili Tatara ističe se i naša franjevačko Slavonska provincija, koja je 
1393. nazvana Dalmatinskom provincijom sv. Jeronima. Mnogi su njezini čla- 
novi djelovali među Kumanima i Kazarima po današnjoj Ukrajini i Rusiji, na 
Bliskom Istoku i u Indiji. Ovdje ćemo spomenuti samo trojicu koje je Sv. 
Stolica uzela u svoju službu. To su fra Vilim iz Cresa, fra Marin iz Kotora 
(stariji) i drugi fra Marin (mlađi) također iz Kotora. 

Fra Vilim iz Cresa živi i djeluje u 13. st. Učen je, krepostan i sposoban. Rodom 
je iz Krka. Ušao je najprije u red sv. Benedikta i neko vrijeme službovao u 
opatiji na Košljunu. Poslije je prešao u franjevački red. Slovio je kao vrstan 
teolog. Nikola IV. uzima ga za svog ispovjednika i savjetnika. Po svoj prilici, 
poznavao ga je otprije dok je živio u Slavonskoj provinciji u kojoj je vršio 
službu profesora i provincijala. Tada se zvao fra Jeronim Massi. On ga šalje 
s posebnim pismima i ovlaštenjima na Istok: u Bugarsku, Tatarsku i Perziju. 
» 

20 Isto, str. 196. 

21 Cf. Enciclopedia Cattolica, 1952, sv. VHI, kal. 1237. 

22 Miscell. Franc ., Isto, str. 199. 

23 Enciclopedia Cattilica, sv. vm, kal. 1289. 

U Tatarskoj (Mongoliji) mnogo se trudio da privede na kršćanstvo kanovu obi- 
telj. Opisao je život i djelovanje redovnika u Perziji i Tatarskoj. 24 

Fra Marin iz Kotora (blaženi mučenik) živio je u 13. st. ; slovio je kao učen 
i radišan, kreposna i sveta života. Obavljao je apostolske misije s fra Ciprija- 
nom iz Bara. Papa Nikola IV. šalje obojicu u Srbiju, gdje su nastojali oko 
jedinstva Crkava. Propovijedali isu Evanđelje i ustajali protiv patarena. Po 
želji istoga pape fra Marin odlazi na Krim, gdje se nalazila velika Vikari ja 2 ' 1 
koja se protezala po Krimu, južnoj Rusiji i Ukrajini. Tamo je oko 1300. 26 umro 
mučeničkom smrću na glasu svetosti. Spomen mu je 7. prosinca. U Kotoru je 
bio čašćen tokom više stoljeća. Spominju ga franjevački analisti, koji slave 
njegov život i mučeničku smrt. 27 

Fra Marin iz Kotora (mlađi) — također mučenik — živi i djeluje u 15. st. 
Bio je na glasu zbog svoje pobožnosti I učenosti. Rodom je iz Kotora gdje je 
stupio u samostan kao i njegov imenjak prije 150 godina. Siksto IV. ga šalje 
k perzijskom šahu Ussau-Assanu zbog raznih crkvenih pitanja, ali je glavni 
cilj bio da ovog perzijskog vladara upozori na tursku opasnost i skloni na 
zajedničku akciju s kršćanima koji su željeli zaustaviti prodor Turaka u sred- 
nju Evropu. U to je vrijeme bio za Evropu strah i trepet sultan Mehmed II. 
Fra Marin je na putu upao u tursku zasjedu i usmrćen je 1472. I njemu se 
iskazivao kult blaženika u Kotoru. 28 


POVIJEST HRVATSKE CRKVE 

Josip Soldo, Pregled povijesti hrvatske Crkve — Podsjetnik, izdala Kršćanska 
sadašnjost i Naddušobri&nički ured Frankfurt, Zagreb — Frankfurt 1976 . 

Slavko Kovačić 


U samom naslovu knjige istaknuto je, da se radi o kratkom i svojevrsnom 
pregledu povijesti hrvatske Crkve (»Pregled«, »Podsjetnik«). Tu svojevrsnost 
napose naglašava bilješka pri dnu 2. stranice, koja glasi: »Ova se knjiga izdaje 
’ad experimentum’«. Sve to pobliže tumači kratki uvod, iz kojega doznajemo, 
da je to autorov sažetak iz opsežnije »Povijesti hrvatske Crkve«, kao i to, 
da mu je svrha poslužiti »natjecateljima vjeronaučne olimpijade povodom 
naše Svete godine 1976. o 1000-obljetnici prvog Marijinog svetišta u Hrvatskoj 
— Gospe od Otoka u Solinu kraljice Jelene«. Tu se još napominje, kako će 
ovo izdanje »ujedno biti prilika da se ovi tekstovi pedagoški i stručno pro- 
vjere, pretresu i nadopune, radi eventualnog novog popravljenog i proširenog 
izdanja«. 

Sve to, očito, po sebi ne bi tražilo ovako lijepo, upravo bogato i skupo izdanje. 
Za ovu svrhu radije bi se očekivao nešto opširniji tekst umnožen ciklostilom. 
Bio bi možda još prikladniji za spremanje sudionika vjeronaučne olimpijade, 
a svakako prikladniji za stručnu provjeru, jer onaj tko ima kakvih primjedbi 
i nadopuna po ciklostilskim listovima ne bi se ustručavao crtati i dodavati, 
a svakomu je neugodno šarati po ovako skupoj i zbilja lijepoj knjizi. 

Izdavači su se ipak odlučili na sasvim kratak tekst, pravi tisak i mnoštvo 
odličnih fotosa. Ne sumnjamo da su pri tom imali važnih razloga. Možda 
nećemo pogriješiti ako reknemo, da su među tim razlozima i oni ekonomske 
naravi. Izdavače iskustvo poučava, da se lakše prodaju i bolje isplate luk- 
m 

24 P. D. Fabianich, Memorie storiche-litterarie di alcuni conventi della Dalmazia, str. 
70 — 72; Gluiubich, Dizionario biograf ico, Vienna, 1856, str. 175; Ivan Ostojić, Benediktinci 
u Hrvatsko j, Split, sv. I, str. 167. Neki pak drže da je bio iz Italije. 

25 Vikarlja u franjevačkom redu označuje još neformiranu provinciju. 

2,5 Pisci stavljaju njegovu smrt sad u g. 1288. sad oko 1300. 

27 I Bescihin, Martyrologium Franciscanum, 7. prosinca. 

28 Don St. Vukašimović, Život bi. Gracije, Kotor, 1939, str. 62. 

suzna i skupa izdanja, nego neugledna i jeftina, koja bi privukla pažnju 
samo rijetkih stručnjaka i manjeg broja onih kojima je ta knjiga potrebna. 
U našem slučaju ovaj skupi pothvat izdavača opravdava više predmet i pri- 
goda spomenute 1000-obljetnice, nego sama ekonomska računica, jer nije 
svejedno u kakvom se ruhu sada pojavljuje više-manje kratka ili opsežna 
povijest naše u hrvatskom narodu 1300 godina ukorijenjene Crkve. Ne smije - 
mo zaboraviti, da živimo u vremenu kulturne razmaženosti, kad se riječ sve 
više povlači pred slikom. Uostalom, slika je uvijek i u svim razdobljima po- 
vijesti (uključno i prapovijesti) ljudima tako mnogo i rječito govorila. Ako 
se netko od nas bude ljutio, što će do koju godinu — nadamo se — kad se 
pojavi novo prošireno i eventualno popravljeno izdanje ove knjige, biti opet 
izazvan, da za nju potroši veću svoticu novca, mislimo da u tom neće, barem 
ne sasvim, imati pravo. Knjige o povijesti hrvatske Crkve kao cjeline nisu se 
često pojavljivale u njezinoj dugoj prošlosti, pa nitko ne može reći da smo na 
to baš previše potrošili. 

S obzirom na sadržaj knjige, i ne ulazeći u ovom kratkom prikazu u ocjenu 
pojedinosti, spomenimo samo da je autor na lijep i privlačan način, makar 
i u najkraćem obliku, obuhvatio sva najvažnija pitanja, pa njegov Pregled 
smatramo uspjelim. 

crkva u svijetu 


Uredništvo i uprava: 

58000 Split, Zrinsko-Frankopanska 14 

Uredničko vijeće: 

Crkva u svijetu izlazi četiri puta godišnje. 

Adresa glavnog i odgovornog urednika: Split, Zrinsko-Frankopanska 14. 

Crkvu u svijetu izdaju: splitska nadbiskupija i biskupije: dubrovačka, 
hvarska, kotorska i šibenska. 

Rješenjem Republičkog sekretarijata za prosvjetu, kulturu i fizičku 
kulturu br. 4304/1 od 1. IX 1975. Crkva u svijetu je oslobođena od pla- 

